
Mae’r Cynllun Cyflawni Gweithlu Gofal Cymdeithasol 2024 i 2027 yn adeiladu ar yr uchelgeisiau hirdymor a nodir yn Cymru Iachach: Ein Strategaeth Gweithlu ar gyfer Iechyd a Gofal Cymdeithasol. Mae’n atgyfnerthu ymrwymiad ar y cyd i weithlu sy’n cael ei werthfawrogi, ei gefnogi a’i arfogi i fodloni anghenion gofal a chymorth cyfredol a newidiol pobl ledled Cymru. Mae’r adroddiad blynyddol hwn yn tynnu sylw at y cynnydd a wnaed rhwng 2025 a 2026 – yr ail flwyddyn o gyflawni, a chyfnod sy’n cael ei nodi gan her a chyflawniad ystyrlon.
Drwy gydol y flwyddyn, mae cynnydd wedi cael ei sbarduno gan ymdrechion ar y cyd y gweithlu, cyflogwyr, partneriaid a phobl sydd â phrofiad uniongyrchol. Mae’r camau gweithredu yn y cynllun cyflawni yn dal i gael eu siapio gan leisiau’r rheini sy’n darparu a chael mynediad at ofal, gan sicrhau bod datblygiadau’n seiliedig ar brofiad go iawn ac yn canolbwyntio ar yr hyn sydd bwysicaf. Er gwaethaf y pwysau parhaus ar y sector, mae’r adroddiad hwn yn dangos sut mae cydweithio, arloesi a phwrpas ar y cyd yn helpu i adeiladu momentwm a sicrhau newid cadarnhaol.
Mae ein hymrwymiad ar y cyd i’r gweithlu gofal cymdeithasol yn gadarn. Byddwn yn parhau i weithio gyda’n gilydd, ar draws sefydliadau, sectorau a phartneriaethau i gynnal momentwm, ymateb yn adeiladol i newid, a sicrhau bod anghenion y gweithlu a’r bobl maen nhw’n eu cefnogi yn parhau i fod yn ganolog i’r broses o wneud penderfyniadau.
Ochr yn ochr â chyflawni’r cynllun presennol, bydd y flwyddyn nesaf hefyd yn gweld dechrau ar y gwaith o edrych ymlaen at gam nesaf y strategaeth gweithlu. Yn yr un modd â chyfnodau blaenorol, rydyn ni am i’r sector ei hun lunio blaenoriaethau a chamau gweithredu yn y dyfodol. Yn ystod y flwyddyn, byddwn yn ymgysylltu â rhanddeiliaid a phartneriaid cenedlaethol allweddol ac yn cynnal cyfnod ymgynghori ehangach, gan greu lle i’r gweithlu, cyflogwyr a phobl sydd â phrofiad uniongyrchol ddweud wrthym beth sydd bwysicaf. Bydd yr ymgysylltu hwn yn sicrhau bod y cam cyflawni nesaf yn adlewyrchu’r realiti, yr heriau a’r cyfleoedd a wynebir ar draws gofal cymdeithasol a’i fod wedi’i wreiddio’n gadarn yn llais y sector gofal cymdeithasol yng Nghymru.
Ein gweithlu gofal cymdeithasol yw un o asedau mwyaf Cymru. Bob dydd, mae gweithwyr proffesiynol medrus, ymroddedig a thosturiol yn cefnogi unigolion, teuluoedd a chymunedau, yn aml mewn amgylchiadau cymhleth a heriol. Er ein bod yn falch o’r hyn sydd wedi cael ei gyflawni yn ystod 2025 i 2026, rydyn ni’n cydnabod bod gwelliant parhaus yn daith barhaus. Rydyn ni wedi ymrwymo o hyd i gydweithio nawr ac yn y dyfodol i adeiladu ar y sylfeini cadarn sydd eisoes ar waith ac i gefnogi sector gofal cymdeithasol sy’n wydn, yn gynhwysol ac yn addas i’r dyfodol.
Yn olaf, hoffem ddiolch i bawb sy’n gweithio ym maes gofal cymdeithasol ledled Cymru. P’un a ydych chi’n darparu gofal a chymorth uniongyrchol, yn arwain timau, yn cefnogi cydweithwyr neu’n siapio gwasanaethau’n genedlaethol neu’n lleol, mae eich ymroddiad, eich proffesiynoldeb a’ch tosturi yn gwneud gwahaniaeth enfawr. Chi sy’n gyfrifol am y cynnydd hwn, a chi sy’n haeddu’r clod amdano.

Rydyn ni am i’r gweithlu iechyd a gofal cymdeithasol fod yn frwdfrydig, ymroddedig a chael ei werthfawrogi, gyda'r capasiti, cymhwysedd a'r hyder i ddiwallu anghenion gofal a chymorth pobl Cymru. 
Fe wnaeth y Strategaeth Gweithlu Iechyd a Gofal Cymdeithasol a gyhoeddwyd yn 2020 amlinellu, am y tro cyntaf, gynllun 10 mlynedd o flaenoriaethau i’r gweithlu yng Nghymru. Ym mis Mehefin 2024, fe wnaethon ni gyhoeddi y Cynllun Cyflawni Gweithlu Gofal Cymdeithasol 2024 i 2027, a oedd yn adeiladu ar y cynnydd a wnaed hyd yma ac yn amlinellu meysydd datblygu pellach dros y tair blynedd nesaf, ar sail ymgysylltu â’r sector. 
Mae’r adroddiad blynyddol hwn yn dangos y cynnydd a wnaed yn ystod 2025 i 2026. Rydyn ni wedi dechrau drwy adrodd ar y cynnydd sy’n gysylltiedig â thair prif egwyddor y strategaeth gweithlu, sef llesiant, y Gymraeg a chynhwysiant. Byddwn hefyd yn adrodd ar y cynnydd o dan bob un o’r saith thema: 
1. Gweithlu sy’n ymgysylltu, yn llawn cymhelliant ac yn iach
2. Denu a recriwtio 
3. Modelau gweithlu di-dor 
4. Adeiladu gweithlu sy’n barod yn ddigidol 
5. Addysg a dysgu rhagorol
6. Arweinyddiaeth ac olyniaeth
7. Cyflenwad a siâp y gweithlu. 

Ar gyfer pob thema rydyn ni wedi crynhoi:
· ein huchelgais 
· yr wybodaeth ddiweddaraf am y mesurau sy’n canolbwyntio ar effaith
· y cynnydd a wnaed hyd yma ar y camau gweithredu
· y camau gweithredu a fydd yn cael eu datblygu yn y dyfodol.

Rydyn ni hefyd wedi tynnu sylw at gynnydd lle bo hynny’n berthnasol i’r cynlluniau gweithlu penodol ar gyfer: 
· y proffesiwn gwaith cymdeithasol 
· y gweithlu iechyd meddwl, a ddatblygwyd mewn partneriaeth ag Addysg a Gwella Iechyd Cymru (AaGIC) ynghyd â’r cynllun gweithredu cysylltiedig.

Mae’r cynllun cyflawni yn gynllun ar gyfer y sector cyfan, felly mae partneriaid cenedlaethol yn arwain ar rai o’r camau gweithredu. Ar gyfer y camau gweithredu hyn, rydyn ni wedi cynnwys gwybodaeth am y cynnydd rydyn ni wedi’i derbyn gan ein partneriaid, yn ogystal â gwybodaeth am ein cyfraniad fel sefydliad.

Mae prif egwyddorion llesiant y gweithlu, y Gymraeg a chynhwysiant yn rhan annatod o holl gamau gweithredu y strategaeth gweithlu a’r cynllun cyflawni gweithlu gofal cymdeithasol. 

Llesiant

Y cyd-destun deddfwriaethol
Mae llesiant yn y sector gofal cymdeithasol yn cael ei siapio gan gyfreithiau a pholisïau sy’n canolbwyntio ar atal a chynaliadwyedd.
Mae Deddf Gwasanaethau Cymdeithasol a Llesiant (Cymru) 2014 yn rhoi’r sylfaen statudol ar gyfer gofal cymdeithasol yng Nghymru ac yn gosod dyletswydd gyffredinol ar gyrff cyhoeddus i hyrwyddo llesiant i bobl y mae angen gofal a chymorth arnynt, a hefyd i ofalwyr. Er bod y Ddeddf yn ymwneud yn bennaf â’r cyhoedd, mae ei model sy’n canolbwyntio ar yr unigolyn ac ar ganlyniadau yn golygu bod yn rhaid i’r gweithlu gofal cymdeithasol yng Nghymru fod yn emosiynol gadarn, wedi’i gefnogi ac yn gallu gweithio mewn ffyrdd perthynol sy’n seiliedig ar gryfderau. 
Mae Deddf Llesiant Cenedlaethau’r Dyfodol (Cymru) 2015 yn atgyfnerthu’r ffocws hirdymor ar lesiant meddyliol ac emosiynol, gwaith teg, cymunedau gwydn a gwasanaethau cydlynol. Mae’n cyflwyno’r egwyddor datblygu cynaliadwy, sy’n mynnu ein bod yn ystyried llesiant ac atal hirdymor y gweithlu, nid pwysau gweithredol tymor byr yn unig. 




Llesiant y gweithlu: Tystiolaeth a chyd-destun cyfredol
Amcangyfrifir bod 82,875[footnoteRef:2] o bobl yn gweithio yn y gweithlu gofal cymdeithasol yng Nghymru, yn rhoi gofal a chymorth hanfodol ar draws cymunedau bob dydd.  [2:  Gofal Cymdeithasol Cymru (2025) Adroddiad ar y gweithlu gofal cymdeithasol 2024, ar gael yn https://gofalcymdeithasol.cymru/ymchwil-a-data/adroddiadaur-gweithlu ] 

Yn gyson â chanfyddiadau’r flwyddyn flaenorol, dangosodd arolwg Dweud Eich Dweud[footnoteRef:3] yn 2025 fod cymhelliant canolog yn parhau i fod yn gryf, gyda hanner yr ymatebwyr (50 y cant) yn dweud eu bod yn gweithio ym maes gofal cymdeithasol oherwydd eu bod eisiau gwneud gwahaniaeth cadarnhaol i fywydau pobl. Mae morâl cyffredinol wedi gwella, gydag 83 y cant yn nodi morâl da, i fyny o 77 y cant yn 2024. [3:  Gofal Cymdeithasol Cymru (2025) Dweud eich dweud Canfyddiadau adroddiad 2025, ar gael yn https://grwpgwybodaeth.gofalcymdeithasol.cymru/reports/arolwg-dweud-eich-dweud-y-gweithlu-2025-adroddiad-llawn-a-chrynodeb-o-ymatebion ] 

Gan ddefnyddio mesurau llesiant personol ONS4, cymharwyd y canlyniadau â chyfartaleddau cenedlaethol y DU. Ar draws y rhan fwyaf o ddangosyddion, nododd gweithwyr gofal cymdeithasol proffesiynol yng Nghymru lefelau llesiant uwch na chyfartaledd y DU, beth bynnag fo'r swydd neu’r grŵp. Mae hyn yn cynrychioli newid cadarnhaol sylweddol ers 2024, pan oedd canlyniadau llesiant yn is na’r cyfartaledd cenedlaethol.
· Boddhad â bywyd: 7.78 (cyfartaledd y DU 7.45; cyfartaledd 2024 6.54)
· Bod bywyd yn werth chweil: 8.25 (cyfartaledd y DU 7.73; cyfartaledd 2024 7.11)
· Hapusrwydd ddoe: 7.75 (cyfartaledd y DU 7.39; cyfartaledd 2024 6.58)
Er gwaethaf y gwelliannau hyn, mae lefelau gorbryder yn parhau i fod yn destun gofid ac yn parhau i fod ymhell uwchlaw cyfartaledd y DU.
· Gorbryder: 5.30 (cyfartaledd y DU 3.23; cyfartaledd 2024 4.35)
Mae hyn yn cyfeirio at weithlu sydd wedi ymrwymo’n gyffredinol ac sy’n gadarnhaol am ei waith ond sy’n profi straen emosiynol parhaus.
Mae presenoldeb yn y gwaith tra’n sâl yn parhau i fod yn broblem sylweddol, er bod rhywfaint o welliant wedi bod. Dywedodd 46 y cant eu bod wedi mynd i’r gwaith o leiaf ddwywaith yn ystod y flwyddyn ddiwethaf er eu bod yn rhy sâl i wneud hynny’n ddiogel, i lawr o 52 y cant yn 2024.
Pan ofynnwyd am achosion straen sy’n gysylltiedig â gwaith, y ffactorau a nodwyd fwyaf oedd:
· llwyth gwaith (35 y cant)
· gwaith papur neu faich gweinyddol (27 y cant)
· poeni am bethau y tu allan i’r gwaith (24 y cant).
Dywedodd dros hanner yr ymatebwyr (54 y cant) eu bod yn cael trafferth ymlacio ar ôl gwaith. Cododd hyn yn sylweddol ymysg rheolwyr (72 y cant), gan adlewyrchu’r pwysau emosiynol a sefydliadol sy’n gysylltiedig â rolau arwain. Mae’r lefel y mae pobl yn teimlo eu bod yn cael eu cefnogi i reoli straen yn dal yn gyfyngedig, gyda llai na hanner (44 y cant) yn dweud eu bod yn teimlo eu bod yn cael digon o gefnogaeth. Roedd hyn ar ei isaf ymhlith gweithwyr cymdeithasol (40 y cant).
Roedd 78 y cant o’r ymatebwyr yn teimlo’n hyderus yn eu gallu i fodloni anghenion pobl sy’n defnyddio gofal. Roedd lefelau hyder yn is ymysg gweithwyr cymdeithasol (62 y cant), ond mae hyn yn welliant sylweddol ers 2024 (55 y cant). Yn gyffredinol, mae’r canfyddiadau hyn yn awgrymu bod y gweithlu’n parhau i ymrwymo’n llwyr i ddarparu gofal o ansawdd uchel, ond ei fod yn aml yn gwneud hynny o dan bwysau parhaus.
O ran diogelwch, dywedodd 63 y cant eu bod yn teimlo’n ddiogel yn eu swydd. Lle’r adroddwyd am bryderon diogelwch, roedd y rhain yn aml yn ymwneud â hyfforddiant neu adnoddau annigonol, neu brofiadau o drais, ymddygiad difrïol neu wahaniaethu gan bobl sy’n defnyddio gwasanaethau neu eu teuluoedd. Nododd ymatebwyr yn gyson mai gwella amodau gwaith cyffredinol oedd y newid pwysicaf a allai wella eu llesiant yn y gwaith.
Roedd barn pobl am ddiwylliant y gweithle yn gadarnhaol ar y cyfan. Roedd 73 y cant yn teimlo eu bod yn cael eu helpu a’u cefnogi gan eu rheolwr (i fyny o 70 y cant yn 2024), ac roedd 81 y cant yn teimlo eu bod yn cael eu cefnogi gan gydweithwyr (i fyny o 79 y cant). Roedd y farn am ddigonolrwydd y gweithlu hefyd wedi gwella, gyda 66 y cant yn dweud bod ganddynt y lefelau staffio cywir i ddarparu gwasanaethau, o’i gymharu â 57 y cant yn 2024.
Mae pwysau amser yn parhau i effeithio ar wahanol swyddi i wahanol raddau. Er bod 59 y cant o’r ymatebwyr yn teimlo bod ganddynt ddigon o amser i wneud eu gwaith yn dda (i fyny o 55 y cant), gostyngodd hyn i 48 y cant ymysg rheolwyr a 43 y cant ymysg gweithwyr cymdeithasol, gan atgyfnerthu tystiolaeth o bwysau cynyddol yn y swyddi hyn.
O ran teimlo eu bod yn cael eu gwerthfawrogi, dywedodd y rhan fwyaf o’r ymatebwyr eu bod yn teimlo eu bod yn cael eu gwerthfawrogi gan y canlynol:
· rheolwyr (68 y cant, o’i gymharu â 70 y cant yn 2024)
· cydweithwyr (78 y cant, o’i gymharu ag 80 y cant yn 2024)
· pobl a theuluoedd maen nhw’n eu cefnogi (81 y cant, o’i gymharu ag 80 y cant yn 2024)
Ond roedd ymatebwyr yn teimlo bod asiantaethau partner yn rhoi llai o werth arnynt (56 y cant, o’i gymharu â 57 y cant yn 2024) a’r cyhoedd yn gyffredinol (50 y cant, o’i gymharu â 51 y cant yn 2024), patrwm sydd wedi aros fwy neu lai yr un fath ers 2024. Mae hyn yn tynnu sylw at bwysigrwydd parhaus perthnasoedd mewnol yn y gweithle fel ffynhonnell o gadarnhad, ochr yn ochr â chydnabyddiaeth allanol fwy cyfyngedig.
Roedd sut roedd ymatebwyr yn teimlo am degwch o ran cynnydd a dyrchafiad yn weddol sefydlog. Roedd 69 y cant yn teimlo bod eu cyflogwr wedi gweithredu’n deg yn y meysydd hyn, sy’n cyd-fynd â chanfyddiadau 2024 (70 y cant).
Roedd adroddiadau o gam-drin, gan gynnwys bwlio, gwahaniaethu ac aflonyddu, yn bresennol ar draws swyddi. Dywedodd wyth y cant eu bod wedi cael eu bwlio gan reolwyr a dywedodd saith y cant eu bod wedi dioddef gwahaniaethu gan reolwyr, sy’n adlewyrchu lefelau 2024 (wyth y cant ar gyfer y ddau). Cofnodwyd achosion o fwlio (saith y cant) a gwahaniaethu (pump y cant) gan gydweithwyr ar lefelau tebyg hefyd. Er bod cyfraddau aflonyddu cyffredinol ychydig yn is yn 2025, roedd aflonyddu gan bobl sy’n defnyddio gofal neu gan eu teuluoedd (chwe y cant) yn dal yn fwy cyffredin na digwyddiadau sy’n ymwneud â chydweithwyr neu reolwyr.
O ran telerau ac amodau, mynegodd 69 y cant foddhad cyffredinol, sy’n gyson â 2024 (68 y cant). Roedd boddhad yn uwch ymysg rheolwyr (80 y cant, i fyny o 77 y cant yn 2024). Roedd ymwybyddiaeth o hawliau cyflogaeth yn dal yn gryf, gydag 82 y cant yn teimlo’n wybodus, i fyny ychydig ers 2024 (80 y cant).
Ond mae llesiant ariannol yn parhau i fod yn bryder allweddol. Dywedodd llai na hanner (46 y cant) eu bod yn ymdopi’n ariannol, er bod hyn yn welliant ers 2024 (42 y cant). Dywedodd bron i hanner (48 y cant) fod eu sefyllfa ariannol wedi gwaethygu dros y flwyddyn ddiwethaf, i lawr o 59 y cant yn 2024. Roedd boddhad â chyflog yn dal yn isel ar draws pob grŵp, gyda dim ond 38 y cant yn dweud eu bod yn fodlon (i fyny o 35 y cant o’i gymharu â 2024).
Dywedodd ychydig dros un ymatebydd o bob 10 (12 y cant) eu bod ar gontract dim oriau, yn bennaf mewn swyddi gweithwyr gofal. O’r rhain, roedd 64 y cant eisiau symud oddi wrth drefniadau dim oriau am resymau fel ansefydlogrwydd incwm a diffyg oriau wedi’u gwarantu, ac roedd 36 y cant yn ffafrio’r hyblygrwydd roedd y contractau hyn yn ei gynnig. Nid yw’r cydbwysedd hwn wedi newid llawer ers 2024.

Cefnogi llesiant y gweithlu
Mae gweithio ym maes gofal cymdeithasol yn dal i roi llawer o foddhad, ond mae hefyd yn parhau i fod yn sector heriol i weithio ynddo, gyda’r gweithlu’n teimlo pwysau sylweddol. Dyna pam mae chwarter y camau gweithredu yn y cynllun cyflawni gweithlu gofal cymdeithasol yn dod o dan y thema gyntaf o weithlu sy’n ymgysylltu, yn llawn cymhelliant ac yn iach. Mae llesiant yn parhau i fynd drwy bob agwedd o’r cynllun cyflawni ac mae’n cael ei atgyfnerthu gan ein fframwaith iechyd a llesiant, sef Mae eich llesiant yn bwysig: fframwaith iechyd a llesiant y gweithlu. 
Mae’r fframwaith llesiant yn cefnogi sefydliadau gofal cymdeithasol i greu amgylcheddau yn y gweithle sydd wir yn hyrwyddo ac yn diogelu llesiant eu staff. Pan fydd sefydliadau'n buddsoddi mewn diwylliannau cadarnhaol, arferion cynhwysol ac arweinyddiaeth dosturiol, maen nhw’n creu amodau lle gall gweithwyr a phobl sy’n defnyddio gofal ffynnu. 

Mae digwyddiadau, adnoddau, cyfleoedd dysgu a chymorth llesiant cenedlaethol ar gael, ac mae llesiant wedi’i wreiddio ar draws rheoleiddio, datblygu, arweinyddiaeth a mecanweithiau cyllido'r gweithlu (gan gynnwys Rhaglen Datblygu'r Gweithlu Gofal Cymdeithasol (SCWWDP)). Mae gwelliannau parhaus ym maes llesiant yn cael eu monitro drwy adroddiadau blynyddol ar lesiant y gweithlu.
Yn strategol, mae’r sector wedi symud oddi wrth orddibyniaeth ar ddulliau gwydnwch unigol o ran llesiant, tuag at fodel mwy systemig ac ataliol. Mae’r newid hwn yn rhoi mwy o bwyslais ar:
· ymgorffori llesiant mewn arferion cyflogaeth craidd, penderfyniadau comisiynu moesegol a chynaliadwyedd gwasanaethau hirdymor, gan gydnabod bod ansawdd swyddi a dyluniad systemau yn ysgogwyr sylfaenol i lesiant y gweithlu
· meithrin diwylliannau cadarnhaol ac arweinyddiaeth dosturiol ar bob lefel, gan greu amgylcheddau sy’n ddiogel yn seicolegol lle mae pobl yn teimlo eu bod yn cael eu gwerthfawrogi, eu cefnogi a’u bod yn gallu ffynnu
· cryfhau’r gwaith o gynllunio’r gweithlu’n strategol, gan ddefnyddio gwell data a gwybodaeth am y gweithlu i nodi meysydd risg, targedu cymorth yn effeithiol a rhagweld pwysau yn y dyfodol
· cysoni llesiant ag egwyddorion gwaith teg, gan gynnwys tâl a dilyniant, sicrwydd swyddi a mynediad at gyfleoedd datblygu, i fynd i'r afael â'r ffactorau strwythurol sy’n effeithio ar lesiant
· hyrwyddo gweithleoedd cynhwysol, gwrth-hiliol a dwyieithog, gan sicrhau bod llesiant yn cael ei gefnogi’n deg ar draws pob grŵp a bod amrywiaeth a hunaniaeth yn cael eu parchu a’u cefnogi
· cynnal cydlyniant cenedlaethol cryf, gan alluogi atebion hyblyg sy’n cael eu harwain yn lleol ac sy’n seiliedig ar leoedd ac sy’n adlewyrchu anghenion penodol cymunedau a gweithluoedd ledled Cymru.

Mae cefnogi llesiant y gweithlu yn dal yn hanfodol - nid yn unig oherwydd bod llesiant yn werthfawr ynddo’i hun, ond oherwydd y cysylltiad cryf rhwng llesiant a chadw staff[footnoteRef:4]. Pan fydd pobl yn teimlo’n iach, yn cael eu gwerthfawrogi a’u cefnogi yn y gwaith, maen nhw’n fwy tebygol o aros. Mae lefelau cadw uwch yn helpu timau gofal cymdeithasol i ddarparu gwasanaethau cyson, cynaliadwy o ansawdd uchel. [4:  Gofal Cymdeithasol Cymru, 2024, Gwella llesiant a chadw’r gweithlu. Ar gael yn: https://grwpgwybodaeth.gofalcymdeithasol.cymru/crynodebau-tystiolaeth/gwell-llesiant-a-chadw ] 

Mae’r rhan hon o’r adroddiad yn cyflwyno’r cynnydd cyffredinol a wnaed yn ystod 2025 i 2026 ar yr egwyddor sylfaenol o lesiant.
 

Cynnydd yn ystod 2025 i 2026: llesiant

Ar y cyd ag AaGIC, rydyn ni wedi: 
· parhau i rannu arferion da ac adnoddau ar draws y maes iechyd a gofal cymdeithasol i sbarduno gwelliant, ac ar y cyd rydyn ni wedi cynrychioli'r sector ar rwydweithiau iechyd a llesiant
· parhau i hyrwyddo'r gwasanaeth cymorth iechyd meddwl Canopi. 

Rydyn ni wedi:
· adolygu ac adnewyddu'r fframwaith Mae eich llesiant yn bwysig: fframwaith iechyd a llesiant y gweithlu, gan gynnwys diweddaru gwybodaeth am gydraddoldeb, amrywiaeth a chynhwysiant, a’r Codau Ymarfer a’r canllawiau ymarfer newydd, a chryfhau’r ffocws ar ddiwylliannau cadarnhaol – yn enwedig y cysylltiadau rhwng llesiant, ymarfer sy’n seiliedig ar gryfderau ac arweinyddiaeth dosturiol
· parhau i hyrwyddo ein tudalennau gwe llesiant, a gafodd gyfanswm o 4,764 o ymweliadau, a’r tudalennau fframwaith (642 o ymweliadau)
· parhau i ofyn i’r gweithlu am adborth am eu hymwybyddiaeth o’r fframwaith a’i ddefnyddioldeb. Mae’r ymatebion yn awgrymu ymwybyddiaeth barhaus o’r fframwaith, ac mae pobl wedi rhoi enghreifftiau o sut mae wedi cael ei ddefnyddio yn eu gweithleoedd:
[image: Quotes outline]“[Mae’r fframwaith] yn rhoi sicrwydd bod fy llesiant yn bwysig yn y sector.”
“Fe fydda i bob amser yn cyfeirio’n ôl at hyn pan fydd angen i mi helpu staff neu fi fy hun.”

· 
· 
· cyflwyno 34 o sesiynau gwybodaeth a hyfforddiant llesiant (ar-lein ac wyneb yn wyneb). Ymunodd 789 o bobl ar draws gofal cymdeithasol a’r blynyddoedd cynnar â’r sesiynau hyn. Roedd y sesiynau’n cynnwys y pynciau llesiant a oedd bwysicaf i’r sector, gan gynnwys:
· cefnogi gofalwyr di-dâl ac ymwybyddiaeth o’r Ddeddf Absenoldeb Gofalwyr
· pecyn cymorth iechyd meddwl i reolwyr 
· iechyd meddwl dynion yn y gweithle
· llesiant ac arweinyddiaeth dosturiol
· llesiant drwy gydol y cyfnod arolygu
· straen a gorbryder
· cymorth menopos.

Cawsom adborth cadarnhaol am y sesiynau, gyda phobl a gymerodd ran yn dweud:“Mi fydd yn fy helpu i reoli fy iechyd meddwl, yn enwedig ar ddiwrnodau llawn straen, gan dderbyn yn araf bod yr hyn rwy’n ei wneud yn ddigon da.” 
“Mae wedi bod yn un o’r cyrsiau gorau i mi gymryd rhan ynddo. Drwy gefnogi ein hiechyd meddwl, rydyn ni’n gallu gofalu’n well am y plant.”
“Fe gefais i fudd mawr ohono, ac roeddwn i’n teimlo ei fod yn bwnc da cael cyfarfod ar wahân ar sail rhywedd amdano. Gall fod yn anodd dod o hyd i wybodaeth ddefnyddiol am iechyd meddwl wedi’i hanelu’n fwy at ddynion.”   



[image: Quotes outline] 



   
· gweithio mewn partneriaeth i gefnogi Cynhadledd Iechyd Menywod wyneb yn wyneb, a drefnwyd gyda Bwrdd Iechyd Prifysgol Betsi Cadwaladr a’r cynghorau gwirfoddol lleol. Daeth dros 400 o bobl i’r digwyddiad a oedd yn gweithio ym meysydd iechyd, gofal cymdeithasol, y blynyddoedd cynnar a gofal plant. Buom yn cyfrannu fel prif siaradwyr a hefyd yn cyflwyno gweithdai fel rhan o raglen y gynhadledd
· cynnal wythnos o ddigwyddiadau llesiant ar-lein fel rhan o Wythnos Llesiant 2026, i gefnogi pobl sy’n gweithio ym maes gofal cymdeithasol, y blynyddoedd cynnar a gofal plant yng Nghymru. Cyflwynwyd cyfanswm o naw sesiwn gyda dros 400 o bobl yn bresennol. Roedd yn lle cadarnhaol a chynhwysol lle daeth pobl at ei gilydd i ddysgu am lesiant a rhannu arferion gorau. Ymunodd gwesteion arbennig a siaradwyr arbenigol â ni a rannodd ffyrdd ymarferol o gefnogi eich llesiant eich hun a llesiant cydweithwyr. Dywedodd un cyfranogwr:
[image: Quotes outline]“Diolch am wneud hyn i gyd yn rhywbeth ‘normal’ yn y gweithle, mae’n cael ei werthfawrogi’n fawr.”





· parhau i gyfrannu at Fforwm Gwaith Teg Gofal Cymdeithasol, sy’n cael ei arwain gan Lywodraeth Cymru. Mae’r fforwm yn ceisio gwella amodau gwaith ym maes gofal cymdeithasol 
· adolygu’r rhwydwaith llesiant gofal cymdeithasol a’r gymuned ymarfer llesiant i bartneriaid a rhanddeiliaid, gan gyfuno’r ddau yn un rhwydwaith llesiant. Mae gan y rhwydwaith 319 o aelodau wnaeth gyfarfod ddwywaith ar-lein yn ystod y flwyddyn. Mae aelodau’r rhwydwaith hefyd yn cael gwybodaeth reolaidd am adnoddau, cymorth a gwybodaeth ddefnyddiol sy’n ymwneud â llesiant staff 
· cefnogi’r gwaith o gyflwyno sesiwn ar gyfer rhwydwaith arferion gorau Llywodraeth Cymru, gan nodi awdurdodau lleol i rannu enghreifftiau o arferion gorau o ran llesiant yn y gweithle 
· cysylltu â chynghorau gwirfoddol cymunedol, ymarferwyr ymgysylltu a darparwyr i rannu gwybodaeth am lesiant y gweithlu
· dechrau gweithio gyda seicolegwyr clinigol ym Mwrdd Iechyd Prifysgol Aneurin Bevan, sy’n datblygu rhaglen gymorth i’r rhai sydd eisiau defnyddio dulliau adrodd straeon i gefnogi llesiant yn ymarferol. Fe wnaethon ni gynnal sesiwn wybodaeth ar gyfer y rheini ym maes gofal cymdeithasol a hoffai gael eu hyfforddi i ddefnyddio’r dull hwn yn eu gweithle eu hunain. O ganlyniad, rydyn ni'n parhau i weithio gydag awdurdod lleol i wella eu sgiliau ymhellach i’w helpu i roi hyn ar waith yn ymarferol.

Ar gyfer cynllun y gweithlu gwaith cymdeithasol, rydyn ni wedi:
· cydweithio â thimau datblygu’r gweithlu lleol i dynnu sylw at y cymorth a’r adnoddau sydd ar gael i weithwyr cymdeithasol ac addysgwyr ymarfer
· parhau i hyrwyddo argaeledd Gwasanaeth Cymorth Proffesiynol Gwaith Cymdeithasol Cymdeithas Gweithwyr Cymdeithasol Prydain (BASW)
· uno ein cymuned ymarfer ar gyfer y rheini sy’n cefnogi gweithwyr cymdeithasol sydd newydd gymhwyso â’n rhwydwaith presennol ar gyfer addysgwyr ymarfer gwaith cymdeithasol, i ddod yn Rhwydwaith Cefnogi Dyfodol Gwaith Cymdeithasol newydd. Mae aelodaeth y rhwydwaith hwn wedi ehangu i gynnwys pawb sy’n ymwneud â chefnogi, asesu neu addysgu myfyrwyr gwaith cymdeithasol a gweithwyr cymdeithasol sydd newydd gymhwyso
· defnyddio canfyddiadau arolwg gweithlu Dweud Eich Dweud i dynnu sylw llunwyr polisïau, cyflogwyr, cynrychiolwyr proffesiynol a rhanddeiliaid perthnasol at faterion allweddol sy’n ymwneud â’r gweithlu
· hyrwyddo thema llesiant a chyflwyno sesiynau penodol ynghylch llesiant gweithwyr cymdeithasol yn ystod Wythnos Gwaith Cymdeithasol, gyda’r thema eleni yn cael ei nodi fel ‘Lleisiau dewr: gwaith cymdeithasol hyderus a dewr mewn byd sy’n newid’
· arolygu awdurdodau lleol a chyflogwyr gwaith cymdeithasol eraill i gael gwybodaeth am ymsefydlu, hyfforddiant a chefnogaeth i’n helpu i ddeall y trefniadau i weithwyr cymdeithasol sydd newydd gymhwyso yng Nghymru. Bydd adroddiad cryno gydag argymhellion ar gael yn ystod gaeaf 2026.

Ar gyfer y cynllun gweithlu iechyd meddwl strategol, ar y cyd ag AaGIC, rydyn ni wedi: 
· lansio Ffordd, sef hwb llesiant genedlaethol ddigidol ar gyfer y gweithlu iechyd meddwl a’r gweithlu ehangach sy’n cyd-fynd â chynllun gweithlu iechyd meddwl strategol a Strategaeth Iechyd Meddwl a Llesiant 2025 i 2035
· parhau i gefnogi rhwydwaith arweinwyr proffesiynol iechyd meddwl cymeradwy Cymru gyfan, ac wedi lansio’r gymuned ymarfer ar gyfer yr holl weithwyr proffesiynol iechyd meddwl cymeradwy (AMHP) yng Nghymru, sydd â 150 o aelodau
· cynnal sesiwn yn ystod Wythnos Gwaith Cymdeithasol o’r enw ‘Gwaith cymdeithasol mewn gwasanaethau iechyd meddwl - ydyn ni'n ddewr?’, gan ystyried rôl unigryw, ac yn aml ynysig, gweithwyr cymdeithasol ym maes iechyd meddwl. Roedd y sesiwn yn tynnu sylw at y pwysau a wynebir gan weithwyr proffesiynol iechyd meddwl cymeradwy, pwysigrwydd defnyddio “lleisiau dewr” mewn timau amlddisgyblaethol, a’r angen i eirioli’n hyderus dros bobl, gofalwyr a’r proffesiwn  
· lansio arolwg gweithwyr proffesiynol iechyd meddwl cymeradwy 2025 i wella gwybodaeth a dealltwriaeth o rôl y gweithwyr hyn, gan gynnwys yr effeithiau a’r heriau allweddol a wynebir ar draws awdurdodau lleol yng Nghymru. Bydd y canfyddiadau’n cael eu defnyddio i lywio cymorth yn y dyfodol ac i helpu i gynnal y gweithlu gweithwyr proffesiynol iechyd meddwl cymeradwy.


Y Gymraeg
Mae’r iaith Gymraeg yn rhan o’r hyn sy’n ein diffinio fel pobl ac fel cenedl[footnoteRef:5]. Mae'r Gymraeg yn elfen greiddiol o ofal a chymorth cymdeithasol sy’n canolbwyntio ar yr unigolyn yng Nghymru. I lawer o bobl, plant a theuluoedd, yn enwedig ar adegau o fod yn agored i niwed, mae gallu cyfathrebu yn Gymraeg yn hanfodol i urddas, llesiant emosiynol, hunaniaeth a gofal a chymorth effeithiol.  [5:  Llywodraeth Cymru (2017) Cymraeg 2050: Miliwn o Siaradwyr. Ar gael yn: Cymraeg 2050: Miliwn o Siaradwyr] 


Y cyd-destun deddfwriaethol
Fel cenedl ddwyieithog, mae Cymru wedi sefydlu fframwaith deddfwriaethol a pholisi cryf sy’n rhoi dewis iaith ac angen iaith wrth wraidd darparu gofal cymdeithasol.
Cymraeg 2050: Miliwn o Siaradwyr Cymraeg yw’r strategaeth genedlaethol ar gyfer y Gymraeg sy’n darparu’r fframwaith cenedlaethol hirdymor ar gyfer tyfu a chynnal y Gymraeg ar draws pob agwedd ar fywyd yng Nghymru, gan gynnwys iechyd a gofal cymdeithasol. Mae’r strategaeth yn nodi tair thema gydgysylltiedig:
· cynyddu nifer y siaradwyr Cymraeg
· cynyddu’r defnydd o’r Gymraeg
· creu amodau ffafriol i’r Gymraeg ffynnu.
Mae Mesur y Gymraeg (Cymru) 2011 yn sefydlu’r egwyddor na ddylid trin y Gymraeg yn llai ffafriol na’r Saesneg. Mae’n cyflwyno safonau’r Gymraeg sy’n berthnasol i gyrff cyhoeddus ac i sefydliadau sy’n darparu gwasanaethau ar eu rhan, gan gynnwys darparwyr gofal cymdeithasol. 


Mae Deddf Gwasanaethau Cymdeithasol a Llesiant (Cymru) 2014 yn atgyfnerthu pwysigrwydd iaith ymhellach drwy ymgorffori cyfathrebu, urddas, perthnasoedd personol a llesiant emosiynol yn ei ddiffiniad o lesiant. Mae’r Ddeddf yn cydnabod, i lawer o siaradwyr Cymraeg, nid mater o ddewis yn unig yw iaith, ond mater o angen wrth fynegi anghenion gofal a chymorth, gwneud penderfyniadau a chynnal hunaniaeth.
Yn ogystal, mae Deddf Llesiant Cenedlaethau’r Dyfodol (Cymru) 2015 yn sefydlu “Cymru â diwylliant bywiog lle mae’r Gymraeg yn ffynnu” fel un o’i saith nod llesiant cenedlaethol. Mae’n ei gwneud yn ofynnol i gyrff cyhoeddus ystyried cynaliadwyedd ieithyddol hirdymor ochr yn ochr â chanlyniadau cymdeithasol, economaidd ac amgylcheddol.
Cynllun ‘Mwy na Geiriau’ Llywodraeth Cymru yw’r prif gyfrwng strategol ar gyfer cryfhau’r ddarpariaeth Gymraeg ym maes iechyd a gofal cymdeithasol ac mae’n nodi sut y dylid wreiddio gwasanaethau Cymraeg ar draws y system fel elfen graidd o ansawdd a diogelwch.
Wrth wraidd y fframwaith mae'r “cynnig rhagweithiol”, y disgwyliad bod gwasanaethau Cymraeg yn cael eu cynnig yn rhagweithiol, heb fod angen i unigolion ofyn. Mae’r dull hwn yn symud cyfrifoldeb oddi wrth y sawl sy’n defnyddio gofal i’r darparwr gwasanaeth, ac mae’n arbennig o bwysig i blant, pobl hŷn, pobl sy’n byw gyda dementia, pobl ag anableddau dysgu, a’r rheini sy’n wynebu heriau iechyd meddwl. 
Mae ‘Mwy na Geiriau’ yn gosod y Gymraeg fel:
· rhan annatod o ofal sy’n canolbwyntio ar yr unigolyn ac sy’n seiliedig ar hawliau
· cynllun sy’n cyfrannu at well canlyniadau a phrofiadau
· marc o ansawdd gwasanaeth yn hytrach nag “ychwanegyn” neu ofyniad cydymffurfio.

Y Gymraeg yn y gweithlu: Tystiolaeth a chyd-destun cyfredol
Mae'r amcangyfrif o 82,875[footnoteRef:6] o bobl sy’n gweithio ym maes gofal cymdeithasol yn rhyngweithio â’r bobl maen nhw’n eu cefnogi sawl gwaith y dydd, a bydd y rhan fwyaf o’r rhyngweithiadau hyn yn cynnwys cyfathrebu. Mae data o'r Arolwg Blynyddol o'r Boblogaeth ar gyfer y flwyddyn a ddaeth i ben ar 31 Mawrth 2025 yn dangos bod 27 y cant o boblogaeth Cymru sy’n dair oed neu’n hŷn yn gallu siarad Cymraeg[footnoteRef:7]. [6:  Gofal Cymdeithasol Cymru (2026) Adroddiad Gweithlu Gofal Cymdeithasol 2025. Ar gael yn https://gofalcymdeithasol.cymru/ymchwil-a-data/adroddiadaur-gweithlu]  [7:  ONS (2026) Data am y Gymraeg o’r Arolwg Blynyddol o’r Boblogaeth: Y flwyddyn a ddaeth i ben ar 31 Mawrth 2025. Ar gael yn: Arolwg Blynyddol o'r Boblogaeth - Gallu darllen, ysgrifennu a deall Cymraeg llafar n ôl oedran, rhyw a blwyddyn | StatsCymru] 

Yn ôl ein casgliad data am y gweithlu yn 2025:
· Roedd 9.3 y cant yn gallu siarad Cymraeg yn rhugl (sgiliau Cymraeg canolradd ac uwch)
· Roedd 30.8 y cant yn gallu siarad Cymraeg i lefel mynediad neu sylfaen (mae hyn yn golygu y gallant gynnal sgwrs sylfaenol neu gyfnewid gwybodaeth syml) 
· Nid oedd gan 59.8 y cant unrhyw allu yn y Gymraeg (i lawr o 70 y cant yn 2023).

Mae canfyddiadau arolwg Dweud Eich Dweud y gweithlu 2025 yn dangos[footnoteRef:8], er bod 38 y cant o’r gweithlu wedi dweud eu bod yn gallu siarad Cymraeg (31 y cant ar lefel mynediad neu sylfaen a saith y cant ar lefel uwch neu hyfedr), dim ond 20 y cant ddywedodd eu bod yn gallu defnyddio’r Gymraeg y rhan fwyaf neu’r holl amser yn y gwaith. Mae’r ganran hon wedi gostwng o 25 y cant y flwyddyn flaenorol. [8:  Gofal Cymdeithasol Cymru (2025) Dweud eich dweud - Canfyddiadau adroddiad 2025, ar gael yn https://grwpgwybodaeth.gofalcymdeithasol.cymru/reports/arolwg-dweud-eich-dweud-y-gweithlu-2025-adroddiad-llawn-a-chrynodeb-o-ymatebion] 


Mewn llawer o achosion, efallai na fydd sgiliau Cymraeg yn y gweithlu gofal cymdeithasol yn cael eu hadrodd yn ddigonol oherwydd:
· diffyg hyder i ddefnyddio’r Gymraeg mewn cyd-destun proffesiynol
· wedi colli’r arfer
· ofn cael tasgau ychwanegol, fel gwaith cyfieithu
· sgiliau Cymraeg ddim yn cael eu cydnabod na’u gwerthfawrogi.

Mae Arolwg Defnydd Iaith Comisiynydd y Gymraeg[footnoteRef:9], a gynhaliwyd ddiwedd 2025 gyda sampl gynrychioliadol o 737 o siaradwyr Cymraeg, yn rhoi cipolwg gwerthfawr diweddar ar brofiadau’r cyhoedd o wasanaethau Cymraeg. [9:  Comisiynydd y Gymraeg (2026) Cyfle ein cenhedlaeth: Adroddiad 5-mlynedd ar sefyllfa'r Gymraeg. Ar gael yn: Cyfle ein cenhedlaeth: Adroddiad 5-mlynedd ar sefyllfa'r Gymraeg
] 


Pan ofynnwyd am fynediad at y Gymraeg ym maes iechyd a gofal cymdeithasol, roedd:
· 19 y cant o siaradwyr Cymraeg yn teimlo bod cyfleoedd i ddefnyddio’r Gymraeg wedi cynyddu
· 54 y cant yn teimlo eu bod wedi aros yr un fath
· 18 y cant yn credu bod cyfleoedd wedi lleihau
· saith y cant yn ansicr.



Yn nodedig, roedd siaradwyr Cymraeg yn llai tebygol o adrodd am welliannau ym maes iechyd a gofal cymdeithasol nag mewn lleoliadau eraill. Dim ond 19 y cant a ddywedodd fod mwy o gyfleoedd ym maes iechyd a gofal cymdeithasol, o’i gymharu â 30 y cant yn y gwaith, 30 y cant yn y gymuned ehangach, 26 y cant yn y sector cyhoeddus, ac 20 y cant wrth ddelio â busnesau ac elusennau.
Er bod 88 y cant o’r ymatebwyr wedi dweud ei bod yn bwysig derbyn gwasanaethau iechyd a gofal cymdeithasol yn Gymraeg, dim ond 56 y cant oedd yn hyderus y byddent yn gallu gwneud hynny pe baent yn dymuno. Mae’r bwlch rhwng y dewis a’r profiad go iawn yn sylweddol. Byddai’n well gan bron dair gwaith yn fwy o siaradwyr Cymraeg ddefnyddio’r Gymraeg bob amser neu’n bennaf mewn gwasanaethau iechyd a gofal (28 y cant) o’i gymharu â’r gyfran sy’n gwneud hynny ar hyn o bryd (10 y cant).
Mae arolwg y comisiynydd hefyd yn tynnu sylw at ffactorau clir, ymarferol sy’n annog mwy o ddefnydd o’r Gymraeg:
· Dywedodd 67 y cant y byddent yn fwy tebygol o ddefnyddio’r Gymraeg pe bai staff yn eu cyfarch neu’n dechrau sgyrsiau yn Gymraeg
· Roedd 47 y cant yn cyfeirio at ddangosyddion gweladwy fel laniard neu fathodynnau sy’n dangos y swigen siarad oren, sy’n dangos bod staff yn gallu siarad Cymraeg
· Dywedodd 45 y cant y byddai gweld y Gymraeg yn fwy amlwg mewn mannau cyhoeddus, er enghraifft drwy arwyddion neu bosteri, yn annog mwy o ddefnydd.
Mae’r canfyddiadau’n atgyfnerthu bod siaradwyr Cymraeg yn llawer mwy tebygol o ddefnyddio’r Gymraeg pan fydd staff yn mynd ati i ddangos bod croeso i’r iaith a’i bod ar gael, gan ddangos pwysigrwydd hanfodol cynnig rhagweithiol gwasanaethau Cymraeg.

Cefnogi a hyrwyddo’r Gymraeg
Gan fod darparu gwasanaethau gofal cymdeithasol Cymraeg yn dibynnu’n sylfaenol ar y gweithlu, mae cefnogi a galluogi staff yn ganolog i weithredu effeithiol. Mae cymorth cenedlaethol a strategol yn canolbwyntio ar feithrin hyder, gallu a chysondeb ar draws y sector, ac mae’n cynnwys:
· rhoi gwybodaeth glir ac arweiniad ymarferol i gefnogi sefydliadau a staff i ddarparu’r cynnig rhagweithiol, gan sicrhau bod y Gymraeg yn cael ei chynnig yn rhagweithiol yn hytrach nag ar gais
· hyrwyddo pwysigrwydd y Gymraeg yn barhaus ym maes gofal cymdeithasol, gan gynnwys rhannu profiadau bywyd a straeon gweithwyr a phobl sy’n defnyddio gofal a chymorth, er mwyn atgyfnerthu iaith fel elfen graidd o ofal o ansawdd sy’n canolbwyntio ar yr unigolyn
· darparu offer ac adnoddau i asesu sgiliau Cymraeg, gan alluogi sefydliadau ac unigolion i nodi cryfderau presennol a chynllunio datblygiad mewn ffordd strwythuredig a chymesur
· hyrwyddo pwysigrwydd cynllunio gweithlu Cymraeg, wedi’i gefnogi gan ganllawiau a chymorth sefydliadol wedi’i deilwra i nodi sgiliau cyfredol a chynllunio’r camau nesaf o ran hyfforddi a datblygu 
· cynnig canllawiau a deunyddiau, ochr yn ochr â modiwl e-ddysgu‑ymwybyddiaeth o'r Gymraeg, i gefnogi hyfforddiant ymwybyddiaeth iaith ar draws timau a gwasanaethau
· hyrwyddo’n barhaus yr amrywiaeth eang o adnoddau Cymraeg sydd ar gael i’r sector, gan helpu sefydliadau a gweithwyr i gael gafael ar gymorth cyson o ansawdd uchel
· hyrwyddo a chefnogi cyfleoedd dysgu Cymraeg ar bob lefel, o gyrsiau rhagarweiniol fel Croeso, drwy Cymraeg Gwaith, i’r gyfres lawn o gyrsiau Cymraeg Camau, gan alluogi dysgwyr i ddatblygu sgiliau ar gyflymder sy’n briodol i’w swydd a’u hyder.
Gyda’i gilydd, mae’r gweithgareddau hyn yn cefnogi’r gwaith o ddatblygu gweithlu gofal cymdeithasol hyderus, medrus a dwyieithog, gan sicrhau bod y Gymraeg yn cael ei gwreiddio fel rhan arferol a gwerthfawr o ymarfer a chymorth gofal cymdeithasol ledled Cymru.
Ochr yn ochr ag egwyddorion sylfaenol llesiant a chynhwysiant, mae’r Gymraeg yn rhan annatod o sut mae camau gweithredu’r cynllun cyflawni yn cael eu rhoi ar waith. Mae’r rhan hon o’r adroddiad yn cyflwyno’r cynnydd cyffredinol a wnaed yn ystod 2025 i 2026 o ran y Gymraeg. 

Cynnydd yn ystod 2025 i 2026: y Gymraeg

Rydyn ni wedi:
· parhau i gefnogi’r sector i weithio’n ddwyieithog fel rhan o’n hymrwymiad i 'Mwy na geiriau'
· dathlu gweithwyr sy’n darparu gofal drwy gyfrwng y Gymraeg drwy wobr Gofalu trwy’r Gymraeg 2025, a gynhaliwyd yn Eisteddfod Genedlaethol Wrecsam fis Awst 2025. Gwobr blynyddol yw’r wobr Gofalu trwy’r Gymraeg sy’n gydnabod, dathlu a rhannu gwaith y rhai sydd wedi gwneud gwahaniaeth go iawn i fywydau pobl trwy roi gofal a chymorth trwy gyfrwng y Gymraeg. Dewiswyd chwe gweithiwr o ar draws y sectorau gofal cymdeithasol a gofal plant, chwarae a blynyddoedd cynnar i gyrraedd y rownd derfynol. Cymerodd dros 4,900 o bobl ran yn y bleidlais gyhoeddus i ddewis yr enillydd. Enillwyd y wobr gan Myfanwy Harman, Rheolwraig Cylch Meithrin y Gurnos ym Merthyr Tudful. Mae rhagor o wybodaeth am Myfanwy a’r rhai a gafodd canmoliaeth uchel ar gael ar ein gwefan
[image: Caring in Welsh award winner Myfanwy Harman holds her prize in front of an awards banner at the National Eisteddfod in Wrexham.]
· parhau i gefnogi cyflogwyr gofal cymdeithasol i gynllunio eu gweithlu sy’n siarad Cymraeg ac i ddatblygu sgiliau Cymraeg eu gweithwyr. Roedd hyn yn cynnwys 276 o weithwyr gofal cymdeithasol mewn 17 lleoliad ledled Cymru yn cael cymorth uniongyrchol gan dri thiwtor llawn amser, yn ogystal ag ar-lein. I hyrwyddo’r cymorth hwn, fe wnaethon ni gyhoeddi dau fideo yn rhannu hanesion Gofal Haulfryn a hefyd Cartref Preswyl Elm, a oedd yn rhan o’r cynllun peilot cychwynnol
· parhau i hyrwyddo pwysigrwydd defnyddio’r Gymraeg yn y gwaith a rhannu gwybodaeth am yr hyn sydd ar gael i hyrwyddo’r defnydd o’r Gymraeg yn y sector drwy ein tudalennau gwe Defnyddio’r Gymraeg yn y gweithle
· cyflwyno cwrs Croeso newydd dan arweiniad tiwtor, mewn cydweithrediad â’r Ganolfan Dysgu Cymraeg Genedlaethol, i gefnogi gweithwyr gofal cymdeithasol i gymryd y cam nesaf ar eu taith Gymraeg. Mae’r cwrs Croeso yn cynnig cyflwyniad byr, sector-benodol i eiriau ac ymadroddion Cymraeg syml ond hanfodol, i helpu staff i gyfarch a chroesawu pobl yn hyderus. Ei nod yw meithrin hyder dysgwyr ac annog dysgu pellach. Mae’n rhan o strategaeth ‘Mwy na Geiriau’ Llywodraeth Cymru, sy’n anelu at sicrhau bod yr holl staff iechyd a gofal cymdeithasol yn meddu ar sgiliau Cymraeg ar lefel gwrtais erbyn 2027



· parhau i gefnogi’r sector gofal cymdeithasol i wella eu sgiliau Cymraeg drwy gyfres o gyrsiau Cymraeg Camau a grëwyd gyda’r Ganolfan Dysgu Cymraeg Genedlaethol. Lansiwyd y modiwlau canolradd hefyd eleni, gan adeiladu ar y modiwlau sylfaen a mynediad. Rydyn ni wedi gweld cynnydd yn nifer y dysgwyr sydd wedi cwblhau’r modiwl mynediad sy’n symud ymlaen i’r cyrsiau sylfaen. Mae’r rhai sydd â mwy o hyder neu sgiliau Cymraeg sylfaenol wedi dechrau gyda’r cwrs sylfaen
· parhau i gefnogi dysgwyr Camau drwy grŵp cymorth gan gymheiriaid ar-lein, sy’n lle i ymarfer dysgu a rhannu newyddion ac adnoddau 
· parhau i hyrywddo'r modiwl dysgu digidol Ymwybyddiaeth o’r Gymraeg, gyda rhai sefydliadau’n ei wreiddio yn eu proses ymsefydlu staff
· gweithio gyda Thîm Polisi’r Gymraeg yn Llywodraeth Cymru i ddatblygu animeiddiad cyffredinol i hyrwyddo ‘Mwy na Geiriau ' a hefyd i ddatblygu ffilmiau byr ategol 
· hwyluso sesiwn ar-lein ‘Gwneud y cynnig gweithredol – Lle i ddechrau?’ i gefnogi cyflogwyr i ddeall pwysigrwydd y cynnig rhagweithiol a sut mae cymryd y camau cyntaf hynny’n ymarferol. Roedd y sesiwn yn cynnwys clywed gan gyflogwyr a oedd wedi bod yn rhan o’r cynllun peilot a chan y tiwtoriaid a oedd yn cynnal y cyrsiau. Roedd hefyd yn cynnwys ystafelloedd trafod ar wahân i roi lle i gyflogwyr drafod eu profiadau o’r Gymraeg yn y gweithle. Mewn adborth o’r digwyddiad, dywedodd cyflogwyr wrthym eu bod wedi mwynhau’r sesiwn a chlywed straeon a phrofiadau pobl a’u bod, fel cam gweithredu dilynol, yn mynd i “edrych ar ba hyfforddiant sydd ei angen ar staff”, “annog mwy o arferion Cymraeg yn y cartref”  a “rhoi cynllun gweithredu ar waith i gael y tîm i ymrwymo i ddefnyddio’r Gymraeg yn y gwaith bob dydd”. 

Ar gyfer cynllun y gweithlu gwaith cymdeithasol, rydyn ni wedi:

· cael sesiwn fel rhan o Wythnos Gwaith Cymdeithasol o’r enw ‘O’r galon: Archwilio effaith arfer sy’n sensitif i’r Gymraeg wrth ddatblygu gofal ystyriol sy’n canolbwyntio ar berthynas’. Rhannodd mudiad ‘People Speak Up’ wybodaeth bwerus o ran yr iaith Gymraeg, hunaniaeth a phwysigrwydd gofal ieithyddol sensitif. Bu panel o siaradwyr a dysgwyr Cymraeg yn myfyrio ar beth mae’r Gymraeg yn ei olygu iddyn nhw a sut mae’n siapio perthnasoedd yn ymarferol. Roedd y sesiwn yn edrych ar fframweithiau sy’n canolbwyntio ar berthnasoedd, fel y fframwaith synhwyrau, ac yn tynnu sylw at sut mae iaith yn cefnogi perthyn, diogelwch a pharhad. Bu’r cyfranogwyr hefyd yn trafod pam mae ymarferwyr yn dewis dysgu Cymraeg ac yn nodi ffyrdd ymarferol o gryfhau’r ddarpariaeth Gymraeg yn eu swyddi.



Ar gyfer y cynllun gweithlu iechyd meddwl strategol, ar y cyd ag AaGIC, rydyn ni wedi:
· parhau i sicrhau bod gweithredu camau diffiniedig yn cyd-fynd â’r egwyddorion sylfaenol sy’n sail i’r cynllun, ac yn cydymffurfio â fframweithiau deddfwriaethol sy’n llywodraethu’r defnydd o wasanaethau iechyd meddwl a’u darparu yn y Gymraeg.


Cynhwysiant
Mae cydraddoldeb a chynhwysiant yn ganolog i ofal cymdeithasol yng Nghymru oherwydd bod y sector yn cefnogi pobl sy’n fwy tebygol o brofi anfantais, gwahaniaethu a chanlyniadau anghyfartal mewn bywyd. Mae hyn yn cynnwys pobl ag amrywiaeth o nodweddion gwarchodedig. 
Mae’r gweithlu gofal cymdeithasol yng Nghymru yn dibynnu fwyfwy ar grwpiau a allai wynebu anghydraddoldeb strwythurol, gan gynnwys menywod, gweithwyr rhyngwladol a staff o leiafrifoedd ethnig. 
Mae anghydraddoldeb yn effeithio ar fynediad at ofal a’r profiad o ofal, yn ogystal ag amodau’r gweithlu, fel cyflog, dilyniant, llesiant a gwahaniaethu. Mae hynny’n golygu bod mynd i’r afael ag anghydraddoldeb yn hanfodol er mwyn gwella canlyniadau, cynnal y gweithlu a darparu gofal o ansawdd uchel sy’n canolbwyntio ar yr unigolyn ledled Cymru. 
Y cyd-destun deddfwriaethol
Mae cydraddoldeb a chynhwysiant yn y sector gofal cymdeithasol yng Nghymru yn seiliedig ar fframwaith deddfwriaethol a pholisi cryf sy’n esblygu ac sy’n adlewyrchu ymrwymiad cenedlaethol i hawliau dynol, tegwch a chyfiawnder cymdeithasol.
Mae Deddf Cydraddoldeb 2010, gan gynnwys Dyletswydd Cydraddoldeb y Sector Cyhoeddus, yn darparu’r fframwaith cyfreithiol cyffredinol ar gyfer cydraddoldeb yng Nghymru. Mae’n amddiffyn unigolion rhag gwahaniaethu ar sail nodweddion gwarchodedig ac yn gosod dyletswyddau ar gyflogwyr a darparwyr gwasanaethau i ddileu gwahaniaethu, hyrwyddo cyfle cyfartal a meithrin cysylltiadau da. Mae’r dyletswyddau hyn yn berthnasol ar draws comisiynu, rheoleiddio, darparu gwasanaethau ac ymarfer y gweithlu ym maes gofal cymdeithasol. 
Mae Deddf Gwasanaethau Cymdeithasol a Llesiant (Cymru) 2014 yn cryfhau’r ffocws hwn ar gydraddoldeb drwy fynnu bod gwasanaethau’n hyrwyddo llesiant mewn ffordd sy’n cydnabod hunaniaeth, amgylchiadau, diwylliant, credoau a phrofiad bywyd pobl, a thrwy wreiddio egwyddorion llais, rheolaeth a chydgynhyrchu. Mae’r Ddeddf yn nodi bod ymarfer cynhwysol yn hanfodol i ofal a chymorth sy’n canolbwyntio ar yr unigolyn.

I ategu hyn, mae Deddf Llesiant Cenedlaethau’r Dyfodol (Cymru) 2015 yn sefydlu ymrwymiad statudol hirdymor i greu “Cymru sy’n fwy cyfartal” a chymunedau cydlynus. Mae’r Ddeddf yn ei gwneud yn ofynnol i gyrff cyhoeddus fabwysiadu dull ataliol ac integredig o fynd i’r afael ag anghydraddoldebau strwythurol, gan gynnwys y rhai a brofir gan bobl sy’n defnyddio gofal a chan y gweithlu sy’n darparu gwasanaethau.
Mae Cynllun Cydraddoldeb a Hawliau Dynol Strategol 2025 i 2029 Llywodraeth Cymru yn ymrwymo i fynd i’r afael ag anghydraddoldeb a gwneud ein cymdeithas yn decach ac yn fwy cynhwysol drwy osod amcanion cydraddoldeb cenedlaethol ar draws gwasanaethau cyhoeddus, gan gynnwys gofal cymdeithasol. 

Cynnwys y gweithlu: Tystiolaeth a chyd-destun cyfredol
Ethnigrwydd
Mae data cofrestru[footnoteRef:10], sy’n cynnwys y gweithlu cofrestredig yn unig, yn dangos bod y gweithlu’n cynnwys 48,378 (72.8 y cant) o staff Gwyn, 15,183 (22.8 y cant) o staff Du, Asiaidd ac Ethnig Leiafrifol a 2,893 (4.4 y cant) o staff nad oeddent wedi datgan eu hethnigrwydd, neu a ddewisodd beidio â datgan eu hethnigrwydd. [10:  Llywodraeth Cymru, Gofal Cymdeithasol Cymru a GIG Cymru (2026) Adroddiad Gofal Cymdeithasol Safon Cydraddoldeb Hil y Gweithlu (WRES) 2025. Ar gael yn: Adroddiad Gofal Cymdeithasol Safon Cydraddoldeb Hil y Gweithlu 2025. Daw’r data sy’n ffurfio’r adroddiad hwn o sawl ffynhonnell. Casglwyd data yn Ionawr 2026 yn achos y dangosyddion sy’n dellio o’r gronfa ddata gofrestru a Mawrth 2025 ar gyfer y dangosyddion sy’n deillio o’r arolwg.] 

O edrych ar y casgliad data gweithlu gofal cymdeithasol diweddaraf[footnoteRef:11], sy’n cynrychioli’r gweithlu cyfan, gan gynnwys cyfarwyddwyr a staff domestig, mae 88.1 y cant o’r gweithlu yn Wyn. Fodd bynnag, mae ethnigrwydd y gweithlu gofal cymdeithasol wedi dod yn fwy amrywiol dros y pedair blynedd diwethaf ers dechrau casgliad data’r gweithlu, gydag 11.9 y cant o’r gweithlu bellach yn dod o grŵp Du, Asiaidd neu Ethnig Leiafrifol. Y gwerth cyfatebol yn 2024 oedd 8.9 y cant, 7.6 y cant yn 2023 a 5.5 y cant yn 2022. Y newid mwyaf fu yn nifer y bobl sy’n nodi eu bod yn Ddu, gan godi o 2.3 y cant yn 2022, i 3.7 y cant yn 2023, 5.2 y cant yn 2024 a chwech y cant yn 2025. Mae’r gyfran hon dros chwe gwaith yn fwy na’r hyn y byddem yn ei weld ym mhoblogaeth gyffredinol Cymru. [11:  Gofal Cymdeithasol Cymru (2026) Adroddiad Gweithlu Gofal Cymdeithasol 2025. Ar gael yn Data a gwybodaeth am y gweithlu gofal… | Gofal Cymdeithasol Cymru ] 

O adroddiad diweddaraf Safon Cydraddoldeb Hil y Gweithlu (WRES), mae cyfran y gweithwyr Du, Asiaidd ac Ethnig Leiafrifol mewn rolau rheoli yn llai, sef 7.2 y cant o’r bobl yn y swyddi hyn[footnoteRef:12]. Nid yw'r ffigur hwn wedi newid ers y flwyddyn flaenorol. [12:  Llywodraeth Cymru, Gofal Cymdeithasol Cymru a GIG Cymru (2026) Adroddiad Gofal Cymdeithasol Safon Cydraddoldeb Hil y Gweithlu (WRES) 2025. Ar gael yn: Adroddiad Gofal Cymdeithasol Safon Cydraddoldeb Hil y Gweithlu 2025. Daw’r data sy’n ffurfio’r adroddiad hwn o sawl ffynhonnell. Casglwyd data yn Ionawr 2026 yn achos y dangosyddion sy’n dellio o’r gronfa ddata gofrestru a Mawrth 2025 ar gyfer y dangosyddion sy’n deillio o’r arolwg.] 

Wrth ystyried y gweithlu gofal cymdeithasol ledled y wlad, mae amrywiadau daearyddol sylweddol, fel y dangosir yn Tabl 1. Mae’r tabl yn dangos y data ar gyfer rheolwyr lleiafrifoedd ethnig ar lefel ôl troed gofal cymdeithasol ym mhob rhanbarth. Mae cyfran yr unigolion o leiafrifoedd ethnig yn y gweithlu gofal cymdeithasol yn fwy na'r boblogaeth leol ym mhob ardal. Gwelir tangynrychiolaeth staff lleiafrifoedd ethnig ar lefel reoli ar draws pob rhanbarth, ond mae'r anghydraddoldeb wedi gwella mewn rhai ardaloedd ac wedi gwaethygu mewn eraill.
Mae Tabl 1 yn dangos y data ar gyfer gweithwyr a rheolwyr gofal cymdeithasol lleiafrifol yn ôl Byrddau Partneriaeth Rhanbarthol
	
	% y boblogaeth Ddu a Lleiafrifoedd Ethnig
	% gweithwyr gofal cymdeithasol pobl o gefndir Du a Lleiafrifoedd Ethnig
	% rheolwyr gofal cymdeithasol pobl o gefndir Du a Lleiafrifoedd Ethnig

	Bwrdd Partneriaeth Rhanbarthol Caerdydd a’r Fro
	16.6
	44.7 
(42.0 yn 2024)
	15.2  
(13.4 yn 2024)

	Bwrdd Partneriaeth Rhanbarthol Cwm Taf Morgannwg
	3.2
	11.8 
(10.9 yn 2024)
	5.8 
(4.1 yn 2024)

	Bwrdd Partneriaeth Rhanbarthol Gwent
	5.9
	21.7 
(22.6 yn 2024)
	6.8 
(7.6 yn 2024)

	Bwrdd Partneriaeth Rhanbarthol Gogledd Cymru
	3.2
	16.8 
(16.3 yn 2024)
	5.8 
(5.6 yn 2024)

	Bwrdd Partneriaeth Rhanbarthol Powys
	2.3
	17.8 
(15.3 yn 2024)
	1.1  
(1.4 yn 2024)

	Bwrdd Partneriaeth Rhanbarthol Gorllewin Morgannwg
	6.6
	25.1 
(23.9 yn 2024)
	6.6  
(9.3 yn 2024)

	Bwrdd Partneriaeth Rhanbarthol Gorllewin Cymru
	2.9
	13.4 
(15.0 yn 2024)
	4.6 
(4.2 yn 2024)


Ffynhonnell: Adroddiad Gofal Cymdeithasol WRES 2025

Yn yr adroddiad WRES diweddaraf[footnoteRef:13] mae data addasrwydd i ymarfer (FTP) wedi'i gategoreiddio mewn dau lefel. Yn gyntaf, adroddiadau lle na chyrhaeddwyd y trothwy ar gyfer atgyfeiriad, ac yn ail, digwyddiadau lle cafodd ymchwiliad ei gynnal.  [13:  Fel uchod] 

Cafwyd cyfanswm o 34 o atgyfeiriadau lle na chyrhaeddwyd y trothwy ar gyfer ymchwiliad pellach, 26 (76.5 y cant) yn effeithio ar staff Gwyn, pump (14.7 y cant) yn effeithio ar staff Du, Asiaidd a Lleiafrifoedd Ethnig, a thri (8.8%) heb ddata ethnigrwydd. Mae hyn yn adlewyrchu'n fras cyfansoddiad ethnig y gweithlu. Ymdriniwyd â'r atgyfeiriadau hyn mewn 23 diwrnod ar gyfartaledd, gyda'r amser ar gyfer staff lleiafrifiedig yn llai nag ar gyfer staff Gwyn (pum diwrnod o'i gymharu â 24 diwrnod). 
Agorwyd 246 o achosion i ymchwilio iddynt. O'r rhain roedd 181 (73.6 y cant) yn staff Gwyn, 53 (21.5 y cant) yn staff Lleiafrifoedd Ethnig, a 12 (4.9 y cant) heb ddata ethnigrwydd. Mae hyn unwaith eto'n adlewyrchu cyfansoddiad ethnig y gweithlu. Roedd cyfanswm o 91 o’r achosion hyn yn agored adeg yr adroddiad, ac roedd 155 wedi’u cau. Yr amser penderfynu cyfartalog i gau'r achosion hyn oedd 205 diwrnod, yn debyg yn achos staff Gwyn a Lleiafrifoedd Ethnig (198 a 210 diwrnod, yn y drefn honno). 
Wrth gymharu atgyfeiriadau FTP â chyfansoddiad ethnig y gweithlu cyffredinol, nid oedd staff lleiafrifoedd ethnig yn debycach o gael eu hatgyfeirio at y broses na chydweithwyr Gwyn (cymhareb tebygolrwydd o 1.1). Mae hyn yn welliant o'i gymharu â adroddiad 2024 pan oedd y gymhareb tebygolrwydd yn 1.3.
Canfu arolwg Dweud Eich Dweud 2025[footnoteRef:14] mai ymatebwyr gwrywaidd, Du ac Asiaidd oedd â’r dyhead mwyaf i fod yn arweinwyr y dyfodol a’u bod wedi dod o hyd i gyfle i gamu ymlaen yn ystod y flwyddyn ddiwethaf [14:  Gofal Cymdeithasol Cymru (2025) Adroddiad terfynol Gofal Cymdeithasol Cymru: Dweud eich Dweud 2025, ar gael yn arolwg gweithlu 'Dweud eich Dweud' 2025:Adroddiad llawn a chrynodeb o’r canfyddiadau - Gofal Cymdeithasol Cymru - Ymchwil, Data ac Arloesi] 

O’u dadansoddi yn ôl cefndir ethnig, roedd 95.26 y cant o weithwyr Du a 95.47 y cant o weithwyr Asiaidd yn cytuno bod ganddynt ddigon o hyfforddiant i wneud eu gwaith yn dda, o’i gymharu ag 81.29 y cant o weithwyr Gwyn.
Dywedodd cyfran is o weithwyr Du (7.60 y cant) eu bod wedi wynebu rhwystrau rhag cael gafael ar hyfforddiant sy’n gysylltiedig â gwaith o’i gymharu â gweithwyr Gwyn (20.18 y cant). Mae’r ffigurau ar gyfer gweithwyr Asiaidd yn rhy isel i’w hadrodd.
Gwelsom hefyd fod 69.01 y cant yn teimlo bod eu cyflogwr yn gweithredu’n deg mewn penderfyniadau am gamu ymlaen mewn gyrfa a dyrchafiad, o ran nodweddion gwarchodedig.
Fodd bynnag, o ran yr anghenion hyfforddi ar gyfer dyrchafiad, dywedodd 85.37 y cant o weithwyr Du a 73.79 y cant o weithwyr Asiaidd fod angen mwy o hyfforddiant arnynt i symud ymlaen yn eu gyrfa, o’i gymharu â 35.56 y cant o ymatebwyr Gwyn.  


Rhywedd
Ar hyn o bryd, rydyn ni'n casglu gwybodaeth o dan un cwestiwn o'r enw 'rhywedd'. Mae hyn yn golygu bod y data’n adlewyrchu sut mae pobl yn dewis disgrifio eu rhywedd, yn hytrach na gwahaniaethu rhwng rhyw biolegol a rhywedd.
Gan edrych ar rywedd o ddata cofrestru[footnoteRef:15], mae menywod yn cyfrif am 77.4 y cant o’r gweithlu gofal cymdeithasol, gyda 22.3 y cant o ddynion, 0.06 y cant yn anneuaidd neu’n rhyweddhylifol a 0.3 y cant heb eu datgan. [15:  Llywodraeth Cymru, Gofal Cymdeithasol Cymru a GIG Cymru (2025) Adroddiad Gofal Cymdeithasol Safon Cydraddoldeb Hil y Gweithlu (WRES) 2024. Ar gael yn: Adroddiad Gofal Cymdeithasol Safon Cydraddoldeb Hil y Gweithlu 2024. Daw’r data sy’n ffurfio’r adroddiad hwn o sawl ffynhonnell. Casglwyd data rhwng mis Ionawr a mis Chwefror 2024 ar gyfer y dangosyddion sy’n deillio o’r arolwg staff a 1 Medi 2024 ar gyfer y dangosyddion eraill.] 

O'r gweithlu gofal cymdeithasol, mae 59.9 y cant yn fenywod Gwyn a 12 y cant yn ddynion Gwyn. Mae menywod Du, Asiaidd neu ethnigrwydd Cymysg/Arall yn cyfrif am 14.3 y cant, a dynion Du, Asiaidd neu ethnigrwydd Cymysg/Arall am 9.4 y cant o'r gweithlu (i fyny o 12.8 y cant ac 8.3 y cant, yn y drefn honno, ers adroddiad 2024). Yn ychwanegol, mae tri y cant o'r gweithlu yn fenywod heb unrhyw ethnigrwydd wedi’i ddatgan ac un y cant yn ddynion (gwelliant o ran cyfraddau datgan o'i gymharu â adroddiad 2024).
Ymhlith y staff rheoli, roedd 77.7 y cant o fenywod a 22.1 y cant o ddynion, sef cymhareb o 3.5 menyw i bob dyn. Ymysg y rheolwyr Gwyn roedd y gymhareb yn 3.7 menyw i bob dyn, ond ymysg rheolwyr o ethnigrwydd Du, Asiaidd ac ethnigrwydd Cymysg/Arall mae'r gymhareb yn ddwy fenyw i bob dyn. Mae hyn yn nodi'r anfantais groestoriadol sy’n wynebu menywod o leiafrifoedd ethnig, sy'n llai tebygol o fod mewn swyddi rheoli. Canran y rheolwyr sy'n fenywod Du, Asiaidd a Chymysg/Arall yw pump y cant a 2.6 y cant o ddynion – mae'r rhain wedi gwella ychydig ers adroddiad 2024 (4.8 y cant a 2.3 y cant, yn y drefn honno).
Wrth edrych ar gasgliad data’r gweithlu gofal cymdeithasol[footnoteRef:16], nid yw rhaniad rhywedd y gweithlu wedi newid o hyd, gyda 80.8 y cant o’r gweithlu wedi’i gofnodi fel menywod a 19.2 y cant yn ddynion [16:  Gofal Cymdeithasol Cymru (2026) Adroddiad Gweithlu Gofal Cymdeithasol 2025. Ar gael yn Data a gwybodaeth am y gweithlu gofal… | Gofal Cymdeithasol Cymru ] 

Rhywioldeb, niwroamrywiaeth, anabledd a chyfrifoldebau gofalu
Yn arolwg Dweud Eich Dweud 2025[footnoteRef:17], nododd 89.12 y cant o’r ymatebwyr eu bod yn heterorywiol, 2.47 y cant yn hoyw neu’n lesbiaidd, ac 1.78 y cant yn ddeurywiol. [17:  Gofal Cymdeithasol Cymru (2025) Dweud eich dweud - Canfyddiadau adroddiad 2025, ar gael yn https://grwpgwybodaeth.gofalcymdeithasol.cymru/reports/arolwg-dweud-eich-dweud-y-gweithlu-2025-adroddiad-llawn-a-chrynodeb-o-ymatebion] 

Disgrifiodd tua un o bob 10 o’r ymatebwyr (11.23 y cant) eu bod yn niwrowahanol, gyda’r ffigur hwn ychydig yn uwch ymysg gweithwyr cymdeithasol (17.48 y cant).
Dywedodd bron i chwarter yr ymatebwyr (23.94 y cant) fod ganddynt gyflwr iechyd corfforol neu feddyliol hirdymor neu salwch sy’n para, neu y disgwylir iddo bara, 12 mis neu fwy. O’r rheini a oedd â chyflwr hirdymor, dywedodd 61.07 y cant ei fod yn effeithio ar eu gweithrediad o ddydd i ddydd
Nododd bron i draean (32 y cant) eu bod yn ofalwyr di-dâl, o’i gymharu ag amcangyfrif o naw i 11[footnoteRef:18] y cant o boblogaeth ehangach Cymru. Mae hyn yn adlewyrchu proffil demograffig y gweithlu gofal cymdeithasol ac yn tanlinellu’r pwysau cronnol a brofir gan lawer o staff gofal cymdeithasol. Mae hefyd yn cyfateb i ddata diweddaraf y cyfrifiad sy’n dangos bod gofalwyr di-dâl ledled Cymru a Lloegr yn fwy tebygol o fod yn hŷn ac o fod yn fenywod[footnoteRef:19]. [18:  Y Swyddfa Ystadegau Gwladol (2023a). Gofal di-dâl yn ôl oedran, rhyw ac amddifadedd, Cymru a Lloegr: Cyfrifiad 2021 (ar-lein). Ar gael yn: https://www.ons.gov.uk/peoplepopulationandcommunity/healthandsocialcare/socialcare/articles/unpaidcarebyagesexanddeprivationenglandandwales/census2021#:~:text=1.-,Main%20points,over%2C%20in%20each%20country%20respectively  ]  [19:  Sefydliad Iechyd (2023), Deall gofalwyr di-dâl a sut maent yn cael gafael ar gymorth (ar-lein). Ar gael yn: https://www.health.org.uk/publications/long-reads/understanding-unpaid-carers-and-their-access-to-support  ] 

Gweithlu rhyngwladol
Mae gweithwyr rhyngwladol wedi chwarae rhan gynyddol bwysig yn y gwaith o gefnogi’r gweithlu gofal cymdeithasol yng Nghymru, yn enwedig mewn lleoliadau gofal cymdeithasol i oedolion sy’n wynebu heriau parhaus o ran recriwtio a chadw staff. 
O edrych ar ein casgliad data gweithlu diweddaraf[footnoteRef:20], gallwn ddweud bod angen fisa ar 6.7 y cant o’r gweithlu gofal cymdeithasol i weithio yn y DU (i fyny o 5.7 y cant yn 2024). Mae hyn yn amrywio’n fawr yn ôl lleoliad a swydd, ond yn gyffredinol mae angen fisa ar gyfran fwy o weithwyr yng ngweithlu’r darparwyr a gomisiynir (13.6 y cant) o’i gymharu â gweithlu’r awdurdodau lleol (0.7 y cant).  [20:  Gofal Cymdeithasol Cymru (2026) Adroddiad Gweithlu Gofal Cymdeithasol 2025. Ar gael yn Data a gwybodaeth am y gweithlu gofal… | Gofal Cymdeithasol Cymru] 

Gofal preswyl iechyd meddwl sydd â’r gyfran fwyaf o weithwyr sydd angen fisa (25 y cant) ac yna gofal preswyl i oedolion (12.3 y cant). Y rheswm am hyn yw mai’r lleoliadau hyn yw’r mannau lle mae’r nifer mwyaf o nyrsys a gweithwyr gofal cofrestredig yn cael eu cyflogi. 
Dyma’r ail flwyddyn rydyn ni wedi casglu data ar fisâu ac mae’r cynnydd yn y nifer sy’n dychwelyd yn adlewyrchu ymdrechion cadarnhaol casglwyr i gasglu ac adrodd ar y maes hwn. Wrth i ni barhau i gasglu’r data hwn, bydd yn hanfodol ystyried y themâu sy’n dod i’r amlwg yn erbyn y newidiadau diweddar hysbys i bolisi mewnfudo’r DU.
Mae newidiadau i bolisi mewnfudo'r DU wedi cyfyngu ar gymhwystra gweithwyr gofal tramor, wedi cyfyngu ar fynediad i ddibynyddion, ac wedi cau llwybrau mynediad tramor i ymgeiswyr newydd am swyddi gweithwyr gofal, gan arwain at ostyngiad sylweddol yn nifer y rhai sy'n cyrraedd y sector o dramor. Ledled y DU, mae llwybrau fisa Gweithwyr Iechyd a Gofal wedi gweld gostyngiad parhaus yn nifer y ceisiadau misol dros y ddwy flynedd diwethaf[footnoteRef:21]. [21:  Y Swyddfa Gartref (Ebrill 2026) Ceisiadau fisa clirio mynediad misol, Mawrth 2026. Ar gael yn: https://www.gov.uk/government/statistics/monthly-entry-clearance-visa-applications-march-2026/monthly-entry-clearance-visa-applications-march-2026 ] 

Mae’r newidiadau hyn wedi cynyddu pwysigrwydd cefnogi gweithwyr tramor sydd eisoes wedi’u dadleoli yng Nghymru a manteisio i’r eithaf ar ddulliau recriwtio a chadw moesegol yn y gweithlu presennol.
Cefnogi cydraddoldeb ac amrywiaeth
Ynghyd â’r fframweithiau deddfwriaethol a’r deddfau a amlinellwyd yn gynharach yn yr adroddiad hwn, rydyn ni’n parhau i gyfrannu at weithredu nifer o gynlluniau a strategaethau Llywodraeth Cymru a fydd yn ein helpu i ddod yn sector mwy cynhwysol, gwrth-wahaniaethol a thosturiol. Mae’r adnoddau hyn yn cynnwys:
· Cynllun Gweithredu Cymru Wrth-hiliol
· Cynllun Gweithredu LHDTC+ i Gymru 
· Cynllun Gweithredu Anabledd Dysgu i Gymru 
· Cynllun Gweithredu HIV i Gymru 
· Strategaeth ar gyfer Gofalwyr Di-Dâl. 
Yn 2025, lansiodd Llywodraeth Cymru hefyd ei Chynllun Hawliau Pobl Anabl 2025 i 2035.
Mae’r cynllun cyflawni gweithlu yn cefnogi nodau’r cynlluniau a restrir uchod a nod pob cam gweithredu yw cyfrannu at greu diwylliant gwrth-wahaniaethol ar draws ein gweithlu. Mae’r rhan hon o’r adroddiad yn cyflwyno’r cynnydd cyffredinol a wnaed yn ystod 2025 i 2026 ar yr egwyddor sylfaenol o gynhwysiant.

Cynnydd yn ystod 2025 i 2026: cynhwysiant

Rydyn ni wedi:

· parhau i fonitro ein cyflawniadau yn erbyn ein cynllun cydraddoldeb strategol presennol a chynhyrchu adroddiad blynyddol. Fe wnaethon ni ddechrau datblygu ein cynllun prosiect ar gyfer sut y gallwn ymgysylltu’n ystyrlon â’r sector ar gyfer ein cynllun cydraddoldeb strategol newydd ar gyfer 2027 i 2031
· lansio ein modiwlau e-ddysgu gwrth-hiliaeth dwyieithog yn ystod Mis Hanes Pobl Ddu. Cynhyrchwyd yr adnodd hwn ar y cyd â phobl sydd â phrofiad uniongyrchol ac mae’n adlewyrchu ein hymrwymiad i gynhwysiant. Mae'r modiwlau e-ddysgu yn cyd-fynd yn llwyr â Chynllun Gweithredu Cymru Wrth-hiliol Llywodraeth Cymru fel cyflwyniad i’r pwnc gwrth-hiliaeth mewn gofal cymdeithasol yng Nghymru. Hyd yma, mae 193 o bobl wedi rhoi adborth ar yr e-ddysgu drwy ffurflen werthuso
· lansio rhaglen gymorth gwrth-hiliaeth ‘hyfforddi’r hyfforddwr’ i helpu gweithwyr proffesiynol yn y sector gofal cymdeithasol i gael dealltwriaeth ddyfnach o ymarfer gwrth-hiliol drwy weithdai, trafodaethau a chlywed am brofiadau uniongyrchol o hiliaeth. Fel rhan o’r rhaglen gymorth hon, fe wnaethom gyflwyno sesiynau yng Nghaerdydd, Abertawe a Chyffordd Llandudno i gyfanswm o 30 o bobl, gyda’r rhaglen hon yn parhau i 2026 i 2027. Rydyn ni wedi cynnal hyfforddiant wyneb yn wyneb ac wedi dilyn hyn gyda sesiynau ar-lein i olrhain cynnydd a chynnig cymorth ychwanegol mewn grwpiau llai. Rydyn ni hefyd wedi cynnig sesiynau un-i-un i unrhyw un sydd angen cymorth unigol i roi’r hyfforddiant ar waith 
· lansio’r adnodd a’r cwrs hyfforddi HIV dwyieithog ‘Ni All Basio Ymlaen’ fel rhan o Ddiwrnod Aids y Byd, a ddatblygwyd mewn partneriaeth ag Ymddiriedolaeth Terrence Higgins. Nod yr adnodd dysgu hunangyfeiriedig yw cynyddu ymwybyddiaeth a dealltwriaeth o HIV, sut mae’n cael ei drosglwyddo, a beth sy’n digwydd pan fydd rhywun sydd â HIV yn cael triniaeth effeithiol. Mae ar gael am ddim i bob gweithiwr proffesiynol ym maes gofal cymdeithasol i oedolion, yn ogystal ag unrhyw un sy’n gweithio gyda phobl sy’n heneiddio gyda HIV, ac mae’n cefnogi Cynllun Gweithredu HIV Llywodraeth Cymru
· ffurfio’r Grŵp Cyfeirio Arbenigol Cydraddoldeb, Amrywiaeth a Chynhwysiant newydd i helpu i siapio sut rydyn ni'n sicrhau cynhwysiant ym maes gofal cymdeithasol, y blynyddoedd cynnar a gofal plant yng Nghymru. Mae’r grŵp yn chwarae rhan hollbwysig yn ein helpu i ddod â phrofiad uniongyrchol i’n gwaith ac mae’n gwneud yn siŵr ein bod yn parhau i ddatblygu fel sefydliad drwy roi gwybodaeth ac adborth a herio ein ffordd o feddwl i gefnogi newid cadarnhaol
· cymryd rhan yn Pride Cymru yng Nghaerdydd fel arddangosiad gweladwy o’n hymrwymiad i hawliau pobl LHDTC+ yng Nghymru
· cyhoeddi adroddiad ar sut y gellir cefnogi pobl o grwpiau lleiafrifol ethnig sy’n gweithio ar draws gofal cymdeithasol yng Nghymru i symud ymlaen yn eu gyrfaoedd
· lansio’r rhaglen arweinyddiaeth beilot i gefnogi pobl o gefndiroedd amrywiol i symud ymlaen i rolau arwain. Nod y rhaglen, sy’n cael ei chyflwyno gan y Sefydliad Gofal Cyhoeddus (Prifysgol Oxford Brookes), yw cryfhau gallu arwain, gwella cynrychiolaeth ac ehangu cyfleoedd i ddatblygu ar draws y sector 
· cyhoeddi adroddiad cyntaf Safon Cydraddoldeb Hil y Gweithlu (WRES) ym maes gofal cymdeithasol, ynghyd â Llywodraeth Cymru a GIG Cymru. Mae’r WRES yn helpu i fonitro profiad pobl Ddu, Asiaidd ac Ethnig Leiafrifol sy’n gweithio ym maes iechyd a gofal cymdeithasol yng Nghymru
· parhau i weithio gyda phartneriaid fel Arolygiaeth Gofal Cymru (AGC), grŵp llywio WRES a Llywodraeth Cymru i sicrhau bod y data gweithlu rydyn ni'n ei gasglu yn aros yn berthnasol, yn ddefnyddiol ac yn gymaradwy, er mwyn gallu ei ddefnyddio i gefnogi newid cadarnhaol, gan gynnwys gwelliannau mewn cydraddoldeb, amrywiaeth a chynhwysiant
· lansio’r casgliad data unedig cyntaf, sy’n ymgorffori casgliad data blynyddol y gweithlu Gofal Cymdeithasol Cymru a datganiad blynyddol AGC mewn un, sy’n golygu mai dim ond un cais am ddata gweithlu y mae’n rhaid i sefydliadau ymateb iddo bob blwyddyn
· parhau â’n hadolygiad o ddogfennau canllaw cymwysterau iechyd a gofal cymdeithasol, o Lefel 2 i Lefel 5 Craidd ac Ymarfer, i sicrhau ei fod yn cyd-fynd â deddfwriaeth cydraddoldeb, amrywiaeth a chynhwysiant ac yn adlewyrchu arferion gwrth-wahaniaethol 
· gwneud yr iaith ynghylch cydraddoldeb, amrywiaeth a chynhwysiant yn gliriach yn ein Codau Ymarfer Proffesiynol, ar ôl ymgynghori drwy grwpiau arbenigol. Rydyn ni hefyd wedi cryfhau ac ehangu ein gwybodaeth a’n cyfeiriadau cydraddoldeb, amrywiaeth a chynhwysiant yn y canllawiau ymarfer diwygiedig 
· cyhoeddi canllaw newydd ar gefnogi diwylliannau cadarnhaol, ar y cyd ag AGC. Mae’r canllaw hwn yn cefnogi’r Cynllun Gweithredu Cymru Wrth-hiliol diwygiedig i ddatblygu pecyn cymorth diwylliannau cadarnhaol ar y cyd rhwng Gofal Cymdeithasol Cymru ac AGC ar gyfer cyflogwyr gofal cymdeithasol, gan ei fod yn cynnwys neges glir am bwysigrwydd lleoliad gwrth-wahaniaethol i gyfrannu at ddiwylliant cadarnhaol 
· cyhoeddi crynodeb dystiolaeth sy’n tynnu sylw at ymchwil berthnasol a chyfredol am brofiadau ac anghenion pobl LHDTC+ hŷn a sut beth yw gofal da ar gyfer y grŵp hwn
· fel rhan o ddathlu partneriaethau ymchwil mewn gofal cymdeithasol, cynhaliwyd gweminar hanner diwrnod o’r enw ‘Cydraddoldeb, amrywiaeth a chynhwysiant mewn ymchwil: Ehangu safbwyntiau ac ymarfer’, gyda 50 o bobl yn cymryd rhan. Roedd y sesiwn yn edrych ar sut mae egwyddorion cydraddoldeb, amrywiaeth a chynhwysiant yn cael eu hintegreiddio ar draws amrywiaeth o brosiectau partneriaeth ymchwil-ymarfer ac yn rhoi cyfle i gyfranogwyr archwilio dulliau ymarferol, rhannu’r gwersi a ddysgwyd, a chlywed am effaith ehangach ymgorffori cydraddoldeb, amrywiaeth a chynhwysiant mewn partneriaethau ymchwil-ymarfer
· parhau i adolygu a diweddaru Mae eich llesiant yn bwysig: fframwaith iechyd a llesiant y gweithlu, a fydd yn cynnwys gwybodaeth wedi’i diweddaru am gydraddoldeb, amrywiaeth a chynhwysiant

· cyhoeddi dau adnodd canllaw newydd – un i gefnogi cyflogwyr gweithwyr sy’n newydd i Gymru, a’r llall i weithwyr sy’n newydd i weithio ym maes gofal cymdeithasol yng Nghymru. Mae’r adnoddau hyn yn dod â gwybodaeth at ei gilydd mewn un lle ac maent yn cael eu diweddaru’n barhaus wrth i ganllawiau newydd gael eu cyhoeddi gan Lywodraeth y DU a Llywodraeth Cymru. Mae’r canllawiau hefyd yn cyfeirio at y Gwasanaeth Cynghori Cenedlaethol i weithwyr gofal cymdeithasol tramor, sy’n gallu cefnogi gweithwyr i ddod o hyd i swydd gofal cymdeithasol arall os yw trwydded eu cyflogwr wedi cael ei diddymu neu os ydynt yn chwilio am swydd wahanol. 

Fe wnaeth Llywodraeth Cymru:

· sefydlu’r Gwasanaeth Cynghori Cenedlaethol fel pwynt cyswllt cyntaf i weithwyr gofal cymdeithasol tramor sydd wedi cael eu dadleoli, neu sydd ar fin cael eu dadleoli, ar ôl i drwydded noddi eu cyflogwr gael ei diddymu, neu weithwyr gofal cymdeithasol tramor sy’n chwilio am waith arall
· lansio modiwl e-ddysgu newydd ar gaethwasiaeth fodern, gyda’r adnoddau wedi’u cynllunio i wella gwybodaeth ac ymwybyddiaeth o gaethwasiaeth fodern a ffyrdd effeithiol o fynd i’r afael â hynny.

Ar gyfer cynllun y gweithlu gwaith cymdeithasol:
· mae gweithiwr cymdeithasol ymgynghorol wedi’i benodi, a gynhaliwyd gan BASW Cymru ac a ariannwyd gan y Swyddfa Genedlaethol Gofal a Chymorth, i weithredu fel catalydd ar gyfer newid trawsnewidiol sy’n canolbwyntio ar Gynllun Gweithredu Cymru Wrth-hiliol mewn gwaith cymdeithasol yng Nghymru.

Ar gyfer y cynllun gweithlu iechyd meddwl strategol, ar y cyd ag AaGIC, rydyn ni wedi:
· parhau i gyflawni camau gweithredu drwy arweinyddiaeth gref, dosturiol a chynhwysol. Roedden ni hefyd wedi parhau i ganolbwyntio’n glir ar ymgysylltu a mynd i’r afael ag anghydraddoldebau ar draws gwahanol amgylchiadau economaidd-gymdeithasol, gan gynnwys ar gyfer pobl sydd â nodweddion gwarchodedig a phobl heb nodweddion gwarchodedig.

Bydd y gweithlu iechyd a gofal cymdeithasol yn teimlo eu bod yn cael eu gwerthfawrogi a’u cefnogi lle bynnag y maen nhw’n gweithio.

Mae amrywiaeth o ffactorau’n effeithio ar lesiant y gweithlu, felly byddai cynnydd cadarnhaol yn achos y thema hon yn golygu:

· cynnydd yn nifer y gweithlu sy’n teimlo bod morâl yn dda 
Fel rhan o arolwg Dweud eich Dweud 2025, dywedodd 83 y cant o’r gweithlu fod eu morâl yn dda yn 2025, i fyny o 77 y cant yn 2024 a 65 y cant yn 2023.

· mae’r gweithlu’n gwybod ble i gael gwybodaeth am gymorth iechyd a llesiant yn y gwaith 
Y ffynhonnell fwyaf cyffredin o wybodaeth i’r gweithlu am iechyd a llesiant yw naill ai gan reolwyr (51 y cant, i fyny o 46 y cant yn 2024) neu wefannau cyflogwyr (44 y cant, i fyny o 43 y cant yn 2024). 
Mae bron i draean (29 y cant) o’r gweithlu yn cael gafael ar wybodaeth drwy Gofal Cymdeithasol Cymru, i fyny o 26 y cant yn 2024 ond i lawr o 33 y cant yn 2023. Mae’r un gyfran (29 y cant, i fyny o 28 y cant yn 2024) yn dweud eu bod yn defnyddio chwiliadau cyffredinol ar y rhyngrwyd neu Google i gael gafael ar wybodaeth.
Mae’r defnydd o Canopi fel ffynhonnell cymorth ychwanegol ar gyfer eu hiechyd meddwl neu eu llesiant yn parhau i gynyddu, gydag 11 y cant o’r gweithlu yn dweud y byddent yn cael cymorth drwy Canopi (i fyny o wyth y cant yn 2024 a saith y cant yn 2023).


· gostyngiad yng nghanran y gweithlu sy’n bwriadu gadael y sector yn ystod y 12 mis nesaf 
Roedd ugain y cant yn anelu at adael y sector, mewn 14 mis ar gyfartaledd. Mae hyn yn welliant bach ers 2024, pan oedd 25 y cant yn bwriadu gadael, mewn 13 mis ar gyfartaledd.
Pan ofynnwyd pam, roedd y rhesymau a roddwyd yr un fath â’r rhai a nodwyd yn 2024, gan gynnwys cyflogau isel, diffyg cydnabyddiaeth a chefnogaeth, amodau gwaith gwael, a diffyg cyfleoedd datblygu gyrfa.

· Gostyngiad yng nghanran y gweithlu a ddywedodd eu bod wedi profi bwlio, gwahaniaethu neu aflonyddu
Roedd cyfran y gweithlu a oedd wedi profi bwlio, gwahaniaethu neu aflonyddu gan reolwr, cydweithiwr neu berson maen nhw’n ei gefnogi yn ystod y flwyddyn ddiwethaf yn debyg i 2024.
Gan reolwyr: 
· bwlio (wyth y cant, yr un fath â 2024) 
· gwahaniaethu (saith y cant, i lawr o wyth y cant yn 2024) 
· aflonyddu (pedwar y cant, yr un fath â 2024). 
O’r rheini a ddywedodd eu bod wedi profi unrhyw un o’r rhain gan reolwr, dywedodd 45 y cant eu bod nhw eu hunain neu gydweithiwr wedi riportio hyn, ac roedd 24 y cant o’r rheini wnaeth ei riportio yn teimlo ei fod wedi cael sylw digonol.

Gan gydweithwyr: 
· bwlio (saith y cant, i lawr o wyth y cant yn 2024) 
· gwahaniaethu (pump y cant, yr un fath â 2024) 
· aflonyddu (pedwar y cant, yr un fath â 2024). 

O’r rheini a ddywedodd eu bod wedi profi unrhyw un o’r rhain gan gydweithiwr, dywedodd 55 y cant eu bod nhw eu hunain neu gydweithiwr wedi riportio hyn, ac roedd 37 y cant o’r rheini wnaeth ei riportio yn teimlo ei fod wedi cael sylw digonol.

Gan bobl maen nhw’n eu cefnogi neu eu teuluoedd: 
· bwlio (pedwar y cant, i lawr o bump y cant yn 2024) 
· gwahaniaethu (pedwar y cant, i lawr o bump y cant yn 2024) 
· aflonyddu (chwech y cant, i lawr o saith y cant yn 2024). 
O’r rheini a ddywedodd eu bod wedi profi unrhyw un o’r rhain gan bobl maen nhw’n eu cefnogi neu eu teuluoedd, dywedodd 73 y cant eu bod nhw eu hunain neu gydweithiwr wedi riportio hyn, ac roedd 46 y cant o’r rheini wnaeth ei riportio yn teimlo ei fod wedi cael sylw digonol.


· sgoriau methodoleg safonol y gellir eu cymharu’n genedlaethol, ar gyfer boddhad bywyd, teimlo’n werth chweil, hapusrwydd a gorbryder 
Yn 2025, roedd llesiant gweithlu gofal cymdeithasol Cymru yn gyffredinol uwch na chyfartaledd y DU. Fe wnaethom asesu llesiant y gweithlu gan ddefnyddio ONS4, sef pedwar mesur a ddefnyddir gan y Swyddfa Ystadegau Gwladol sy’n defnyddio graddfa o ddim i 10.
Gofynnom i’r gweithlu roi sgôr i’w boddhad â bywyd, eu teimlad bod bywyd yn werth chweil, eu hapusrwydd y diwrnod cyn llenwi’r arolwg Dweud Eich Dweud, yn ogystal â lefel eu gorbryder. Yna, cymharwyd yr ymateb cyfartalog â chyfartaledd y DU ar gyfer pob mesur. Fe wnaethom hefyd gymharu’r ymateb cyfartalog o arolwg 2025 â’r cyfartaleddau a welwyd yn 2024. Ar gyfer boddhad, teimlo’n werth chweil a hapusrwydd, mae sgôr uwch yn well. Ar gyfer gorbryder, mae sgôr is yn well.
Mae pob un o’r canfyddiadau isod yn uwch na chyfartaledd y DU a’r cyfartaleddau a welwyd yn 2024: 
· Boddhad â bywyd: 7.78 (Cyfartaledd y DU: 7.45, cyfartaledd 2024 6.54)
· Bywyd yn werth chweil: 8.25 (Cyfartaledd y DU: 7.73, cyfartaledd 2024 7.11)
· Hapusrwydd ddoe: 7.75 (Cyfartaledd y DU: 7.39, cyfartaledd 2024 6.58)
· Gorbryder: 5.30 (Cyfartaledd y DU: 3.23, cyfartaledd 2024 4.35) 

1. Cefnogi cyflogwyr i ymgorffori llesiant y gweithlu yn eu sefydliadau drwy hyrwyddo ac adnewyddu’r Fframwaith Iechyd a Llesiant.
Rydyn ni wedi:
· adolygu ac adnewyddu'r fframwaith Mae eich llesiant yn bwysig: iechyd a llesiant y gweithlu, gan gynnwys diweddaru gwybodaeth am gydraddoldeb, amrywiaeth a chynhwysiant, Codau Ymarfer a’r canllawiau ymarfer newydd, a chryfhau’r ffocws ar ddiwylliannau cadarnhaol - yn enwedig y cysylltiadau rhwng llesiant, ymarfer sy’n seiliedig ar gryfderau ac arweinyddiaeth dosturiol
· parhau i ddarparu offer ac adnoddau cyfredol sy’n seiliedig ar dystiolaeth drwy hyrwyddo ein cynnig llesiant i’r sector. Roedd ymweliadau rheolaidd â’n tudalennau gwe a’n fframwaith llesiant – cyfanswm o 3,784 yn ystod y flwyddyn, gyda 486 o’r ymweliadau â’n tudalennau fframwaith
· gofyn i’r rhai a ddaeth i’n digwyddiadau Wythnos Llesiant a oeddent yn ymwybodol o’r fframwaith. O’r rhai a ymatebodd, dywedodd 53 y cant eu bod. Rhoddodd rhai enghreifftiau o sut roeddent yn ei ddefnyddio, gan gynnwys: 
· “Mae’n eich cadw ar y trywydd iawn gyda’ch llesiant ac rwy’n defnyddio rhai o’r adnoddau yn fy ymarfer myfyriol, yn enwedig y rhestr wirio llesiant personol.”
“Mae’n glir ac yn rhywbeth y gallaf gyfeirio ato pan fo angen wrth gefnogi staff.” 
“Mae’n bwynt cyfeirio da neu’n gam tuag at gynnal hyfforddiant sy’n adlewyrchu’r fframwaith.”

· 

	2. a) Sefydlu fframwaith sy’n sicrhau cydraddoldeb, gwobrwyo teg a chydnabyddiaeth:
· ar gyfer gweithwyr gofal cymdeithasol, drwy fframwaith tâl a dilyniant y Fforwm Gwaith Teg Gofal Cymdeithasol.


Mae’r Fforwm Gwaith Teg Gofal Cymdeithasol wedi:
· lansio fframwaith tâl a dilyniant gwirfoddol drafft newydd ar gyfer gofal cymdeithasol yng Nghymru. Mae’r fframwaith wedi’i gynllunio i dynnu sylw at lwybrau gyrfa a chyfleoedd, ac mae’n nodi pum band swydd sy’n cwmpasu rolau sy’n cefnogi oedolion neu blant a phobl ifanc. Mae pob band yn amlinellu’r gwerthoedd, y priodoleddau, y sgiliau, yr wybodaeth a’r ddealltwriaeth ddisgwyliedig. Nid yw’r fframwaith yn cynnwys graddfeydd cyflog disgwyliedig ar hyn o bryd, ond mae’n cynnig man cychwyn ar gyfer cyflogau. Bydd rhagor o wybodaeth am raddfeydd cyflog yn dilyn.
· comisiynu’r Sefydliad Gofal Cyhoeddus (IPC) i gynnal ymchwil i wella ein dealltwriaeth o faterion sy’n ymwneud â chyflogau yn y sector gofal cymdeithasol yng Nghymru. Bydd yr ymchwil hwn yn rhoi darlun cyfredol o’r ffactorau sy’n effeithio ar gyflogau, recriwtio a chadw staff, a bydd yn cyfrannu’n uniongyrchol at ragor o ddiweddariadau cyflog i’r fframwaith cyflog a datblygiad gwirfoddol a thrafodaethau polisi yn y dyfodol drwy’r Fforwm Gwaith Teg Gofal Cymdeithasol.







	2. b) Sefydlu fframwaith sy’n sicrhau cydraddoldeb, gwobrwyo teg a chydnabyddiaeth:
· ar gyfer gweithwyr cymdeithasol, drwy ystyriaeth dan arweiniad Cymdeithas Llywodraeth Leol Cymru (CLlLC) o werthuso opsiynau telerau ac amodau gwaith cymdeithasol cyson. 


Mae CLlLC wedi:
· bwrw ymlaen â gwaith i lywio trafodaethau ar gyfeiriad cyflogau, telerau ac amodau ar gyfer y gweithlu gwaith cymdeithasol yng Nghymru yn y dyfodol. Cafodd papur trafod manwl ei ystyried gan Fwrdd Gweithredol CLlLC ym mis Ionawr 2026, gan ddod â thystiolaeth ynghyd o waith cwmpasu cenedlaethol ar gysoni cyflogau, y Fframwaith Cyflogau a Chynnydd Gofal Cymdeithasol, a goblygiadau’r Deddf Hawliau Cyflogaeth 2025. Roedd y papur yn tynnu sylw at heriau recriwtio a chadw parhaus sy’n gysylltiedig â gwahaniaethau cyflog a phwysau ehangach ar y gweithlu, yn edrych ar ddulliau posibl o sicrhau mwy o gysondeb cenedlaethol, ac yn nodi ystyriaethau allweddol i lywodraeth leol wrth i Lywodraeth Cymru ddatblygu cynigion ar gyfer cytundebau cyflog teg a Chorff Negodi Gofal Cymdeithasol Cymru. Rhoddodd bwrdd CLlLC safbwyntiau a sylwadau ar y materion a godwyd a nododd nifer o egwyddorion eang a meysydd i’w harchwilio ymhellach i helpu i lywio ymgysylltiad parhaus CLlLC â Llywodraeth Cymru a phartneriaid yn y sector rhwng 2026 a 2027. Ni wnaed unrhyw benderfyniadau, ac mae angen gwneud rhagor o waith i gefnogi safbwynt llywodraeth leol wrth i’r cyd-destun polisi a deddfwriaethol cenedlaethol barhau i esblygu.

3. Parhau â gwaith ymchwil ac ymgysylltu, gan gynnwys arolwg annibynnol blynyddol o weithwyr, a defnyddio’r hyn a ddysgwn i wella sut rydyn ni'n cefnogi llesiant y gweithlu.
Rydyn ni wedi: 
· cynnal ein harolwg ‘Dweud Eich Dweud’ yn 2026 a chyhoeddi canfyddiadau 2025. Mae’r arolwg yn gofyn i weithwyr gofal cymdeithasol am eu profiad o weithio ym maes gofal cymdeithasol. Yn union fel mewn blynyddoedd blaenorol, cafodd gweithwyr gyfle i ateb cwestiynau am bethau fel eu hiechyd a’u llesiant, cyflog ac amodau, a sut maen nhw’n teimlo am weithio yn y sector. Roedd cyfanswm o 7,565 o weithwyr gofal cymdeithasol wedi ymateb i arolwg 2026, o amrywiaeth eang o swyddi. Roedd hyn yn bron i 1,900 yn fwy na’r nifer a oedd wedi ymateb y flwyddyn gynt. Bydd canlyniadau 2026 ar gael yn nes ymlaen yn 2026




· cyhoeddi pum crynodeb tystiolaeth newydd sy’n cyflwyno canfyddiadau ymchwil mewn ffyrdd sy’n hawdd eu deall. Roedd y crynodebau ar y themâu canlynol:
· cefnogi pobl LHDTC+ hŷn ym maes gofal cymdeithasol 
· cefnogi cynhwysiant cymdeithasol pobl hŷn a’u mynediad at ofal 
· ymateb i blentyn sy’n cael ei gam-drin gan riant 
· pontio: safbwyntiau pobl ifanc a'u teuluoedd
· pontio: cyd-gynhyrchu a chefnogi pobl ifanc sy’n gadael gofal
· cyflwyno yng nghynhadledd flynyddol Ysgol Ymchwil Gofal Cymdeithasol y Sefydliad Cenedlaethol dros Ymchwil Iechyd a Gofal (NIHR) ar y pwnc ‘Ailfeddwl safonau tystiolaeth - creu crynodebau tystiolaeth ar gyfer y gweithlu gofal cymdeithasol’
· cyhoeddi dau bapur briffio newydd ar gyfer y gyfres cipolwg ar y gweithlu, o'r enw:
· [bookmark: _Hlt227572617][bookmark: _Hlt227572618]gwella telerau ac amodau ar gyfer y gweithlu gofal cymdeithasol yng Nghymru 2025
· cefnogi llesiant y gweithlu gofal cymdeithasol yng Nghymru 2025.

· cyhoeddi tudalen we ar gyfer asiantaethau recriwtio i gefnogi eu dealltwriaeth o’u rôl yn y prosesau cofrestru ac addasrwydd i ymarfer 
· cyhoeddi chwe chrynodeb data newydd, wedi’u dylunio i wneud gwybodaeth gymhleth yn hygyrch ac yn gyfreithadwy. Maent yn tynnu sylw at batrymau, heriau a chyfleoedd ym maes gofal cymdeithasol, gan helpu gweithwyr proffesiynol, llunwyr polisïau a’r cyhoedd i ddeall y darlun ehangach ar y pynciau canlynol:

· gofalwyr rhyngosod, sef pobl sydd â chyfrifoldebau gofalu am blant dibynnol a pherthnasau sy’n oedolion
· sut mae pobl yn teimlo am ofal cymdeithasol yng Nghymru 
· plant sy’n derbyn gofal a chamddefnyddio sylweddau 
· am ba hyd mae pobl yn gweithio ym maes gofal cymdeithasol, a pham maen nhw'n gadael
· sut mae atal cam-drin ac esgeuluso pobl hŷn yng Nghymru? 
· allgáu digidol, ynysigrwydd cymdeithasol a sgamiau: y ffactorau risg ar gyfer cam-drin ariannol.

· cyhoeddi adroddiad ar sut y gellir cefnogi pobl o grwpiau lleiafrifol ethnig sy’n gweithio ar draws gofal cymdeithasol yng Nghymru i symud ymlaen yn eu gyrfaoedd. Cynhaliwyd yr ymchwil hon gan y Sefydliad Gofal Cyhoeddus (IPC), rhan o Brifysgol Oxford Brookes, ar ran Gofal Cymdeithasol Cymru
· cyhoeddi adroddiad newydd i helpu i ddeall yn well sut mae gwirfoddoli yn cyfrannu at ofal cymdeithasol yng Nghymru. Roedd yr adroddiad yn seiliedig ar astudiaeth ymchwil a gomisiynwyd gan Gyngor Gweithredu Gwirfoddol Cymru, a gomisiynwyd gennym yn 2024. Casglodd yr astudiaeth wybodaeth gan wirfoddolwyr, staff gofal cymdeithasol a rhanddeiliaid eraill am eu profiadau o wirfoddoli, gan ganolbwyntio’n benodol ar wirfoddoli mewn cartrefi gofal preswyl sy’n cefnogi pobl hŷn yng Nghymru. Dywedodd Lynne Connolly, Rheolwraig Helpforce Cymru yn CGGC: 

· cydweithio â'r Labordy Data Cysylltiedig â Gofal Cymdeithasol (Labordy GOFAL), dan arweiniad Canolfan Ymchwil Gofal Cymdeithasol i Oedolion (CARE) Prifysgol Caerdydd, gan archwilio cysylltiadau data ym maes gofal cymdeithasol i oedolion. Rhaglen tair blynedd yw Labordy GOFAL a ariennir gan y Sefydliad Cenedlaethol dros Ymchwil Iechyd a Gofal (NIHR) rhwng mis Ebrill 2025 a mis Mawrth 2028. Nod Labordy GOFAL yw deall mwy am ddarpariaeth gofal cymdeithasol i oedolion yng Nghymru. Bydd hyn yn helpu i lywio polisïau a gwella gwasanaethau i bobl yng Nghymru a ledled y DU. Byddwn ni’n rhoi cymorth strategol i Labordy GOFAL ac yn helpu i rannu canfyddiadau â’r gweithlu gofal cymdeithasol drwy gynnwys hygyrch fel sesiynau briffio ymchwil
· cyhoeddi ein cynllun gweithredu Ymlaen 2025 i 2026, sy’n nodi sut bydden ni’n gweithio gyda phartneriaid allweddol i gefnogi a chyflawni uchelgeisiau Ymlaen, sef ein strategaeth ymchwil, arloesi a gwella
· dod â grŵp o bartneriaid gofal cymdeithasol cenedlaethol at ei gilydd i gefnogi’r gwaith o weithredu Ymlaen
· cymryd rhan yn Datathon 2025 a gynhaliwyd gan ADR Cymru a chyhoeddi blog ar beth yw datathon, sut aeth timau i’r afael â her sy’n ymwneud â phontio pobl ifanc i fod yn oedolion, a pham mae digwyddiadau fel hyn yn bwysig i ofal cymdeithasol
· comisiynu Frame a newydd I new i gynnal darn newydd o ymchwil defnyddwyr a fydd yn ein helpu i lunio cynnig cymorth amlddisgyblaethol i awdurdodau lleol. Mae’r gwaith hwn yn cefnogi prosiect dwy flynedd, sydd â’r nod o ddeall a all pecynnau cymorth amlddisgyblaethol pwrpasol alluogi arloesi, gwella a thrawsnewid gwasanaethau ym maes gofal cymdeithasol awdurdodau lleol yn well
· parhau i hyrwyddo ein porwr prosiectau fel adnodd i bobl sy’n arwain, yn datblygu ac yn darparu gwasanaethau gofal cymdeithasol i wybod mwy am y gwaith sy’n digwydd ledled Cymru. Buom yn gweithio gydag arweinwyr prosiectau, yn ogystal ag mewn partneriaeth â sefydliadau eraill, i ddatblygu rhagor o gofnodion ar gyfer prosiectau. Fe wnaethom ychwanegu naw prosiect newydd at y porwr prosiectau eleni, gan gynnwys: 
· gwerthuso effaith yr elusen People Speak Up
· creu pecyn cymorth i gefnogi ymgysylltiad pobl sy’n gadael gofal â gwasanaethau amlasiantaeth
· dull sy'n seiliedig ar gryfderau o atal cam-drin domestig yn Abertawe
· ap cymuned cymdeithasol am ddim i oedolion ag anableddau dysgu ac anghenion cymorth ychwanegol
· seibiant drwy wasanaethau hamdden i ofalwyr ym Mhen-y-bont ar Ogwr a Merthyr Tudful
· Gwasanaeth Gofal a Seibiant Dementia Gorllewin Morgannwg Marie Curie
· microfentrau ar gyfer gofal a chymorth yn Rhondda Cynon Taf
· ail-lunio gwasanaethau i oedolion ym Mhowys drwy hybiau lleol
· cefnogi unigolion ag ymddygiadau cymhleth sy’n peri her i aros gyda’u teuluoedd.
Ar gyfer cynllun y gweithlu gwaith cymdeithasol, rydyn ni wedi:
· defnyddio canfyddiadau’r arolwg Dweud Eich Dweud blynyddol i lywio gweithgareddau ymgysylltu a chynllunio’r gweithlu. Mae canfyddiadau’r arolwg wedi siapio a dylanwadu ar gyfeiriad cynllun y gweithlu gwaith cymdeithasol, yn ogystal â’n dull parhaus o ymgysylltu. Mae’r dystiolaeth hon yn parhau i lywio rhagor o weithgarwch ymgysylltu a mireinio’r cynllun gweithlu gwaith cymdeithasol yn ystod hanner cyntaf 2026 i 2027, gan sicrhau bod gweithgarwch llesiant y gweithlu yn seiliedig ar brofiad ac adborth staff.

Ar gyfer y cynllun gweithlu iechyd meddwl strategol, ar y cyd ag AaGIC, rydyn ni wedi:
· cyfrannu at ymchwil a arweiniwyd gan Ysgol Meddygaeth Prifysgol Caerdydd a oedd yn edrych ar brofiad uniongyrchol ymarfer gweithwyr proffesiynol iechyd meddwl cymeradwy (AMHP) yng Nghymru. Mae’r astudiaeth yn archwilio sut mae’r gweithwyr hyn yn profi’r rôl yn ymarferol, gan nodi themâu allweddol, effeithiau a meysydd heriol. Bydd y canfyddiadau’n cael eu cyhoeddi yn 2026 i 2027 a byddant yn sail i gymorth wedi’i dargedu i gryfhau’r rôl, gwella llesiant a chynyddu amlygrwydd a dealltwriaeth o gyfrifoldebau’r gweithwyr ar draws asiantaethau partner o dan y Ddeddf Iechyd Meddwl.

4. Cefnogi llesiant y gweithlu drwy hyrwyddo adnoddau a gwasanaethau llesiant presennol a newydd yn barhaus, gan gynnwys Canopi a'r cerdyn gweithiwr gofal.
Ar y cyd ag AaGIC, rydyn ni wedi: 
· parhau i hyrwyddo'r gwasanaeth cymorth iechyd meddwl, sef Canopi. 
Rydyn ni wedi:
· darparu 34 o sesiynau gwybodaeth a dysgu llesiant i gyfanswm o 789 o bobl ar y pynciau canlynol:
· Deddf Absenoldeb Gofalwyr
· arweinyddiaeth dosturiol a llesiant
· pecyn cymorth iechyd meddwl i reolwyr a gweithwyr
· mae eich llesiant yn bwysig
· iechyd meddwl dynion
· cefnogi gofalwyr di-dâl yn eu gweithle
· cyflogwyr sy’n cefnogi’r menopos.
· darparu 12 cyflwyniad llesiant a sesiynau gwybodaeth i dros 536 o bobl, gan gynnwys:
· cefnogi’r gwaith o gyflwyno sesiwn ar gyfer rhwydwaith arferion gorau Llywodraeth Cymru, gan nodi awdurdodau lleol i rannu enghreifftiau o arferion gorau o ran llesiant yn y gweithle 
· cyflwyno symposiwm ar lesiant yn y gwaith a drefnwyd gan Fwrdd Iechyd Prifysgol Hywel Dda, lle’r oedd y gynulleidfa’n rheolwyr cartrefi gofal i oedolion
· cysylltu â chynghorau gwirfoddol cymunedol drwy gyfarfod hwyluswyr iechyd a gofal cymdeithasol Cymru gyfan
· cysylltu ag ymarferwyr ymgysylltu gogledd Cymru drwy’r fforwm ymgysylltu ag ymarferwyr
· rhoi cyflwyniad i ymarferwyr a rheolwyr gofal plant a’r blynyddoedd cynnar fel rhan o wythnos dysgu ac ysgol yr hydref
· cysylltu ag arweinwyr timau plant a theuluoedd o ogledd Cymru drwy rwydwaith gwasanaeth gwybodaeth i deuluoedd gogledd Cymru
· mynd i fforwm darparwyr Wrecsam
· rhoi cyflwyniad yng Nghynhadledd Iechyd Menywod Gogledd Cymru
· mynd i sioeau teithiol cymorth i gyflogwyr i rannu gwybodaeth am lesiant y gweithlu
· cyflwyno sesiwn ar lesiant fel rhan o Wythnos Gwaith Cymdeithasol
· sesiwn gyda’r Gymuned Unigolion Cyfrifol ar gefnogi llesiant unigolion a thimau drwy arolygiad.
· cynnal ein hail Wythnos Llesiant, a oedd yn ddigwyddiad cadarnhaol lle daeth pobl yn y sector at ei gilydd i ddysgu am lesiant a rhannu arferion gorau. Roedd ein sesiynau’n cynnwys: 
· cefnogi straen a gorbryder yn y gwaith
· arwain gyda deallusrwydd emosiynol
· lle gwych i weithio ynddo
· grym adrodd straeon
· menywod a hyder
· iechyd meddwl dynion
· blaenoriaethu eich llesiant wrth weithio fel Unigolyn Cyfrifol
· gwrando a chysylltu
· cefnogi pobl sydd â chyflyrau hirdymor i aros yn y gwaith a dychwelyd i’r gwaith.
Daeth cyfanswm o 405 o bobl i’r sesiynau. O’r rhai a roddodd adborth i ni, dywedodd 98.5 y cant eu bod wedi dysgu rhywbeth newydd, a dywedodd 98 y cant eu bod wedi dysgu rhywbeth y gallent ei ddefnyddio yn y gweithle. Roedd yr adborth yn cynnwys:

· parhau i hyrwyddo ein modiwlau e-ddysgu llesiant. Yn ystod y flwyddyn, manteisiodd 122 o bobl ar y modiwl e-ddysgu llesiant personol a chafodd 147 fynediad at y modiwl e-ddysgu llesiant yn y gweithle
· cynnal tair sioe deithiol i gefnogi cyflogwyr yn ystod y flwyddyn. Roedd dau wyneb yn wyneb ym Mangor a Chasnewydd, ac roedd un ar-lein. Roedd yr agenda ar gyfer y digwyddiadau’n cynnwys gwrth-hiliaeth mewn gofal cymdeithasol, modiwlau e-ddysgu ar wrth-hiliaeth a HIV, cyflwyniad i’r cymorth sydd ar gael ar gymwysterau a chynefino (AWIF), llesiant yn y gwaith, ein cynnig Cymraeg, a rhannu pecyn cymorth Age Cymru ‘Drysau agored, bywydau cysylltiedig’. Daeth cyfanswm o 51 o bobl i’r digwyddiadau, gan gynrychioli 36 o sefydliadau
· parhau i hyrwyddo a rhannu gwybodaeth am y Cerdyn Gweithiwr Gofal. Mae’r cerdyn hwn yn cydnabod gweithwyr iechyd a gofal cymdeithasol fel gweithwyr allweddol ac yn caniatáu i bobl gael mynediad at amrywiaeth o fudd-daliadau. Yn ystod y flwyddyn, fe wnaethom gyhoeddi 5,125 o gardiau digidol.

Ar gyfer cynllun y gweithlu gwaith cymdeithasol, rydyn ni wedi:
· trefnu amrywiaeth o sesiynau ar gyfer Wythnos Gwaith Cymdeithasol a oedd yn cynnwys pynciau a fyddai’n cefnogi llesiant yn y gwaith. 

Ar gyfer y cynllun gweithlu iechyd meddwl strategol, ar y cyd ag AaGIC, rydyn ni wedi:
· lansio Ffordd, sef hwb llesiant digidol ar gyfer y gweithlu iechyd meddwl. Yn unol â’r cynllun gweithlu iechyd meddwl strategol a Strategaeth Iechyd Meddwl a Llesiant 2025 i 2035, mae Ffordd wedi cael ei ddatblygu i gynnig gwasanaeth cymorth cenedlaethol i’r gweithlu iechyd meddwl ledled Cymru. Mae wedi cael cymaint o dderbyniad fel ei fod hefyd wedi cael ei gyflwyno i’r gweithlu iechyd meddwl ehangach nad yw’n arbenigol.

5. Cynnal rhwydweithiau a chymunedau i rannu gwahanol ffyrdd o wella llesiant y gweithlu
Ar y cyd ag AaGIC, rydyn ni wedi: 
· parhau i rannu arferion da ac adnoddau rhwng iechyd a gofal cymdeithasol i sbarduno gwelliant, ac wedi rhoi lle i’n gilydd ar ein rhwydweithiau iechyd a llesiant i gryfhau cysylltiadau a chydweithio.  

Rydyn ni wedi:
· parhau i gefnogi ein cymunedau sefydledig, gan gynnwys:
Rhwydwaith mae eich llesiant yn bwysig: Tyfodd yr aelodaeth i 319 o bobl. Mae aelodau’n cael diweddariadau rheolaidd am lesiant y gweithlu ac fe’u gwahoddir i sesiynau dysgu a chymorth, naill ai ar-lein neu wyneb yn wyneb. 
Cymuned Modelau Newydd o Ofal Preswyl i Blant: Fe wnaethom greu fforwm rheolaidd, cydweithredol i awdurdodau lleol rannu dysgu, cefnogi datblygiad cymheiriaid ac ymateb i ofynion statudol ac ymarfer sy’n dod i’r amlwg. Galluogodd y gymuned welliannau ymarferol i wasanaethau drwy rannu adnoddau, ymweliadau wyneb yn wyneb, dysgu ar sail tystiolaeth a gweithgarwch comisiynu ar y cyd, gan gyfrannu’n uniongyrchol at ganlyniadau arolygu cryf, arbedion effeithlonrwydd o ran costau a gwell gallu yn y gweithlu. Roedd yr aelodau’n adrodd yn gyson am werth mynediad agored at bobl, gwybodaeth a datrys problemau mewn amser real, gyda’r gymuned yn cael ei disgrifio fel un bwrpasol, perthnasol ac ystyrlon wrth gefnogi modelau gofal preswyl newydd a datblygol ledled Cymru.


Cymuned Gofal sy’n Seiliedig ar Le: Wrth ystyried blaenoriaethau sy’n newid, ac ar ôl ymgysylltu ag aelodau a rhanddeiliaid allweddol i ddeall yr effeithiau posibl, fe wnaethom benderfynu cau’r gymuned hon. Gwnaethom archwilio opsiynau amgen ar gyfer rheoli’r gymuned cyn dod i’r penderfyniad hwn. Yn ystod blwyddyn olaf y gymuned, roedd y sesiynau’n cynnwys:
· tair sesiwn ‘edrych ar dystiolaeth gyda’n gilydd’ 
· tair sesiwn ‘mewn cysylltiad’, gan ymdrin â phynciau amrywiol
· dau ddigwyddiad wyneb yn wyneb a gynhaliwyd ar y cyd â’r Gymuned Dystiolaeth, lle cyflwynodd Dr Tegan Brierley-Sollis ymchwil, tystiolaeth a phrofiadau ynghylch trawma, trawma dirprwyol ac ymarfer sy’n seiliedig ar drawma (yn y gogledd a’r de)
· cyfres o sesiynau ‘Coffi a chysylltu’
· [image: Quotes outline]sesiwn ar ddull cymunedol cydweithredol o ymdrin â’r drws ffrynt gofal cymdeithasol i oedolion, gyda siaradwyr gwadd o SPINDL CIC. Dywedodd cyfranogwr yn y sesiwn hon: “Mae llawer iawn o arbenigedd a dealltwriaeth ar draws y rhwydwaith hwn - mae’n ddefnyddiol iawn dod ag ef at ei gilydd ac archwilio’r materion hyn gyda’i gilydd.”


· 


· sesiwn ‘Dysgu gyda’n gilydd’ yn edrych ar y dystiolaeth a’r ymarfer sy’n ymwneud â gofal sy’n seiliedig ar le ac adolygu cynnydd. 

Cymuned Unigolion Cyfrifol: Mae’r aelodaeth wedi tyfu i 238, a chynhaliwyd 16 digwyddiad drwy gydol y flwyddyn. Mae’r sesiynau wedi cynnwys:
· pedair sesiwn gydag AGC yn dod ag arolygwyr ac Unigolion Cyfrifol at ei gilydd i ystyried pynciau cymhleth
· cyfres o drafodaethau bwrdd crwn sy’n dod ag Unigolion Cyfrifol at ei gilydd i rannu gwybodaeth, heriau a dysgu o leoliadau penodol
· sesiwn yn canolbwyntio ar y crynodeb tystiolaeth ar  'Wella llesiant a chadw'r gweithlu'
· diweddariad ar ddileu elw o ofal preswyl i blant 
· cyflwyniad gan Cwmpas am y cymorth am ddim y gallant ei gynnig 
· arweinydd datblygu’r gweithlu yn ymuno i ymgysylltu ag aelodau’r gymuned i gael gwybodaeth am hyfforddiant Unigolion Cyfrifol 
· Fforwm Gofal Cymru yn rhoi’r wybodaeth ddiweddaraf i aelodau am ei wasanaethau
· sesiwn ‘Canfod canlyniadau’ a gyflwynwyd gan Datblygu Ymarfer a Gyfoethogir gan Dystiolaeth (DEEP)
· sesiwn yn canolbwyntio ar ddeallusrwydd artiffisial, lle cafodd yr aelodau’r wybodaeth ddiweddaraf am y gwahanol adnoddau sydd ar gael i’r sector
· sesiwn yn canolbwyntio ar wrth-hiliaeth
· cyhoeddi 33 o flogiau newydd, 51 o erthyglau newyddion ac 19 o negeseuon trafod ar lwyfan ar-lein y gymuned.

Cymuned Dystiolaeth: Mae’r aelodaeth wedi tyfu i 317, a chynhaliwyd 15 digwyddiad drwy gydol y flwyddyn. Roedd y sesiynau a’r gweithgareddau’n cynnwys:
· cymuned ymholi ar bwnc gweithgareddau sy’n pontio’r cenedlaethau  
· pum sesiwn ‘Myfyrio ar dystiolaeth’ a oedd yn edrych ar wahanol ymchwil ar amrywiaeth o themâu
· chwe gweithdy 'Sgyrsiau ymchwil' lle daeth ymchwilwyr i rannu eu canfyddiadau a siarad ag ymarferwyr am yr hyn y gallai'r rhain ei olygu ar gyfer ymarfer yn y dyfodol
· cyd-gynnal dau ddigwyddiad wyneb yn wyneb ynghylch ymarfer sy’n ystyriol o drawma a thrawma dirprwyol gyda’r Gymuned Gofal sy’n Seiliedig ar Le
· sesiwn ar yr adnodd sgiliau ymchwil, arloesi a gwella newydd
· cyhoeddi nifer o flogiau ac erthyglau newyddion newydd ar lwyfan ar-lein y gymuned. 

Cymuned Ymarfer sy’n Seiliedig ar Gryfderau: Mae’r aelodaeth wedi cynyddu i 186 ac, ochr yn ochr â hyn, fe wnaethom gynnal tri chyfarfod ar-lein i fentoriaid ymarfer sy’n seiliedig ar gryfderau, gyda 44 o bobl yn bresennol ym mhob sesiwn ar gyfartaledd. Mae’r gymuned a’r rhwydwaith yn rhoi lle i ymarferwyr gysylltu, rhannu arferion gorau a dysgu oddi wrth ei gilydd ar draws gwahanol leoliadau. Fe wnaethom hefyd lansio grŵp mentoriaid ymarfer cenedlaethol newydd sy’n seiliedig ar gryfderau, sy’n hyrwyddo ymarfer sy’n seiliedig ar gryfderau yn eu sefydliadau. 

Cymuned Dysgwyr Camau: Fe wnaethom barhau i gynnig lle ar-lein i ddysgwyr Camau gysylltu â’i gilydd, rhannu eu profiadau o’r cyrsiau a chefnogi ei gilydd wrth ddefnyddio’r hyn maen nhw wedi’i ddysgu. Wedi’u creu mewn partneriaeth â’r Ganolfan Dysgu Cymraeg Genedlaethol, mae’r cyrsiau Camau wedi’u teilwra’n arbennig ar gyfer y sector gofal cymdeithasol ac maent yn gyfleoedd dysgu byr a hyblyg sy’n canolbwyntio ar y geiriau a’r ymadroddion Cymraeg y mae gweithwyr yn fwyaf tebygol o fod eu hangen wrth gyfathrebu â’r bobl maen nhw’n eu cefnogi. 
· lansio ein rhwydwaith arweinyddiaeth newydd, sy’n ofod ar-lein i drawstoriad o arweinwyr ar draws y sector ddod at ei gilydd i ryngweithio, rhannu enghreifftiau o arweinyddiaeth dosturiol yn ymarferol a chefnogi ei gilydd i wreiddio arweinyddiaeth dosturiol mewn ffordd bragmataidd a chynaliadwy yn eu sefydliadau. Ers ei lansio ym mis Hydref 2025, mae’r rhwydwaith wedi tyfu i 177 o aelodau, a bydd sesiynau ar-lein yn cael eu cynnal bob mis ar gais aelodau’r rhwydwaith
· parhau i hyrwyddo'r gwasanaeth cymorth a datblygiad cymunedau ymarfer, sy’n cefnogi pobl i redeg eu cymunedau eu hunain ar gyfer gofal cymdeithasol yng Nghymru. 

Ar gyfer cynllun y gweithlu gwaith cymdeithasol, rydyn ni wedi:
· uno ein cymuned ymarfer ar gyfer y rheini sy’n cefnogi gweithwyr cymdeithasol sydd newydd gymhwyso â’n rhwydwaith presennol ar gyfer addysgwyr ymarfer gwaith cymdeithasol, i ddod yn Rhwydwaith Cefnogi Dyfodol Gwaith Cymdeithasol newydd. Mae aelodaeth y rhwydwaith hwn wedi ehangu i gynnwys pawb sy’n ymwneud â chefnogi, asesu neu addysgu myfyrwyr gwaith cymdeithasol a gweithwyr cymdeithasol sydd newydd gymhwyso.

Ar gyfer y cynllun gweithlu iechyd meddwl strategol, ar y cyd ag AaGIC, rydyn ni wedi:
· parhau i hyrwyddo rôl gweithwyr proffesiynol iechyd meddwl cymeradwy yng Nghymru a chefnogi’r gweithwyr hyn yn lleol ac yn genedlaethol
· parhau i gefnogi ymgysylltiad y gweithwyr â Llywodraeth Cymru a rhanddeiliaid i sicrhau bod gan unrhyw gynlluniau gweithredu lais gweithwyr proffesiynol iechyd meddwl cymeradwy cryf, gan gynnwys cefnogi newidiadau i God Ymarfer Iechyd Meddwl Cymru
· lansio Cymuned Ymarfer Gweithwyr Proffesiynol Iechyd Meddwl Cymeradwy cenedlaethol i gefnogi cysylltiad, dysgu a datblygiad proffesiynol y gweithwyr hyn ledled Cymru. Mae gan y gymuned ar-lein 157 o aelodau ac mae’n cysylltu gweithwyr proffesiynol iechyd meddwl cymeradwy a myfyrwyr, gan alluogi rhannu gwybodaeth, dadl, mynediad at adnoddau academaidd, a gweithgorau cydweithredol sy’n canolbwyntio ar lesiant y gweithlu a datblygiad proffesiynol parhaus
· parhau i redeg rhwydwaith arweiniol gweithwyr proffesiynol iechyd meddwl cymeradwy Cymru gyfan, sy’n cael ei gefnogi’n dda gan weithwyr arweiniol ac awdurdodau lleol ledled Cymru. Mae’n grŵp proffesiynol bywiog a llawn cymhelliant sy’n canolbwyntio ar rannu materion sy’n ymwneud ag iechyd meddwl a chefnogi arferion gorau 

· parhau i gynrychioli Cymru ar y fforwm rhwydwaith arweiniol gweithwyr proffesiynol iechyd meddwl cymeradwy cenedlaethol (corff yn y DU), gan gyfrannu at adborth ar faterion a godwyd yng Nghymru. Roedd hyn yn cynnwys cyd-gadeirio grŵp ffocws gweithwyr proffesiynol iechyd meddwl cymeradwy ar bwerau brys yn ymwneud â’r ymgynghoriad cyhoeddus ar Adran 136 (S136) a dirprwyo pwerau’r heddlu. Mae S136 yn bŵer o dan y Ddeddf Iechyd Meddwl sy’n caniatáu i’r heddlu fynd â rhywun i le diogel os yw’n ymddangos eu bod yn profi argyfwng iechyd meddwl a’u bod mewn man cyhoeddus, er mwyn gallu eu hasesu a’u cadw’n ddiogel
· cefnogi llais cenedlaethol gweithwyr proffesiynol iechyd meddwl cymeradwy drwy hwyluso cyfres o grwpiau ffocws ledled Cymru a Lloegr, gan gasglu gwybodaeth ymarferwyr am y posibilrwydd o ddirprwyo pwerau’r heddlu i unigolion awdurdodedig eraill a chyfrannu tystiolaeth yn uniongyrchol i’r ymgynghoriad cyhoeddus cenedlaethol.

7. Darparu canllawiau ynghylch pwrpas, swyddogaeth a manteision pwyllgorau diogelwch sefydliadol sy’n mynd i’r afael â phob agwedd ar ddiogelwch yn y gweithle, gan gynnwys llesiant.
Mae Partneriaeth y Gweithlu Gofal Cymdeithasol wedi:
· ym mis Chwefror 2026, cyhoeddi y cyntaf o’i bolisïau adnoddau dynol enghreifftiol ar gyfer y gweithlu gofal cymdeithasol ar gytundebau cydnabod, polisïau a gweithdrefnau cwyno a disgyblu. Rydyn ni'n disgwyl y bydd trydydd polisi ar iechyd a diogelwch yn cael ei gyhoeddi cyn bo hir.
Mae hwn wedi bod yn gam pwysig i gefnogi dulliau polisi mwy cyson ac amodau gwaith gwell ar draws y sector. Fe gyhoeddwyd y cyntaf o’r polisïau enghreifftiol hyn ym mis Chwefror 2026. Gellir addasu’r dogfennau i gyd-fynd â threfniadau lleol ond yn annog arferion cyflogaeth teg a chyson. Bydd y bartneriaeth nawr yn ystyried ei blaenoriaethau ar gyfer 2026 i 2027. 

9. Bydd Llywodraeth Cymru yn archwilio opsiynau ar gyfer cymorth iechyd meddwl i wirfoddolwyr a gofalwyr di-dâl.
Mae Llywodraeth Cymru wedi:
· parhau i weithredu'r Strategaeth ar gyfer Gofalwyr Di-dâl: cynllun cyflawni 2025 i 2026 sy’n nodi’r meysydd blaenoriaeth uniongyrchol i wella cydnabyddiaeth a chefnogaeth i ofalwyr di-dâl ledled Cymru
· lansio ymgynghoriad ar strategaeth genedlaethol newydd ar gyfer gofalwyr di-dâl, sydd wedi cael ei llywio gan yr hyn a ddywedodd gofalwyr di-dâl a’u sefydliadau cynrychioliadol wrthym oedd bwysicaf iddynt
· ymgorffori'r Siarter ar gyfer Gofalwyr Di-dâl yn y  Fframwaith Cenedlaethol ar gyfer Comisiynu Gofal a Chymorth, gan gryfhau ei rôl yn siapio arferion comisiynu ac atgyfnerthu disgwyliadau o ran cydnabod a chefnogi gofalwyr di-dâl
· cyllido Gofalwyr Cymru i roi cymorth llesiant i ofalwyr di-dâl
· cyhoeddi Dull Newydd o Wirfoddoli, gan osod y fframwaith polisi ar gyfer gwirfoddoli ar draws sectorau, gan gynnwys iechyd a gofal cymdeithasol. Mae’r ymrwymiadau allweddol sy’n effeithio’n uniongyrchol ar wirfoddolwyr gofal cymdeithasol yn cynnwys:
· gwneud gwirfoddoli’n fwy diogel, yn cael ei gefnogi’n well ac yn fwy cynhwysol
· annog gwirfoddoli hyblyg a thymor byrrach, gan adlewyrchu lleoliadau gofal modern
· gwella ansawdd rheoli, goruchwylio a chefnogi gwirfoddolwyr
· trin gwirfoddolwyr fel rhan greiddiol o ofal yn y gymuned yn hytrach nag fel “ychwanegyn” anffurfiol. 
10. Datblygu a rhoi hyfforddiant a argymhellir ar waith ynghylch cydraddoldeb ac amrywiaeth.
Rydyn ni wedi:
· lansio ein modiwlau e‑ddysgu gwrth‑hiliaeth dwyieithog yn ystod Mis Hanes Pobl Ddu. Wedi’i gynhyrchu ar y cyd â phobl sydd â phrofiad uniongyrchol, mae’r hyfforddiant yn adlewyrchu ein hymrwymiad i gynhwysiant ac mae’n cyd-fynd yn llawn â Chynllun Gweithredu Cymru Wrth-hiliol Llywodraeth Cymru
· lansio rhaglen gymorth gwrth-hiliaeth ‘hyfforddi’r hyfforddwr’ i helpu gweithwyr proffesiynol yn y sector gofal cymdeithasol i gael dealltwriaeth ddyfnach o ymarfer gwrth-hiliol drwy weithdai, trafodaethau a chlywed am brofiadau uniongyrchol o hiliaeth. Fel rhan o’r rhaglen gymorth hon, fe wnaethom gyflwyno sesiynau yng Nghaerdydd, Abertawe a Chyffordd Llandudno, gyda’r rhaglen hon yn parhau i 2026 i 2027
· lansio’r adnodd a’r cwrs hyfforddi HIV dwyieithog ‘Ni all basio ymlaen’ fel rhan o Ddiwrnod Aids y Byd, a ddatblygwyd mewn partneriaeth ag Ymddiriedolaeth Terrence Higgins. Nod yr adnodd dysgu hunangyfeiriedig yw cynyddu ymwybyddiaeth a dealltwriaeth o HIV, sut mae’n cael ei drosglwyddo, a beth sy’n digwydd pan fydd rhywun sydd â HIV yn cael triniaeth effeithiol. Mae ar gael i bob gweithiwr proffesiynol ym maes gofal cymdeithasol i oedolion, yn ogystal ag unrhyw un sy’n gweithio gyda phobl sy’n heneiddio gyda HIV, ac mae’n cefnogi Cynllun Gweithredu HIV Llywodraeth Cymru.
Mae Llywodraeth Cymru wedi:
· lansio modiwl e-ddysgu newydd ar gaethwasiaeth fodern, gyda’r adnoddau wedi’u cynllunio i wella gwybodaeth ac ymwybyddiaeth o gaethwasiaeth fodern a ffyrdd effeithiol o fynd i’r afael â hynny.

42. Datblygu gwybodaeth ac adnoddau i gefnogi gweithwyr a chyflogwyr rhyngwladol.
Mae Llywodraeth Cymru wedi:
· sefydlu’r Gwasanaeth Cynghori Cenedlaethol fel pwynt cyswllt cyntaf i weithwyr gofal cymdeithasol tramor sydd wedi cael eu dadleoli, neu sydd ar fin cael eu dadleoli, ar ôl i drwydded noddi eu cyflogwr gael ei diddymu, neu weithwyr gofal cymdeithasol tramor sy’n chwilio am waith arall. Nod y Gwasanaeth hwn yw cefnogi gweithwyr gofal cymdeithasol tramor i ganfod a sicrhau cyflogaeth amgen foesegol yn y sector gofal cymdeithasol. Mae’r Gwasanaeth Cynghori Cenedlaethol yn cynnig cefnogaeth drwy’r ffyrdd canlynol: 
· cefnogi gweithwyr gofal cymdeithasol tramor y mae dirymu trwyddedau noddi yn effeithio arnynt i ddod o hyd i waith arall gyda darparwyr cofrestredig, ochr yn ochr â’u hymdrechion annibynol i edrych am swydd
· cyfeirio gweithwyr at gyfleoedd a chymorth perthnasol, gan gynnwys ffeiriau swyddi, paratoi CV a chyfweliadau, a mynediad at wasanaethau cymorth cyfreithiol, tai, ariannol a llesiant
· blaenoriaethu cymorth i weithwyr sydd wedi’u nodi’n ffurfiol gan Fisâu a Mewnfudo’r DU (UKVI) fel rhai sydd wedi’u dadleoli oherwydd bod trwydded noddi eu cyflogwr wedi’i dirymu, cyn i’r rheini sy’n chwilio am waith arall yn fwy cyffredinol
· cyfeirio gweithwyr at sefydliadau priodol i gael rhagor o gyngor cyfreithiol annibynnol lle bo angen
· rhoi mynediad at wybodaeth berthnasol i alluogi gweithwyr gofal cymdeithasol tramor i wneud penderfyniadau gwybodus am eu hopsiynau
· ymgysylltu’n rhagweithiol â chyflogwyr gofal cymdeithasol sydd naill ai â thrwydded noddi neu sy’n ystyried gwneud cais am un ac sydd â diddordeb mewn recriwtio gweithwyr tramor.

· bwrw ymlaen â’r gwaith o ddatblygu cofrestr swyddi gwag fel rhan o’r Gwasanaeth Cynghori Cenedlaethol, y gellir ei rhannu â gweithwyr gofal cymdeithasol tramor sydd wedi’u dadleoli ac sy’n mynd ati i chwilio am waith arall. Mae hyn yn galluogi gweithwyr i wneud cais yn uniongyrchol am swyddi addas gyda darparwyr cofrestredig. Mae’r gofrestr hefyd yn rhoi mynediad i gyflogwyr gofal cymdeithasol at gronfa o ymgeiswyr sy’n barod ac yn gymwys i weithio yn y sector gofal cymdeithasol ac a allai ddod â sgiliau a phrofiad gwerthfawr a gafwyd mewn swyddi blaenorol, gan gefnogi recriwtio mwy effeithlon a lleihau’r angen i ddechrau’r broses o’r dechrau.



Rydyn ni wedi:
· cyhoeddi dau ganllaw adnoddau newydd - un i gefnogi cyflogwyr gweithwyr sy’n newydd i Gymru, a’r llall i weithwyr sy’n newydd i weithio ym maes gofal cymdeithasol yng Nghymru. Mae’r adnoddau hyn yn dod â gwybodaeth at ei gilydd mewn un lle ac maent yn cael eu diweddaru’n barhaus wrth i ganllawiau newydd gael eu cyhoeddi gan Lywodraeth y DU a Llywodraeth Cymru. Mae'r canllawiau hefyd yn cyfeirio at y Gwasanaeth Cynghori Cenedlaethol.  

[bookmark: _Toc163657837][bookmark: _Toc192160552][bookmark: _Toc203054134][bookmark: _Toc236149665][bookmark: _Toc237867462]Camau gweithredu i’w datblygu yn ystod 2026 i 2027: 

8. Ymchwilio i ac adrodd ar y ffordd orau o ymgorffori a monitro cynnydd ar ddulliau llesiant drwy brosesau rheoleiddio presennol.
· Mae trafodaethau’n parhau rhwng Gofal Cymdeithasol Cymru ac AGC ynglŷn â’r cam gweithredu hwn a fydd yn cael eu datblygu ymhellach yn 2026 i 2027. Bydd y gwaith hwn hefyd yn cysylltu â’r rhaglen waith diwylliannau cadarnhaol sy’n cael ei chyflawni gan y ddau sefydliad.

[bookmark: _Toc163657843]Bydd iechyd a gofal cymdeithasol wedi sefydlu ei hun fel brand cryf ac adnabyddadwy, a’r sector o ddewis ar gyfer ein gweithlu yn y dyfodol.

[bookmark: _Hlk140128931]Mae amrywiaeth o ffactorau’n effeithio ar ddenu a recriwtio, felly byddai cynnydd cadarnhaol yn achos y thema hon yn golygu:
· cynnal canran y bobl sy’n ymuno â’r sector gan eu bod eisiau gwneud gwahaniaeth 
Pan ofynnwyd iddynt fel rhan o arolwg Dweud Eich Dweud 2025 pam eu bod wedi penderfynu gweithio ym maes gofal cymdeithasol, roedd 50 y cant o bobl eisiau swydd lle byddent yn gwneud gwahaniaeth (i lawr o 69 y cant yn 2024 a 63 y cant yn 2023). 

· lleihau canran y swyddi gwag fel cyfran o’r sector 
Yn ein casgliad data gweithlu yn 2025, roedd cyfanswm o 6,103 o swyddi gwag[footnoteRef:22], sy’n cynrychioli 7.2 y cant o’r gweithlu. Yn 2024, amcangyfrifwyd bod 5,346 o swyddi gwag, sef 757 yn llai na 2025. [22:  Gofal Cymdeithasol Cymru (2026) Adroddiad Gweithlu Gofal Cymdeithasol 2025. Ar gael yn Data a gwybodaeth am y gweithlu gofal cymdeithasol] 


· lleihau canran y cyflogwyr sy’n nodi heriau o ran argaeledd staff 
Nododd arolwg Dweud Eich Dweud 2025 bedair prif her recriwtio a chadw sy’n wynebu cyflogwyr gofal cymdeithasol:

1. Cadw staff
Cadw staff oedd yr her fwyaf sylweddol ac roedd cysylltiad agos rhwng hyn a llwythi gwaith trwm, cymhlethdod cynyddol gofal, oriau hir a chymorth clinigol neu oruchwylio cyfyngedig. Dywedodd ymatebwyr eu bod yn cynyddu cyfrifoldeb ac atebolrwydd heb gefnogaeth gyfatebol, gan gyfrannu at orweithio a throsiant.

2. Cyflog isel
Roedd lefelau cyflog yn cael eu hystyried yn anghystadleuol yn gyffredinol o’u cymharu â sectorau eraill a oedd yn cynnig cyflogau uwch ar gyfer swyddi yr ystyrir eu bod yn cynnwys llai o gyfrifoldeb. Roedd cyflogau isel yn cael eu hystyried yn rhwystr rhag denu gweithwyr newydd ac yn rheswm allweddol dros weithwyr yn gadael y sector.

3. Amodau gwaith gwael
Adroddwyd am lwythi gwaith trwm a lefelau staffio is ar draws gwasanaethau. Disgrifiodd ymatebwyr lai o staff yn ymdrin â mwy o alw, gan wneud swyddi’n anghynaliadwy ac annog pobl i beidio ag aros yn y sector neu ddychwelyd iddo.

4. Diffyg parch a chydnabyddiaeth
Tynnodd ymatebwyr sylw at y canfyddiad o ddiffyg cydnabyddiaeth gyhoeddus a phroffesiynol ar gyfer swyddi gofal cymdeithasol, gan ddisgrifio’n aml nad yw’r sector yn cael ei werthfawrogi o’i gymharu â’r GIG. Teimlwyd bod hyn yn tanseilio morâl ac yn atgyfnerthu anawsterau recriwtio a chadw staff.

· gwella hyd gwasanaeth, gan ddefnyddio data o’r Gofrestr o weithwyr gofal cymdeithasol i fesur cadw staff 
Rydyn ni wedi defnyddio data o Gofrestr Gofal Cymdeithasol Cymru, ym mis Chwefror 2026, i ddangos pa mor hir mae pobl wedi bod yn eu swyddi presennol ar draws gwahanol rannau o’r gweithlu gofal cymdeithasol. Mae Ffigurau 2 i 9 yn dangos y blynyddoedd cyfartalog a chanolrifol mewn swydd ar gyfer gwahanol swyddi gofal cymdeithasol, ac mae’r ffigurau hyn yn ffurfio’r mesurau sylfaenol ar gyfer 2025 i 2026. Os bydd lefelau cadw staff yn gwella, bydden ni’n disgwyl gweld y blynyddoedd cyfartalog a chanolrifol mewn swyddi yn cynyddu dros amser.
Yn gyffredinol, mae rheolwyr yn tueddu i aros yn eu swyddi yn hirach na staff rheng flaen. Mae hyn yn awgrymu sefydlogrwydd da ar lefel arweinyddiaeth, sy’n helpu gyda pharhad, ansawdd gofal a hyder rheoleiddiol.
Mae gweithwyr gofal rheng flaen yn fwy tebygol o fod yn newydd i’w swyddi. Mewn cartrefi gofal i oedolion a gofal cartref yn enwedig, mae llawer o staff wedi bod yn eu swyddi am gyfnod cymharol fyr. Mae hyn yn adlewyrchu’r heriau parhaus o ran recriwtio a chadw staff yn y swyddi hyn ac yn tynnu sylw at bwysigrwydd prosesau ymsefydlu, goruchwylio a chefnogi da yn ystod camau cynnar cyflogaeth.
Gofal cartref sy’n dangos y risg uchaf o ran trosiant. Mae gweithwyr gofal cartref yn fwy tebygol o fod yn y categorïau byrraf o ran hyd gwasanaeth yn y swydd, sy’n dangos lefelau uwch o ddechrau a gadael swyddi o’u cymharu â rhai rhannau eraill o’r sector.
Mae gofal preswyl i blant yn ymddangos yn fwy sefydlog. Mae rheolwyr a gweithwyr mewn gwasanaethau preswyl i blant yn dangos ystod ehangach o amser yn y swydd, gyda nifer amlwg o staff sy’n gwasanaethu’n hirach. Mae hyn yn awgrymu mwy o sefydlogrwydd yn y gweithlu yn y rhan hon o’r sector.
Mae gweithwyr cymdeithasol yn dangos darlun cymysg. Ceir cyfuniad o weithwyr cymdeithasol newydd a mwy profiadol, sy’n adlewyrchu mynediad parhaus i’r proffesiwn ochr yn ochr â chadw ymarferwyr profiadol.
Gallwn ddweud o ddadansoddi’r data bod y blynyddoedd cyntaf mewn swydd yn hanfodol ar gyfer cadw staff, yn enwedig mewn swyddi gofal rheng flaen, ac mae cael rheolwyr sefydlog a phrofiadol yn gryfder ar draws y sector.

	Ffigur 2: Rheolwyr cartrefi gofal i oedolion

	
	Ffigur 3: Gweithwyr cartrefi gofal i oedolion


	Nifer y blynyddoedd yn y swydd
	
	Nifer y blynyddoedd yn y swydd

	[image: Graff yn dangos mai cyfartaledd nifer y blynyddoedd yn y swydd ar gyfer rheolwyr cartrefi gofal i oedolion yw 7.52 mlynedd, tra bod y canolrif yn 4 blynedd.]
	
	[image: Graff yn dangos mai cyfartaledd nifer y blynyddoedd yn y swydd ar gyfer gweithiwr cartref gofal i oedolion yw 5.67 mlynedd, tra bod y canolrif yn 3 blynedd.]

	
Nifer cyfartalog o flynyddoedd – 7.52
Nifer canolrifol o flynyddoedd – 4.0

	
	
Nifer cyfartalog o flynyddoedd – 5.67
Nifer canolrifol o flynyddoedd – 3.0

	Ffynhonnell: Data Cofrestr Gofal Cymdeithasol Cymru, Chwefror 2026
	
	Ffynhonnell: Data Cofrestr Gofal Cymdeithasol Cymru, Chwefror 2026










	Ffigur 4: Rheolwyr gofal cartref

	
	Ffigur 5: Gweithwyr gofal cartref


	Nifer y blynyddoedd yn y swydd
	
	Nifer y blynyddoedd yn y swydd

	[image: Graff yn dangos mai cyfartaledd nifer y blynyddoedd yn y swydd ar gyfer rheolwyr gofal cartref yw 7.72 mlynedd, tra bod y canolrif yn 5 blynedd.]
	
	[image: Graff yn dangos mai cyfartaledd nifer y blynyddoedd yn y swydd ar gyfer gweithiwr gofal preswyl i blant yw 3.75 mlynedd, tra bod y canolrif yn 3 blynedd.]

	Nifer cyfartalog o flynyddoedd – 7.72
Nifer canolrifol o flynyddoedd – 5.0

	
	Nifer cyfartalog o flynyddoedd – 6.30
Nifer canolrifol o flynyddoedd – 4.0

	Ffynhonnell: Data Cofrestr Gofal Cymdeithasol Cymru, Chwefror 2026

	Ffigur 6: Rheolwyr gofal preswyl i blant

	
	Ffigur 7: Gweithwyr gofal preswyl i blant


	Nifer y blynyddoedd yn y swydd
	
	Nifer y blynyddoedd yn y swydd

	[image: Graff yn dangos mai cyfartaledd nifer y blynyddoedd yn y swydd ar gyfer rheolwyr gofal preswyl i blant yw 4.13 mlynedd, tra bod y canolrif yn 2 blynedd.]
	
	[image: Graff yn dangos mai cyfartaledd nifer y blynyddoedd yn y swydd ar gyfer gweithiwr cymdeithasol newydd gymhwyso yw 6.02 mlynedd, tra bod y canolrif yn 4 blynedd.]

	Nifer cyfartalog o flynyddoedd – 4.13
Nifer canolrifol o flynyddoedd – 2.0

	
	Nifer cyfartalog o flynyddoedd – 3.75
Nifer canolrifol o flynyddoedd – 3.0

	Ffynhonnell: Data Cofrestr Gofal Cymdeithasol Cymru, Chwefror 2026
	
	Ffynhonnell: Data Cofrestr Gofal Cymdeithasol Cymru, Chwefror 2026










	Ffigur 8: Gweithwyr cymdeithasol cymwys 
	
	Ffigur 9: Arall


	Nifer y blynyddoedd yn y swydd
	
	Nifer y blynyddoedd yn y swydd

	[image: Graff yn dangos mai cyfartaledd nifer y blynyddoedd yn y swydd ar gyfer gweithiwyr cymdeithasol sydd newydd gymhwyso yw 63.75 mlynedd, tra bod y canolrif yn 3 blynedd.]
	
	[image: Graff yn dangos mai cyfartaledd nifer y blynyddoedd yn y swydd ar gyfer gweithiwr eraill yw 4.79 mlynedd, tra bod y canolrif yn 4 blynedd.]

	Nifer cyfartalog o flynyddoedd – 6.02
Nifer canolrifol o flynyddoedd – 4.0

	
	Nifer cyfartalog o flynyddoedd – 4.79
Nifer canolrifol o flynyddoedd – 4.0

	Ffynhonnell: Data Cofrestr Gofal Cymdeithasol Cymru, Chwefror 2026
	
	Ffynhonnell: Data Cofrestr Gofal Cymdeithasol Cymru, Chwefror 2026









· gwella ymdeimlad y gweithlu eu bod yn cael eu gwerthfawrogi
O ran faint roedd pobl yn teimlo eu bod yn cael eu gwerthfawrogi gan wahanol grwpiau maen nhw’n rhyngweithio â nhw, canfu arolwg Dweud Eich Dweud 2025:
· bod 68 y cant yn teimlo eu bod yn cael eu gwerthfawrogi gan eu rheolwr, i lawr o 70 y cant yn 2024 ac i fyny o 61 y cant yn 2023 
· bod 78 y cant yn teimlo bod eu cydweithwyr yn eu gwerthfawrogi, i lawr o 80 y cant yn 2024 ac i fyny o 71 y cant yn 2023 
· bod 81 y cant yn teimlo eu bod yn cael eu gwerthfawrogi gan y bobl maen nhw'n eu cefnogi, sef cynnydd o 80 y cant yn 2024 a 76 y cant yn 2023 
· bod 56 y cant yn teimlo eu bod yn cael eu gwerthfawrogi gan asiantaethau partner, i lawr o 57 y cant yn 2024 ac i fyny o 48 y cant yn 2023 
· bod 50 y cant yn teimlo bod y cyhoedd yn eu gwerthfawrogi, sy’n gyson â 51 y cant yn 2024 ac i fyny o 44 y cant yn 2023. 

· gwella sut mae’r cyhoedd yn gweld y gweithlu 
Ym mis Ionawr 2025, fe wnaethom gomisiynu Beaufort Research i ofyn cyfres o gwestiynau i 1,000 o aelodau’r cyhoedd yng Nghymru i gael gwybod beth yw eu barn am y sector gofal cymdeithasol. 
· Dywedodd 73 y cant fod ganddynt hyder mewn pobl sy’n gweithio mewn gofal (i fyny o 72 y cant yn 2023)
· Dywedodd 65 y cant wrthym eu bod yn meddwl bod gweithwyr gofal preswyl bob amser yn fedrus ac yn broffesiynol yn yr hyn maen nhw’n ei wneud (i lawr o 67 y cant yn 2023)
· Mae 62 y cant yn credu bod gweithwyr gofal cartref bob amser yn fedrus ac yn broffesiynol yn yr hyn maen nhw’n ei wneud (i lawr o 65 y cant yn 2023). 

11. Parhau i hyrwyddo gofal cymdeithasol fel gyrfa o ddewis i’r cyhoedd, gyda phwyslais ar ysgolion, colegau a grwpiau heb gynrychiolaeth ddigonol.

Ar y cyd ag AaGIC, rydyn ni wedi: 
· parhau i gefnogi a chyd-gadeirio rhwydwaith gyrfaoedd iechyd a gofal cymdeithasol i rannu arferion da ac adnoddau i wella recriwtio a chadw staff ar draws y sectorau
· parhau i  gefnogi datblygiadau pellach adnodd Tregyrfa.

Rydyn ni wedi:
· darparu cyllid parhaus ar gyfer saith cysylltydd rhanbarthol, gan helpu i wreiddio cymorth recriwtio a denu Gofalwn Cymru mewn strwythurau rhanbarthol a lleol
· lansio cylchlythyr misol Gofalwn Cymru, gan dynnu sylw at ein gwaith a chynnig Gofalwn Cymru
· dathlu amrywiaeth o wythnosau a digwyddiadau dathlu ac ymwybyddiaeth gan gynnwys:
· Gorymdaith Pride 
· Wythnos Gwaith Cymdeithasol 
· Wythnos Anableddau Dysgu 
· Wythnos y Gofalwyr
· Wythnos Genedlaethol Prentisiaethau
· Diwrnod Iechyd Meddwl y Byd.

· datblygu adnoddau wedi’u brandio’n lleol a chynnal yr ymgyrch genedlaethol i gefnogi’r gwaith o recriwtio ym maes gofal preswyl i blant. Drwy gydol yr ymgyrch, cafodd sianeli cyfryngau cymdeithasol Gofalwn Cymru dros bedair miliwn o ymweliadau, 14,563 o gliciau ac 829 o bostiadau. Fel rhan o’r ymgyrch genedlaethol:
· cafodd adnoddau amrywiol eu hyrwyddo, gan gynnwys straeon fideo cartref i blant, cardiau dyfyniadau cyfryngau cymdeithasol, lluniau ac asedau awdurdodau lleol
· fe wnaethom rannu stori pobl ifanc, lle disgrifiodd person ifanc mewn gofal am wyth mlynedd sut roedd cymorth cyson ac amyneddgar gan eu gofalwr yn eu helpu i oresgyn gorbryder, meithrin hyder a theimlo’n gartrefol, gan drawsnewid eu bywyd a’u perthnasoedd bob dydd 
· fe wnaethom rannu stori Sian. Bu Sian yn gweithio mewn ffatrïoedd ac fel achubwr bywydau cyn dod o hyd i’w gyrfa berffaith yn gweithio gyda phlant yn y sector gofal
· fe wnaethom hyrwyddo gyrfaoedd ym maes gofal preswyl i blant drwy weminar ‘Mynediad i ofal preswyl i blant’, lle bu gweithwyr proffesiynol yn y sector yn rhannu eu teithiau gyrfa a’u profiadau o ddydd i ddydd, ac fe wnaethom dynnu sylw at y cyfleoedd hyfforddi a datblygu sydd ar gael.
· dathlu cyfraniadau amhrisiadwy prentisiaethau i’r sector gofal cymdeithasol a gofal plant yng Nghymru, fel rhan o Wythnos Genedlaethol Prentisiaethau. Fel rhan o’r ymgyrch, fe wnaethom gynnal gweminar yn hyrwyddo cyfleoedd gyrfa ym maes blynyddoedd cynnar, gofal plant, ac iechyd a gofal cymdeithasol i helpu pobl ifanc i archwilio llwybrau newydd, ac fe gymerodd 49 o bobl ran ynddo
· cefnogi ‘Blas ar Ofal’, sef digwyddiad yng Nghanolfan Gymunedol Butetown sy’n dathlu amrywiaeth gweithlu gofal Caerdydd a’r Fro drwy weithgareddau bwyd, dawns a diwylliannol. Roedd y digwyddiad yn cynnwys perfformiadau, gweithdai a stondinau gwybodaeth gan bartneriaid awdurdodau lleol, ynghyd â chyfleoedd i’r rhai a oedd yn bresennol ddysgu am Gofalwn Cymru a mynegi diddordeb mewn bod yn llysgenhadon
· cefnogi Gofalwyl, a gynhaliwyd ym Merthyr Tudful ac a ddaeth â myfyrwyr ynghyd o dri choleg gyda gweithwyr gofal proffesiynol, llysgenhadon a darparwyr i roi cipolwg go iawn ar yrfaoedd yn y blynyddoedd cynnar, iechyd a gofal cymdeithasol. Roedd y digwyddiad yn cynnwys sesiynau gwib-rwydweithio a gweithdai rhyngweithiol a oedd yn rhoi sylw i’r blynyddoedd cynnar, dulliau synhwyraidd a gofal dementia, er mwyn helpu i ysbrydoli’r genhedlaeth nesaf o weithwyr gofal proffesiynol
· cymryd rhan yn nigwyddiad gyrfaoedd a sgiliau mwyaf Sgiliau Cymru a gynhaliwyd yn Arena Utilita, Caerdydd. Daeth y digwyddiad â chyflogwyr, prifysgolion, colegau a darparwyr hyfforddiant cenedlaethol a lleol at ei gilydd i ysbrydoli pobl ifanc 14 i 24 oed, yn ogystal â’u rhieni, eu gofalwyr a’u hathrawon. Ymwelodd tua 780 o fyfyrwyr â’n stondin, lle buon nhw’n ystyried amrywiaeth o swyddi gofal cymdeithasol a blynyddoedd cynnar drwy weithgareddau ac adnoddau rhyngweithiol 
[image: Dau berson yn sefyll wrth stondin arddangos Gofalwn Cymru yn nigwyddiad Sgiliau Cymru, yn gwisgo penwisgoedd gofal rhithwir i gael cipolwg trochiadol ar amgylcheddau gofal a rolau swydd go iawn.]
· gweithio mewn partneriaeth â Chyngor Abertawe a Chyngor Castell-nedd Port Talbot i gefnogi Gwobrau Gofalwn Gyda’n Gilydd cyntaf, sef digwyddiad newydd o fri sy’n anrhydeddu’r gweithwyr proffesiynol eithriadol sy’n gweithio ar draws y meysydd gofal cymdeithasol, gofal plant, chwarae a’r blynyddoedd cynnar yn rhanbarth Gorllewin Morgannwg (Abertawe a Chastell-nedd Port Talbot)
· cyhoeddi amrywiaeth o erthyglau newyddion yn hyrwyddo cynllun Llysgenhadon Gofalwn Cymru, sy’n cynnwys blogiau gan Sophie, Glennie, Leah a Sarah, sef rhai o’n Llysgenhadon Gofalwn Cymru, am eu swyddi a sut y daethant i’r maes gofal
· cynnal Wythnos Dysgwyr i nodi Wythnos Gofalwyr, a gyflwynir mewn partneriaeth â’n Swyddog Arweiniol Ymgysylltu Cymru ac a gefnogir gan lwyfan E-sgol. Cyrhaeddodd y sesiynau 2,850 o ddisgyblion ym mlynyddoedd pump a chwech ledled Cymru, gan godi ymwybyddiaeth o rôl gofal cymdeithasol a gofalwyr drwy gynnwys sy’n briodol i oedran. Roedd yr adborth gan ysgolion yn gadarnhaol iawn, gydag athrawon yn adrodd am drafodaethau ystyrlon yn yr ystafell ddosbarth. Bydd y cydweithio’n parhau y flwyddyn nesaf, gan adeiladu ar lwyddiant rhaglen eleni. Mae’r holl adnoddau a ddefnyddiwyd yn ystod y sesiynau i’w gweld yma
· hyrwyddo presenoldeb Bwrdd Partneriaeth Rhanbarthol Gogledd Cymru yn Eisteddfod Genedlaethol Wrecsam, lle’r oeddent yn cynnig cyfle i ymwelwyr ddysgu mwy am y gwaith hanfodol sy’n cael ei wneud i wella iechyd a llesiant ar draws y rhanbarth. Roedd Gofalwn Gogledd Cymru hefyd yn bresennol i hyrwyddo gyrfaoedd ym maes gofal, gyda ffocws arbennig ar weithgareddau ac adnoddau difyr i bob oed 

· cynnal cyfres o weithdai rhyngweithiol am ddim wedi’u cynllunio’n benodol ar gyfer rheolwyr gofal cymdeithasol sy’n gyfrifol am recriwtio a chadw staff. Nod y sesiynau hyn oedd mynd i’r afael â’r heriau parhaus o ran denu a chadw talent yn y sector
· tynnu sylw at rôl hanfodol gwirfoddolwyr ym maes gofal drwy ymweld â sefydliadau ledled Cymru a rhannu cyfres o fideos astudiaethau achos yn dangos eu cyfraniad a’u heffaith fel rhan o Wythnos Gwirfoddoli. Mae’r fideos hyn yn cynnwys meithrinfa Shining Stars Caerdydd, Age Connect Torfaen a RAY Ceredigion. Roedd yr ymgyrch yn dathlu amrywiaeth a phwysigrwydd gwirfoddoli, gyda gwirfoddolwyr yn disgrifio sut mae eu swyddi’n magu hyder, cysylltiad a chymuned, gan atgyfnerthu’r rôl hanfodol y mae gwirfoddolwyr yn ei chwarae o ran cryfhau’r sector gofal
· parhau i gefnogi a chydlynu Grŵp Cynghori Rhanddeiliaid Gofalwn Cymru, sy’n cynnwys rhanddeiliaid gan gynnwys partneriaid blynyddoedd cynnar a gofal plant, awdurdodau lleol, Cymdeithas Cyfarwyddwyr Gwasanaethau Cymdeithasol Cymru, yr Adran Gwaith a Phensiynau, Gyrfa Cymru, a sefydliadau dyfarnu fel City and Guilds a Chyd-bwyllgor Addysg Cymru (CBAC), i gryfhau’r cysylltiadau rhwng ceiswyr gwaith a gyrfaoedd ym maes gofal cymdeithasol

Ar gyfer cynllun y gweithlu gwaith cymdeithasol, rydyn ni wedi:
· cefnogi ymwybyddiaeth o waith cymdeithasol gyda hysbyseb deledu genedlaethol ar ITV Cymru ac S4C, yn ogystal â gwasanaethau ar-alw. Ochr yn ochr â’r ymgyrch deledu, roedden ni hefyd wedi hysbysebu ar fysiau ledled Cymru. Gwnaed y gwaith hwn yn ystod mis Mawrth i gyd-fynd ag Wythnos Gwaith Cymdeithasol a Diwrnod Gwaith Cymdeithasol y Byd
· wedi cyhoeddi blog gan Sam, sef gweithiwr cymdeithasol o Gaerdydd a’r Fro, yn tynnu sylw at ei thaith o brofiad personol i yrfa mewn gwaith cymdeithasol, ei hymrwymiad i ymarfer tosturiol sy’n seiliedig ar gryfderau, a’r canlyniadau ystyrlon y mae wedi’u cyflawni gydag oedolion agored i niwed. Mae ei stori’n dangos effaith cymorth perthynol sy’n canolbwyntio ar yr unigolyn, gwerth dysgu parhaus, a’i heiriolaeth dros gyfleoedd datblygu ehangach mewn gwasanaethau oedolion

· datblygu astudiaeth achos a oedd yn canolbwyntio ar symud ymlaen o’r cymhwyster Ymarferydd Gwasanaethau Cymdeithasol  i swydd gweithiwr cymdeithasol a rhannu stori Dominique, a’i huchelgais mawr ar y dechrau i fod yn athrawes cyn i newid meddwl ei harwain at ddilyn gyrfa werth chweil a boddhaus mewn gwaith cymdeithasol.
[image: Llun o Dominique Lima, ymarferydd gwasanaethau cymdeithasol cymwys.]


· parhau i hyrwyddo’r Cynllun Bwrsariaeth Gwaith Cymdeithasol fel bod myfyrwyr gwaith cymdeithasol yng Nghymru yn gwybod am y cyllid sydd ar gael i’w helpu gyda chost astudio
· parhau i gefnogi’r gwaith o godi ymwybyddiaeth o waith cymdeithasol a chefnogi Diwrnod Gwaith Cymdeithasol y Byd.

Ar gyfer y cynllun gweithlu iechyd meddwl strategol, ar y cyd ag AaGIC, rydyn ni wedi:

datblygu tudalen we bwrpasol ar wefan Gofalwn i hyrwyddo a denu diddordeb yn rôl gweithiwr proffesiynol iechyd meddwl cymeradwy, gan roi gwybodaeth glir am natur y swydd, gofynion hyfforddi a datblygiad gyrfa. Mae’r dudalen hefyd yn cynnwys teithiau gyrfa Adrian a Dave, sef dau weithiwr proffesiynol iechyd meddwl cymeradwy cymwysedig, i ddod â phrofiad uniongyrchol a gwelededd i’r proffesiwn
parhau i ddefnyddio’r adran gyrfaoedd iechyd meddwl yn Tregyrfa i hyrwyddo gyrfaoedd iechyd meddwl, gan gynnig adnoddau, gwybodaeth a digwyddiadau byw.






12. Parhau i ddarparu rhaglenni a chynllunio cynlluniau i ehangu mynediad at yrfaoedd mewn gofal cymdeithasol.
Rydyn ni wedi:
· parhau i gyflwyno’r rhaglen Cyflwyniad i Ofal Cymdeithasol, gyda 5,094 o bobl yn cwblhau gwahanol elfennau o’r rhaglen yn ystod y flwyddyn 
· parhau â’n gwaith ymgysylltu a chynnig hyfforddiant Cyflwyniad i Ofal Cymdeithasol i grwpiau sy’n cael eu tangynrychioli a gweithlu’r dyfodol, gan gynnwys gweithio mewn partneriaeth ag Ymddiriedolaeth y Brenin.  

13. Cynnal  seremoni wobrwyo flynyddol y Gwobrau  i ddathlu gwaith y sector.
Rydyn ni wedi:
· dathlu gwaith y sector yn seremoni wobrwyo Gwobrau 2025. Fe wnaethom rannu straeon cadarnhaol yr enillwyr a’r rhai a gyrhaeddodd y rownd derfynol i feithrin gwell ymwybyddiaeth a dealltwriaeth o werth gofal cymdeithasol a gwaith rhagorol y gweithlu gofal cymdeithasol. Roedd 127 o brosiectau a gweithwyr gofal o bob cwr o Gymru wedi cystadlu neu wedi cael eu henwebu ar gyfer Gwobrau 2025, cynnydd sylweddol ar y 93 a dderbyniwyd yn 2024. Yna, fe wnaeth panel o feirniaid arbenigol eu cwtogi i restr fer derfynol o 11 prosiect a saith gweithiwr neu dîm. Dyma’r enillwyr ar draws y chwe chategori: 
· Adeiladu dyfodol disglair i blant a theuluoedd – Teuluoedd yn Gyntaf, Cyngor Bwrdeistref Sirol Blaenau Gwent 
· Datblygu ac ysbrydoli’r gweithlu – Recriwtio Gweithwyr Cymdeithasol Plant yn Rhyngwladol, Cyngor Bwrdeistref Sirol Pen-y-bont ar Ogwr
· Gweithio mewn partneriaeth. – Cysylltu Sir Gâr
· Gweithio yn unol ag egwyddorion ymarfer sy’n seiliedig ar gryfderau – Cefnogi Pobl i Gyflawni’r Hyn sy’n Bwysig, Tîm Dilyniant Cyngor Sir y Fflint
· Gwobr arweinyddiaeth ysbrydoledig – Avril Bracey, Pennaeth Gwasanaeth Gofal Cymdeithasol i Oedolion Cyngor Sir Gâr 
· Gwobr Gofalwn Cymru – Sarah Sharpe, Gofalwr Plant Cofrestredig yn Poppins Daycare ym Mro Morgannwg

· lansio Gwobrau 2026  a chael 141 o geisiadau, y nifer uchaf erioed. Cynhelir y seremoni wobrwyo ar 2 Gorffennaf 2026
· dathlu gweithwyr sy’n rhoi gofal drwy gyfrwng y Gymraeg drwy wobr Gofalu trwy’r Gymraeg 2025, a gynhaliwyd yn Eisteddfod Genedlaethol Wrecsam. Dewiswyd yr enillydd, Myfanwy Harman, rheolwr Cylch Meithrin y Gurnos ym Merthyr Tudful, drwy bleidlais gyhoeddus lle pleidleisiodd dros 4,900 o bobl. 

15. Gweithredu dulliau i ddeall a gwella canfyddiadau’r cyhoedd yn fwy effeithiol
Rydyn ni wedi:
· mynychu marchnad y Senedd ym mis Medi i rannu gwybodaeth am ein gwaith a’r sector gofal cymdeithasol, ac i ateb unrhyw gwestiynau a oedd ganddynt. Fe wnaethom gwrdd â 14 AS o bob rhan o’r sbectrwm gwleidyddol. 

16. Gwella arferion recriwtio a chadw’ staff yn y sector, gan gynnwys datblygu fframwaith cadw staff ac adnoddau i gefnogi arferion cyflogaeth da - er enghraifft, cyfweliadau cadw ac ymadael, canllawiau cynllunio olyniaeth a chanllawiau recriwtio mwy diogel.
Rydyn ni wedi:
· cynnal gweithdy ar recriwtio ar sail gwerthoedd lle bu Kerry Cleary, hyfforddwr arweinyddiaeth sy’n seiliedig ar werthoedd, yn mynd i’r afael â’r heriau cyffredin sy’n wynebu’r sector gofal cymdeithasol 
· cyhoeddi dau flog, un o’r enw Recriwtio’n Seiliedig ar Werthoedd: Pam ei bod hi’n heriol i recriwtio a chadw staff sy’n gofalu?, a’r llall ar Pum prif gyngor ar gyfer ymgorffori Recriwtio’n Seiliedig ar Werthoedd yn eich sefydliad 

· datblygu pecyn recriwtio sy’n seiliedig ar werthoedd mewn partneriaeth â Kerry Cleary i roi fframwaith clir ac ymarferol gydag awgrymiadau, templedi ac adnoddau i gefnogi cyflogwyr gofal cymdeithasol preswyl i blant i adolygu a gwella pob cam o’u prosesau recriwtio, o hysbysebion swyddi i ymsefydlu 
· parhau i hyrwyddo'r canllaw denu, recriwtio a chadw, sy’n cynnwys cyngor am bethau fel y ffordd orau o ddenu pobl i weithio yn y sector a gwneud i staff deimlo eu bod yn cael eu gwerthfawrogi ar ôl iddynt ymuno, a’r pecyn cymorth personâu defnyddwyr, sy’n disgrifio sut y gellir defnyddio personâu defnyddwyr i gefnogi ceiswyr gwaith yn y sector gofal cymdeithasol, gyda sawl persona enghreifftiol.

	17. Ystyried a chwmpasu systemau sy’n monitro:
· teithiau dysgwyr o’r adeg y byddant yn cwblhau eu dyfarniad hyd at gyflogaeth
· cadw staff unwaith y byddan nhw mewn cyflogaeth
· y daith o wefan Gofalwn Cymru i gyflogaeth.




· Bydd y cam gweithredu hwn yn cael ei ddatblygu ymhellach yn 2026 i 2027.

Mae amrywiaeth o ffactorau’n effeithio ar weithio di-dor, felly byddai cynnydd cadarnhaol yn y thema hon yn golygu:
· ymgysylltu â byrddau gweithlu rhanbarthol bob blwyddyn i gael adborth ynghylch sut mae anghenion gweithlu integredig yn cael eu diwallu
Mae Byrddau Partneriaeth Rhanbarthol wedi cael eu creu fel rhan o Ddeddf Gwasanaethau Cymdeithasol a Llesiant (Cymru) i:
· wella llesiant y boblogaeth
· wella sut mae gwasanaethau iechyd a gofal yn cael eu cyflenwi.

Rhaid i bob Bwrdd Partneriaeth Rhanbarthol wneud y canlynol:
· creu asesiad rhanbarthol o’r boblogaeth a chynllun ardal rhanbarthol
· creu adroddiad blynyddol rhanbarthol
· dangos cydgynhyrchu ac ymgysylltu â dinasyddion.

Mae saith Bwrdd Partneriaeth Rhanbarthol yng Nghymru:
· Bwrdd Partneriaeth Rhanbarthol Caerdydd a’r Fro
· Bwrdd Partneriaeth Rhanbarthol Cwm Taf Morgannwg
· Bwrdd Partneriaeth Rhanbarthol Gwent
· Bwrdd Partneriaeth Rhanbarthol Gorllewin Cymru
· Bwrdd Partneriaeth Rhanbarthol Gogledd Cymru
· Bwrdd Partneriaeth Rhanbarthol Gorllewin Morgannwg
· Bwrdd Partneriaeth Rhanbarthol Powys
· monitro ac adrodd yn flynyddol ar Raglen Datblygu Gweithlu Gofal Cymdeithasol Cymru (SCWWDP) er mwyn deall blaenoriaethau gweithlu gwasanaethau integredig. 
Mae Grant Datblygu'r Gweithlu Gofal Cymdeithasol Cymru yn rhaglen grant i gefnogi hyfforddiant a gweithgarwch datblygu’r gweithlu ar draws gofal cymdeithasol yng Nghymru. Rydyn ni’n monitro’r grant hwn yn flynyddol ac yn adrodd i’n Bwrdd. Rydyn ni wedi cyhoeddi’r adroddiad themâu a chanfyddiadau cenedlaethol ynghylch sut cafodd Grant Datblygu’r Gweithlu Gofal Cymdeithasol Cymru ei fuddsoddi gan ranbarthau yn 2024 i 2025.

18. Parhau i gefnogi fframweithiau ymarfer a datblygiadau tebyg i bwysleisio a chefnogi gwaith amlbroffesiwn.
Mae Llywodraeth Cymru wedi:
cyhoeddi'r Fframwaith Ymarfer Aml-asiantaeth Cenedlaethol ar gyfer Gwasanaethau Plant. Mae’r fframwaith yn ddogfen weithio fyw, a luniwyd i esblygu mewn ymateb i newidiadau mewn ymarfer a’r dirwedd polisi ehangach ledled Cymru. Bydd yn cael ei gefnogi gan gyfres o adnoddau ymarferol i gryfhau a chefnogi ymarfer aml-asiantaeth. Llywiodd y trafodaethau mewn gweithdai aml-asiantaeth, a hwyluswyd gan CASCADE, adroddiad cryno o flaenoriaethau i ddatblygu gwaith aml-asiantaeth. Dosbarthodd y Gweinidog dros Blant a Gofal Cymdeithasol yr adroddiad i holl arweinwyr y sector cyhoeddus
cyhoeddi'r  Canllawiau Ymarfer Cenedlaethol ar gyfer Cymorth Therapiwtig i Blant sydd â Phrofiad o Ofal fel un o’r dulliau cyntaf o dan y Fframwaith Ymarfer Aml-asiantaeth Cenedlaethol ar gyfer Gwasanaethau Plant. Mae’r canllawiau’n cefnogi gwasanaethau therapiwtig presennol i weithio’n agosach ar draws iechyd, gofal cymdeithasol a’r trydydd sector, gan alluogi plant a phobl ifanc sydd â phrofiad o ofal i gael gafael ar gymorth therapiwtig sy’n seiliedig ar drawma ar yr adeg iawn ac mewn ffyrdd sy’n diwallu eu hanghenion unigol. Datblygodd gweithdai gydag ymarferwyr ym mhob rhanbarth ddealltwriaeth a gweithrediad y canllawiau ymarfer, a chyfrannodd y trafodaethau hefyd at yr adroddiad cryno y cyfeirir ato uchod.




19. Parhau i hyrwyddo adnoddau a rhwydweithiau, yn seiliedig ar y fframwaith aml-broffesiynol ar gyfer gweithio integredig, sy'n arddangos enghreifftiau o weithio aml-broffesiynol effeithiol.
Mae’r rhaglen strategol ar gyfer gofal sylfaenol wedi:
parhau i godi ymwybyddiaeth, hyrwyddo a chefnogi’r gwaith o weithredu’r  Fframwaith Aml-broffesiynol ar gyfer Gweithio’n Integredig  
dechrau datblygu adran gofal sylfaenol Tregyrfa i gynyddu ymwybyddiaeth a dealltwriaeth o yrfaoedd gofal sylfaenol, gan arddangos amrywiaeth rolau a gwerth gwaith tîm amlbroffesiwn wrth roi gofal.

Rydyn ni wedi:
· cyfrannu at gyflwyno’r Cynllun Gweithredu Strategol ar gyfer Anableddau Dysgu, fel rhan o’n rôl ar Grŵp Cynghori’r Gweinidog
· parhau i gefnogi a chymryd rhan ym myrddau gweithlu rhanbarthol a byrddau partneriaeth rhanbarthol 
· parhau i gefnogi polisi’r llywodraeth a chynlluniau rhanddeiliaid. 

Ar gyfer cynllun y gweithlu gwaith cymdeithasol, rydyn ni wedi:
 
parhau i fynd i gyfarfodydd cenedlaethol gyda rheolwyr y gweithlu a’r Sefydliadau Addysg Uwch fel ein bod yn ymwybodol o unrhyw heriau sy’n wynebu’r proffesiwn gwaith cymdeithasol 
parhau i gydlynu a chadeirio Grŵp Rhanddeiliaid y Proffesiwn Gwaith Cymdeithasol, gan sefydlu fforwm cenedlaethol ar gyfer ymgysylltu a dysgu ar y cyd. Roedd sesiynau yn ystod y flwyddyn yn cynnwys:
· yr wybodaeth ddiweddaraf am gynllun cyflawni’r gweithlu gwaith cymdeithasol
· yr wybodaeth ddiweddaraf a thrafodaeth ar yr adolygiad addysg gwaith cymdeithasol cymwys
· trafodaethau ar y canllawiau mentora drafft  
· archwilio opsiynau ar gyfer datblygiad proffesiynol parhaus (DPP) gwaith cymdeithasol a diweddariadau ar wybodaeth ac adnoddau rolau gwaith cymdeithasol ar wefan Gofal Cymdeithasol Cymru
· diweddariadau ar feini prawf a phrosesau cywerthedd cymwysterau gwaith cymdeithasol rhyngwladol
· cyflwyniad i adnoddau newydd eu lansio ar gyfer gweithwyr cymdeithasol sydd wedi cymhwyso’n rhyngwladol
· cyflwyniad gan Gyngor Sir Powys ar gynlluniau lleol i gefnogi recriwtio a chadw gweithwyr cymdeithasol
· diweddariadau rheolaidd gan BASW Cymru.
fel rhan o Wythnos Gwaith Cymdeithasol, cynhaliwyd sesiwn o’r enw ‘Cryfach gyda’n gilydd - gwaith aml-asiantaeth mewn cyd-destun diogelu’, a oedd yn edrych ar pam mae gwaith aml-asiantaeth yn hanfodol ar gyfer diogelu ac yn tynnu sylw at y camau cadarnhaol sydd wedi cael eu cymryd yng Nghymru i wneud hyn yn fwy effeithiol. Ymunodd cydweithwyr o Fro Morgannwg, Heddlu Gwent ac Iechyd Cyhoeddus Cymru â ni yn y sesiwn
trefnu, unwaith eto fel rhan o Wythnos Gwaith Cymdeithasol, sesiwn a gynhaliwyd gan Social Work England ar y teitl ‘Rheoleiddio ym maes gwaith cymdeithasol modern’. Yn y sesiwn, daeth arweinwyr o bedwar rheoleiddiwr gwaith cymdeithasol y DU at ei gilydd ar gyfer trafodaeth banel a oedd yn edrych ar realiti ymarfer gwaith cymdeithasol cyfoes ar draws y pedair gwlad. Roedd y sesiwn yn edrych ar y cymhlethdod, y pwysau a’r heriau sy’n wynebu gweithwyr cymdeithasol, gan dynnu sylw at sut gall rheoleiddio gefnogi a chryfhau’r proffesiwn. Drwy fyfyrio ar y cyd, amlinellodd y rheoleiddwyr sut mae eu gwahanol ddulliau gweithredu a’u cyfrifoldebau rheoleiddio yn hyrwyddo ymarfer diogel, myfyriol a hyderus. Roedd y drafodaeth yn atgyfnerthu rôl safonau a chanllawiau o ran grymuso gweithwyr cymdeithasol a chefnogi datblygiad ymarferwyr hyderus a dewr, gan danlinellu ymrwymiad ar y cyd i ddiogelu’r cyhoedd, llesiant y gweithlu a chadernid proffesiynol hirdymor.

Ar gyfer y cynllun gweithlu iechyd meddwl strategol, ar y cyd ag AaGIC, rydyn ni wedi:

parhau i gefnogi Rhwydwaith Arweinwyr Proffesiynol Iechyd Meddwl Cymeradwy Cymru Gyfan i rannu arferion da ac adnoddau i gefnogi’r gwaith o ddatblygu a gwella swyddi
gweithio gyda phartneriaid i greu 45 o gyfleoedd dysgu newydd sy’n seiliedig ar ymarfer iechyd meddwl ar gyfer Proffesiynau Perthynol i Iechyd ledled Cymru yn y GIG, gofal cymdeithasol a’r sector gwirfoddol. Mae bod yn bresennol lle rhoddir cymorth iechyd meddwl a llesiant wedi rhoi cyfle i fyfyrwyr ddysgu gan unigolion sydd â phrofiad uniongyrchol, a chan y gweithwyr proffesiynol sy’n eu cefnogi. Mae’n eu helpu i feithrin dealltwriaeth, hyder a sgiliau yn y byd go iawn ac yn codi ymwybyddiaeth o gyfleoedd gyrfa ym maes iechyd meddwl ar gyfer proffesiynau perthynol i iechyd. Dywedodd un o’r myfyrwyr: 

cefnogi’r gwaith o weithredu’r polisi Gofal Cywir, Person Cywir yn genedlaethol drwy sicrhau bod gan y gweithlu gweithwyr proffesiynol iechyd meddwl cymeradwy eitem sefydlog bwrpasol ar agenda’r grŵp llywio aml-asiantaeth cenedlaethol. Mae hyn yn galluogi adborth cyson ar draws Cymru gyfan i randdeiliaid allweddol ynghylch lle mae Gofal Cywir, Person Cywir yn gweithio’n dda a lle mae angen gwelliannau, wedi’i lywio gan arbenigedd gweithwyr proffesiynol iechyd meddwl cymeradwy mewn rheoli risg, hawliau dinasyddion ac arferion lleiaf cyfyngol. Mae proses casglu data cenedlaethol y gweithwyr hyn hefyd wedi cael ei rhoi ar waith i gasglu profiadau uniongyrchol a llywio penderfyniadau cymesur a diogel drwy gyfarfodydd cenedlaethol Gofal Cywir, Person Cywir
sefydlu cysylltiadau â chydweithwyr iechyd meddwl yng Ngogledd Iwerddon a’r Alban. Mae hyn wedi arwain at ddatblygu gweminar gweithwyr proffesiynol iechyd meddwl cymeradwy rhyngwladol sy’n cynnwys gweithwyr cymdeithasol cymeradwy a gweithwyr proffesiynol iechyd meddwl cymeradwy o Ogledd Iwerddon a Chymru. Bwriedir i’r fenter hon fod yn gam cyntaf tuag at gydweithio rhyngwladol tymor hirach i gefnogi a chryfhau’r gweithwyr proffesiynol iechyd meddwl cymeradwy a’r gweithlu iechyd meddwl ehangach yn genedlaethol.

20. Parhau i weithio ar y cyd ag AaGIC ar gynlluniau gweithlu sy'n effeithio ar y ddau sector ac sy’n manteisio i'r eithaf ar gyfleoedd ar gyfer gweithio di-dor a hyfforddiant ar y cyd, gan gynnwys nyrsio, gofal sylfaenol a'r cynllun gweithlu iechyd meddwl ar y cyd.

Ar gyfer y cynllun gweithlu iechyd meddwl strategol, ar y cyd ag AaGIC, rydyn ni wedi:

· parhau i fwrw ymlaen â’r gwaith o weithredu cynllun strategol y gweithlu iechyd meddwl yn y flwyddyn olaf
· cyhoeddi cylchlythyr 2025 i ddiweddaru a rhoi gwybod i randdeiliaid am y cynnydd yn erbyn uchelgeisiau’r cynllun a hefyd wedi cynhyrchu adroddiad cau yn manylu ar ei gyflawniadau

· bwriedir symud o gyflawni drwy’r cynllun i gefnogi’r gwaith o weithredu Strategaeth Iechyd Meddwl a Llesiant 2025 i 2035 drwy Raglen Strategol ar gyfer Iechyd Meddwl sy’n cael ei harwain gan Berfformiad a Gwella GIG Cymru
· rhoi cynllun peilot ar waith i gefnogi gweithwyr proffesiynol iechyd meddwl cymeradwy a meddygon Adran 12, sy’n feddygon sydd wedi’u hyfforddi’n arbennig ac sy’n helpu i sicrhau bod asesiadau a phenderfyniadau iechyd meddwl yn ddiogel, yn gyfreithlon ac yn deg. Mae’r cynllun peilot wedi’i gynllunio i leihau oedi a gwella profiadau pobl a theuluoedd sydd angen asesiadau Deddf Iechyd Meddwl arbenigol yn ystod cyfnodau o argyfwng. Bydd y cynllun peilot yn cael ei werthuso yn yr ardaloedd gweithredu lleol er mwyn llywio ymarfer yn y dyfodol
· dechrau gweithio gyda Llywodraeth Cymru i ddatblygu cynllun gweithredu cenedlaethol manwl ar ôl i ddiwygiadau’r Ddeddf Iechyd Meddwl gael eu rhoi ar waith ym mis Rhagfyr 2025. Mae gweithwyr proffesiynol iechyd meddwl cymeradwy wedi chwarae rhan weithredol yn y gwaith o siapio’r gwaith hwn, gan gynnwys paratoi a chyflwyno i randdeiliaid ar lefel y Bwrdd Gweithredu Cenedlaethol ar yr heriau a’r goblygiadau disgwyliedig i ymarfer y gweithwyr hyn sy’n deillio o’r diwygiadau.

21. Mewn ymateb i fodelau gwasanaeth, addasu neu weithredu mentrau ac adnoddau sy’n canolbwyntio ar y gweithlu i gefnogi gweithio ar draws ffiniau iechyd a gofal cymdeithasol.
· Bydd y cam gweithredu hwn yn cael ei ddatblygu ymhellach yn 2026 i 2027.

Mae Gofal Cymdeithasol Digidol (DiSC) Cymru yn dod â sefydliadau ar draws y sector gofal cymdeithasol yng Nghymru at ei gilydd i gydweithio ar newid digidol. Nid un sefydliad neu system yw hi, ond partneriaeth genedlaethol strwythuredig sy’n cael ei harwain gan y sector ac sy’n ceisio cefnogi trawsnewid digidol cyson, cynaliadwy sy’n canolbwyntio ar yr unigolyn ledled Cymru.
Mae Fframwaith DiSC Cymru yn seiliedig ar bedair colofn strategol:
· Datblygiad arloesol - sbarduno diwygio cenedlaethol, cefnogi'r gwaith o integreiddio iechyd a gofal cymdeithasol, dylanwadu ar bolisi a chysoni cyllid. 
· Dechrau cadarn - nodi heriau allweddol a rhoi blociau adeiladu digidol allweddol ar waith i ategu data, sgiliau a phrosesau hanfodol. 
· Dyfeisgarwch disglair - cefnogi ymchwil, arloesi a chynlluniau peilot y gellir eu graddio a’u gwreiddio ledled Cymru. 
· Darparu gwybodaeth - sefydlu mecanweithiau i rannu dysgu, arferion gorau a thystiolaeth i leihau dyblygu a chyflymu gwelliannau. 

Mae’r pileri’n integredig ac yn rhyngddibynnol, gan weithio gyda’i gilydd i gyflawni’r weledigaeth gyffredin o well gofal cymdeithasol, gwell bywydau a gwell darpariaeth ddigidol.

Mae DiSC Cymru yn cydnabod bod trawsnewid digidol ym maes gofal cymdeithasol yn ymwneud â phobl, diwylliant, prosesau ac arweinyddiaeth yn ogystal â thechnoleg. Mae’n helpu sefydliadau i asesu aeddfedrwydd digidol, meithrin hyder a defnyddio offer digidol mewn ffyrdd sy’n gwella canlyniadau i bobl sydd angen gofal a chymorth, gofalwyr di-dâl a’r gweithlu.
Wrth symud ymlaen, bydd mesurau effaith ar gyfer y thema hon o adeiladu gweithlu sy’n barod yn ddigidol yn cael eu datblygu mewn partneriaeth â phartneriaid cenedlaethol, gan sicrhau eu bod yn ystyrlon, yn gymesur ac yn cyd-fynd â blaenoriaethau’r sector.

23. Parhau i ddatblygu adnoddau ac ystyried cyfleoedd i ehangu mynediad at ddysgu a datblygu digidol.
Ar y cyd ag AaGIC, rydyn ni wedi: 
· parhau i gefnogi gwaith parhaus gwefan datblygiad proffesiynol Gwella, sy’n nodi llwybrau dysgu a chyfleoedd i weithwyr proffesiynol ym maes gofal cymdeithasol ac iechyd
· dechrau trafodaethau gydag Iechyd a Gofal Digidol Cymru i gefnogi’r gwaith o ddatblygu modiwlau dysgu digidol newydd ar gyfer iechyd a gofal cymdeithasol.

Rydyn ni wedi:
· parhau i hyrwyddo ein hamrywiaeth o adnoddau dysgu digidol a modiwlau dysgu
· lansio ein modiwlau dysgu Sgiliau Hanfodol Cymru newydd ar gyfer gofal cymdeithasol i gefnogi gweithwyr i ddatblygu eu sgiliau llythrennedd a rhifedd yn y gweithle
· lansio ein modiwlau e‑ddysgu gwrth‑hiliaeth newydd
· cyhoeddi pum gweminar arbenigol ar ein gwefan a gafodd eu creu mewn partneriaeth â Straen Trawmatig Cymru a’u cyflwyno gan ymarferwyr therapiwtig. Adnoddau dysgu yw’r rhain yn benodol ar gyfer y gweithlu gofal preswyl i blant, a hefyd ar gyfer unrhyw un sy’n gweithio gyda phlant a allai fod wedi profi trawma
· parhau i gynrychioli buddiannau gofal cymdeithasol mewn amrywiaeth o grwpiau a digwyddiadau polisi, gweithio a llywio, gan gynnwys: 
· datblygu gwaith drwy’r bartneriaeth Gofal Cymdeithasol Digidol (DiSC) i gefnogi a galluogi trawsnewid digidol ym maes gofal cymdeithasol yng Nghymru
· is-grŵp Copilot Cydweithredu ac Arloesi Llywodraeth Leol
· cymryd rhan yng Nghynghrair Deallusrwydd Artiffisial Rhydychen i drafod sut y gallwn ni gefnogi’r gwaith yng Nghymru a mynd i'w cynhadledd genedlaethol
· cefnogi cynhadledd MediWales Connects drwy gymryd rhan a chydlynu gweithdy ar gyfer Hwb Gwyddorau Bywyd Cymru a Bwrdd Partneriaeth Rhanbarthol Gogledd Cymru
· cyflwyno ein gwaith ar y safon cofnodi tryloywder algorithmig yng Nghymuned Ymarfer Deallusrwydd Artiffisial ac Awtomeiddio’r Ganolfan Gwasanaethau Cyhoeddus Digidol (CDPS) ac ysgrifennu blog am y gwaith rydyn ni wedi’i wneud ar gyfer y sgwrsfot cymwysterau
· [image: Quotes outline]creu a lansio canllaw deallusrwydd artiffisial newydd ar gyfer gofal cymdeithasol yng Nghymru, a gafodd adborth cadarnhaol, gan gynnwys:
 “Adnodd a dogfen wych. Diolch am fod mor flaengar a chefnogi’r cysyniad o ddeallusrwydd artiffisial ym maes gofal cymdeithasol”




· cyhoeddi tudalen we newydd, sef ‘Cefnogi digidol ym maes gofal cymdeithasol’ a fydd yn cynnwys ein holl waith i gefnogi digidol ym maes gofal cymdeithasol.


Ar gyfer cynllun y gweithlu gwaith cymdeithasol, rydyn ni wedi:

· cynnal sesiwn fel rhan o Wythnos Gwaith Cymdeithasol o’r enw ‘Gwaith cymdeithasol yn yr oes ddigidol: cydbwyso hawliau a risgiau’, gan ystyried sut mae technoleg a deallusrwydd artiffisial yn ail-lunio ymarfer. Trafododd arbenigwr o Blake Morgan LLP yr heriau cyfreithiol a moesegol sy’n gysylltiedig â chyfryngau cymdeithasol, gwyliadwriaeth, preifatrwydd a thechnolegau newydd, a sut gall gweithwyr cymdeithasol reoli’r risgiau hyn wrth gynnal hawliau pobl. Roedd y sesiwn yn ymdrin â fframweithiau cyfreithiol a phroffesiynol allweddol, gydag enghreifftiau ymarferol i gefnogi’r broses o wneud penderfyniadau mewn sefyllfaoedd cymhleth
· cynnal digwyddiad a oedd yn canolbwyntio ar waith cymdeithasol ar ddeallusrwydd artiffisial ym mis Tachwedd 2025, gan ymateb yn uniongyrchol i geisiadau gan ymarferwyr yn ystod Wythnos Gwaith Cymdeithasol am ragor o ddysgu. Daeth 180 o bobl i’r digwyddiad, ac roedd yr adborth gwerthuso’n dangos lefel uchel o effaith, gan gynnwys:
· Dywedodd 85 y cant o’r ymatebwyr y byddent yn meddwl neu’n gweithredu’n wahanol o ganlyniad i’r sesiwn, gan gynnwys ystyried offer deallusrwydd artiffisial, adolygu canllawiau ac ystyried materion moesegol fel cydsyniad 
· Roedd 94 y cant eisiau rhagor o wybodaeth a hyfforddiant, yn enwedig ynghylch galluedd meddyliol, diogelu data, defnydd ymarferol a moeseg, ochr yn ochr â neges glir bod yn rhaid i farn broffesiynol a mesurau diogelu moesegol barhau i fod yn ganolog wrth i ddeallusrwydd artiffisial ddatblygu mewn gofal cymdeithasol.





Ar gyfer y cynllun gweithlu iechyd meddwl strategol, ar y cyd ag AaGIC, rydyn ni wedi:
· lansio ap Adran 12 (S12) newydd i helpu i gyflymu asesiadau’r Ddeddf Iechyd Meddwl fel rhan o gynllun peilot. Mae’r ap S12 dwyieithog yn cael ei ddefnyddio gan weithwyr proffesiynol iechyd meddwl cymeradwy a meddygon Adran 12 cymeradwy yng nghanolbarth a de Cymru, gan wyth awdurdod lleol a thri bwrdd iechyd
· lansio modiwlau e-ddysgu iechyd meddwl amenedigol wedi’u diweddaru. Mae’r modiwlau, sydd wedi’u datblygu mewn partneriaeth â GIG yr Alban, yn cynnig dysgu sy’n seiliedig ar dystiolaeth i helpu ymarferwyr i ddeall iechyd meddwl amenedigol a babanod a chefnogi teuluoedd mewn cyfnodau o angen
· lansio’r e-ddysgu ar berthynas rhiant-baban ac iechyd meddwl babanod. Mae’r hyfforddiant wedi cael ei ddatblygu mewn partneriaeth â Llywodraeth Cymru ac ymarferwyr arbenigol ac mae wedi’i anelu at bobl sy’n gweithio gyda rhieni, babanod a theuluoedd
· ail-lansio hyfforddiant diwygiedig NYTH ar hawliau plant. Mae’r cwrs hyfforddi’n cefnogi’r broses o weithredu fframwaith NYTH Llywodraeth Cymru. Mae’r fframwaith yn adnodd cynllunio a myfyrio ar gyfer y rheini sy’n gweithio gyda babanod, plant a phobl ifanc ac ar eu rhan. Ei nod yw sicrhau dull system gyfan o ddatblygu gwasanaethau iechyd meddwl, llesiant a chymorth  
· ymestyn yr amrywiaeth o fodiwlau dysgu ar-lein sy’n gysylltiedig ag iechyd meddwl sydd ar gael ar Y Tŷ Dysgu.

24. Datblygu cynllun gweithredu yn seiliedig ar ganfyddiadau’r asesiad llythrennedd ac aeddfedrwydd digidol.
Rydyn ni wedi:
· cyhoeddi'r adroddiad sy’n cynnwys canfyddiadau cynnar ein dyfais botensial ddigidol, sy’n helpu staff mewn sefydliadau gofal cymdeithasol i ddeall eu sgiliau a’u galluoedd digidol yn well
· cydweithio â phartneriaeth DiSC i rannu canfyddiadau’r adroddiad dyfais botensial ddigidol i lywio gwaith y bartneriaeth. Fe wnaethom hefyd gyhoeddi crynodebau o’r prif ganfyddiadau am sgiliau a galluoedd, arweinyddiaeth a strategaeth, a TG a seilwaith
· comisiynu gwaith cwmpasu, wedi’i lywio gan ganfyddiadau o’r ddyfais botensial ddigidol ac ymgysylltu â’r sector ehangach, i ystyried datblygiad dau fframwaith cydgysylltiedig: fframwaith ‘sut ma ‘da’ yn edrych’ ar gyfer llythrennedd ac aeddfedrwydd digidol, a fframwaith cymhwysedd digidol ar gyfer arweinyddiaeth. Nododd y gwaith cwmpasu ddysgu allweddol, themâu sy’n dod i’r amlwg, heriau a chyfleoedd, ochr yn ochr ag argymhellion a fydd yn sail i drafodaethau gyda phartneriaid cenedlaethol DiSC ac yn rhoi sylfaen gadarn ar gyfer y camau nesaf
· comisiynu gwaith i brofi a gwerthuso gwahanol ddulliau dysgu ar gyfer cefnogi arweinwyr gofal cymdeithasol gyda thrawsnewid digidol, i sicrhau bod buddsoddiad yn y dyfodol yn seiliedig ar brofiad ymarferol

· comisiynu gwaith i ddylunio a datblygu cymuned ymarfer ar gyfer y maes digidol mewn gofal cymdeithasol. Rydyn ni wedi nodi rheolwr cymunedol penodol a fydd yn datblygu ac yn cynnal y gymuned, gyda lansiad wedi’i gynllunio ar gyfer gwanwyn 2026.

25. Gweithredu ffyrdd o wella llythrennedd ac aeddfedrwydd digidol, gan gynnwys hyder y gweithlu iechyd a gofal cymdeithasol ehangach yng Nghymru, gan adlewyrchu'r cynllun gweithredu.
· Bydd cymorth ar gyfer gwaith digidol ym maes gofal cymdeithasol yn parhau yn 2026 i 2027 drwy bartneriaeth DiSC Cymru. Bydd cydweithio â phartneriaid cenedlaethol yn cefnogi’r gwaith o weithredu camau ymarferol i wella aeddfedrwydd digidol, llythrennedd a hyder y gweithlu gofal cymdeithasol ledled Cymru, gan gefnogi’r gwaith o gyflawni’r cam gweithredu hwn.

Mae amrywiaeth o ffactorau’n effeithio ar addysg a dysgu rhagorol, felly byddai cynnydd cadarnhaol yn achos y thema hon yn golygu:
· gostyngiad yng nghanran y gweithlu cofrestredig sydd heb y cymwysterau sydd eu hangen i adnewyddu eu cofrestriad.
Mae’r llwybr asesiad gan gyflogwr yn caniatáu i gyflogwyr gymeradwyo cais eu gweithwyr i gofrestru ar ôl asesu eu dealltwriaeth yn erbyn rhestr o feysydd. Mae’r llwybr hwn ar gyfer pobl heb gymhwyster gofynnol.
Ym mis Chwefror 2026, roedd y gweithlu a aseswyd gan gyflogwyr fel a ganlyn:

· gweithlu cartrefi gofal i oedolion - 53.7 y cant
· rheolwyr cartrefi gofal i oedolion - 54.5 y cant
· gweithwyr cartrefi gofal i oedolion - 56.3 y cant

· gweithlu gofal cartref - 44.2 y cant
· rheolwyr gofal cartref - 54.1 y cant
· gweithwyr gofal cartref - 46.0 y cant

· gweithlu cartrefi gofal preswyl - 60.5 y cant
· rheolwyr cartrefi gofal preswyl - 0.8 y cant
· gweithwyr cartrefi gofal preswyl - 65.3 y cant

Dros amser, bydden ni'n disgwyl i gyfran y gweithwyr sy’n defnyddio’r llwybr asesu cyflogwyr ostwng wrth i unigolion gwblhau’r cymwysterau gofynnol ac adnewyddu eu cofrestriad ar y sail honno. Fodd bynnag, bydd y llwybr yn parhau i gael ei ddefnyddio gan weithwyr newydd, sy’n golygu y gallai canrannau leihau’n raddol yn hytrach na diflannu’n gyfan gwbl. Mae patrymau hefyd yn debygol o amrywio yn ôl rôl y swydd a sefydlogrwydd y gweithlu.
· cynnydd yng nghanran y gweithlu sy’n dweud eu bod yn cael yr hyfforddiant cywir i’w cefnogi yn eu rôl
Mae canfyddiadau arolwg Dweud Eich Dweud 2025 yn dangos hyder cryf a pharhaus yn y ddarpariaeth hyfforddi ar draws y gweithlu. Roedd mwyafrif helaeth yr ymatebwyr (86 y cant) yn cytuno bod ganddynt yr hyfforddiant cywir i wneud eu gwaith yn dda, gan aros yn weddol gyson â 2024 (87 y cant) a chynrychioli gwelliant parhaus ers 2023 (79 y cant). Roedd y duedd gadarnhaol hon yn amlwg ar draws pob swydd. 
Yn yr un modd, roedd 83 y cant o’r ymatebwyr yn teimlo eu bod wedi cael digon o hyfforddiant i fodloni eu gofynion datblygiad proffesiynol parhaus (DPP), cynnydd o 80 y cant yn 2024, gan awgrymu cynnydd graddol mewn cymorth DPP.
Adroddodd rheolwyr am y lefelau bodlonrwydd uchaf, gyda 90 y cant yn cytuno eu bod wedi cael yr hyfforddiant cywir i gyflawni eu swydd yn effeithiol. Mae hyn yn adlewyrchu’r duedd gynyddol a welwyd mewn blynyddoedd blaenorol (88 y cant yn 2024 a 77 y cant yn 2023), gan atgyfnerthu canfyddiadau bod darpariaeth hyfforddiant ar gyfer swyddi arwain a rheoli wedi’i gwreiddio’n dda.
Fodd bynnag, roedd canfyddiadau o hyfforddiant i gefnogi datblygiad gyrfa yn fwy cymysg. Dywedodd bron i hanner yr ymatebwyr (47 y cant) fod angen mwy o hyfforddiant arnynt i symud ymlaen neu gael dyrchafiad. Roedd hyn yn arbennig o amlwg ymysg gweithwyr gofal (48 y cant) a gweithwyr cymdeithasol (51 y cant), o’i gymharu ag ychydig o dan draean o reolwyr (32 y cant). Er bod hyn yn welliant bach ar ganfyddiadau 2024 a 2023, mae’n parhau i dynnu sylw at fwlch rhwng hyfforddiant sy’n cefnogi cymhwysedd swydd a DPP, a hyfforddiant sy’n galluogi datblygiad gyrfa tymor hirach, yn enwedig ar gyfer swyddi rheng flaen.
Yn galonogol, dywedodd dwy ran o dair o’r ymatebwyr (66 y cant) nad oeddent yn nodi unrhyw rwystrau rhag cael gafael ar hyfforddiant cysylltiedig â gwaith. Fodd bynnag, ymysg y rhai a nododd rwystrau, daeth tair thema allweddol i’r amlwg. Dyma’r materion a godwyd amlaf:
· diffyg amser, yn aml yn gysylltiedig â phwysau llwyth gwaith a’r her o gydbwyso hyfforddiant â chyfrifoldebau gwaith a chyfrifoldebau personol 
· cyfyngiadau cost a chyllideb, yn enwedig lle’r oedd cyfleoedd hyfforddi’n dibynnu ar y cyllid sydd ar gael yn lleol 
· rhwystrau rhag defnyddio adnoddau digidol, gan gynnwys mynediad cyfyngedig at ddyfeisiau, dim digon o amser wedi’i neilltuo ar gyfer dysgu ar-lein, ac anawsterau wrth ymgysylltu â llwyfannau hyfforddi digidol.

· cynnydd yn nifer yr unigolion sy’n cwblhau prentisiaethau 
Yn 2025 i 2026, cwblhaodd 4,670 o bobl brentisiaeth iechyd a gofal cymdeithasol, o’i gymharu â 4,251 yn 2024 i 2025. 

26. Parhau i weithio gyda phartneriaid a darparwyr addysg i wneud yn siŵr bod addysg yn diwallu anghenion y system iechyd a gofal cymdeithasol, ac yn cynnwys rhaglenni a gynigir yn y Gymraeg.
Rydyn ni wedi:
· ymgysylltu ag awdurdodau lleol i gasglu gwybodaeth am anghenion comisiynu addysg ar gyfer y gweithlu therapi galwedigaethol gofal cymdeithasol a rhannu’r wybodaeth gydag AaGIC i lywio Cynllun Addysg a Hyfforddiant (ETP) 2027 i 2028
· parhau i weithio gyda sefydliadau dyfarnu, cyflogwyr a darparwyr dysgu i wella, cynnal a chefnogi’r gwaith o ddarparu cymwysterau galwedigaethol 
· parhau i gynnal rhwydweithiau’r Grŵp Cynghori ar Gymwysterau a Safonau (QSAG) a Fframwaith Sefydlu Cymru Gyfan (AWIF), cefnogi gwaith cydweithio i fynd i’r afael â heriau cyffredin, a sicrhau bod cymwysterau a safonau’n parhau i fod yn addas i’r diben ac yn ymateb i ddeddfwriaeth, polisïau a chanllawiau sy’n dod i’r amlwg 
· cyhoeddi a hyrwyddo’r adnoddau dwyieithog cenedlaethol i gael eu defnyddio gan ddysgwyr, darparwyr addysg a chyflogwyr i gefnogi’r gwaith o addysgu a dysgu Sgiliau Hanfodol Cymru
· parhau i weithio gyda chydweithwyr ledled yr Alban, Gogledd Iwerddon a Lloegr er mwyn adolygu’r Safonau Galwedigaethol Cenedlaethol (NOS) ar gyfer gofal cymdeithasol, blynyddoedd cynnar a gofal plant, a arweiniodd wedyn at gyfnod ymgynghori. Fe wnaethom gyfrannu at y gwaith o adolygu a datblygu safonau newydd. Roedd y gwaith hwn yn cynnwys cyfarfodydd gydag arbenigwyr yn y sector, digwyddiadau codi ymwybyddiaeth a gweithdai i’r gweithlu a ddarparwyd ar-lein ac wyneb yn wyneb er mwyn sicrhau eu bod yn hygyrch i randdeiliaid o bob rhan o Gymru. Buom hefyd yn gweithio gyda phartneriaid yn y sector i sicrhau bod y derminoleg a ddefnyddir yn y cyfieithiadau Cymraeg o’r safonau yn briodol ac yn addas i’r diben. Disgwylir i’r Safonau Galwedigaethol Cenedlaethol terfynol, sydd wedi eu hadolygu, gael eu cyhoeddi erbyn haf 2026.

Ar gyfer cynllun y gweithlu gwaith cymdeithasol, rydyn ni wedi:
· rhoi sicrwydd parhaus o ansawdd rhaglenni gwaith cymdeithasol yng Nghymru drwy fonitro’n flynyddol a chynnal gweithgareddau sicrhau ansawdd addysg

· comisiynu adolygiad annibynnol o lwybrau addysg gwaith cymdeithasol mewn ymateb i heriau parhaus, gan gynnwys niferoedd isel o geisiadau uniongyrchol ar gyfer rhaglenni gwaith cymdeithasol, a phryderon ehangach am sefydlogrwydd y gweithlu. Bydd yr adolygiad yn edrych ar faterion cyfredol ac yn archwilio modelau addysg amgen a allai gynyddu niferoedd y myfyrwyr, gwella amrywiaeth a chynnal safonau uchel mewn hyfforddiant gwaith cymdeithasol er mwyn diwallu anghenion y sector yn y dyfodol. Disgwylir y bydd adroddiad terfynol yn seiliedig ar ganfyddiadau’r adolygiad yn cael ei gyhoeddi yn ystod haf 2026
· dechrau cynnal ymchwiliad gydag addysgwyr ymarfer i ddeall yn well sut mae myfyrwyr gwaith cymdeithasol yn cael eu cefnogi mewn sefyllfaoedd dysgu ymarferol. Cynhaliwyd yr ymgysylltu cychwynnol drwy holiaduron wedi’u targedu ddechrau 2026. Bydd gweithdai ac ymgysylltu ehangach i ddilyn ganol 2026, a’r nod yw cyhoeddi canlyniad yr ymchwiliad erbyn haf 2026.

Ar gyfer y cynllun gweithlu iechyd meddwl strategol, ar y cyd ag AaGIC, rydyn ni wedi:

· rhoi sicrwydd parhaus o ansawdd rhaglen gweithiwr proffesiynol iechyd meddwl cymeradwy (AMHP) yng Nghymru drwy fonitro’n flynyddol a chynnal gweithgareddau sicrhau ansawdd addysg
· rhoi sicrwydd parhaus o ansawdd Rhaglen Datblygu Rheolwyr Tîm Iechyd Meddwl drwy gyfarfodydd chwarterol y grŵp llywio.

27. Parhau i fuddsoddi mewn cynyddu nifer y gweithwyr gofal cymdeithasol proffesiynol sydd wedi'u hyfforddi, ac sy'n cynnal datblygiad proffesiynol parhaus (DPP) yng Nghymru, gan gynnwys cefnogi cyfleoedd dysgu i wirfoddolwyr a gofalwyr di-dâl.
Rydyn ni wedi:
· darparu cyllid grant drwy Raglen Datblygu’r Gweithlu Gofal Cymdeithasol Cymru (SCWWDP) a chyhoeddi Adroddiad diwedd blwyddyn ar dueddiadau a themâu SCWWDP ar gyfer blwyddyn ariannol 2024 i 2025. Mae’r adroddiad hwn yn cynnwys metrigau allweddol o grant SCWWDP, gwybodaeth am niferoedd y cymwysterau a’r hyfforddiant a ariannwyd, a dadansoddiad o wariant ar y prif flaenoriaethau. Mae hefyd yn cynnwys ‘uchafbwyntiau’ ansoddol sy’n dangos canlyniadau’r cynlluniau gweithredu rhanbarthol a gyflwynwyd
· arolygu’r prif ddarparwyr addysg prentisiaeth a ariennir gan Lywodraeth Cymru ledled Cymru i asesu’r heriau sy’n effeithio ar argaeledd lleoedd prentisiaeth ar draws pob lefel cymhwyster iechyd a gofal cymdeithasol, er mwyn datblygu darlun cynrychioliadol o gapasiti prentisiaeth ledled Cymru
· datblygu ffeithlun yn amlinellu’r llwybr cymhwyster iechyd a gofal cymdeithasol i’w rannu â Gyrfa Cymru a phartneriaid eraill
· diweddaru’r wybodaeth ar y dudalen we sy’n cynnwys yr wybodaeth ddiweddaraf am gymwysterau a safonau i reolwyr a chyflogwyr er mwyn sicrhau bod gwybodaeth am gymwysterau a safonau yn parhau i fod yn gyfredol ac yn hygyrch
· cynhyrchu fideos i hyrwyddo cymwysterau gydag astudiaeth achos, gan rannu taith gymwysterau Alaw, Tania a Sion a dangos gwerth cymwysterau Iechyd a Gofal Cymdeithasol Lefel 4 a Lefel 5. Y peth pwysicaf un yw bod y straeon hyn yn dangos bod y cymwysterau’n gwneud gwahaniaeth gwirioneddol, a’u bod o fewn cyrraedd
· parhau i ddarparu sesiynau gwybodaeth am Fframwaith Sefydlu Cymru Gyfan (AWIF) a chymwysterau iechyd a gofal cymdeithasol. Cynhaliwyd tua 16 o sesiynau yn ystod y flwyddyn ym maes gofal, chwarae, dysgu a datblygiad plant ac iechyd a gofal cymdeithasol, gan gyrraedd tua 200 o bobl
· parhau i ddarparu cymysgedd o ddigwyddiadau ymgysylltu â chyflogwyr a sesiynau hyfforddi ar-lein ac wyneb yn wyneb ledled Cymru, gan gefnogi'r broses o ddatblygu’n barhaus a rhoi sesiynau ymsefydlu ar waith, yn ogystal â chymwysterau iechyd a gofal cymdeithasol ar bob lefel, gan gynnwys llwybrau asesu cyflogwyr 
· cefnogi’r tîm Cymorth i Gyflogwyr yn y Sioe Deithiol Gofal yng Nghaerdydd i gynghori cynrychiolwyr ar lwybrau cofrestru, gofynion ymsefydlu a’r cymwysterau iechyd a gofal cymdeithasol lefel 2, 3, 4 a 5 sy’n ofynnol ar gyfer gwahanol rolau   
· cynnal gweminar i 52 o gynghorwyr gyrfaoedd Gyrfa Cymru ar y cymwysterau sydd eu hangen i weithio yn y sector gofal a’r gofynion cofrestru
· parhau i gefnogi’r sector gofal cymdeithasol i wella eu sgiliau Cymraeg drwy hyrwyddo a chefnogi’r cyrsiau Croeso a Camau yn ogystal â’r holl gymorth a ddarperir gan y Ganolfan Dysgu Cymraeg Genedlaethol 
· gweithio gydag amrywiaeth o sefydliadau partner i gyhoeddi pecyn hyfforddi cenedlaethol newydd ar safonau hyfforddi, dysgu a datblygu ym maes diogelu i ymarferwyr Grŵp C, fel rhan o’r Wythnos Ddiogelu. I gefnogi’r defnydd o’r pecyn hyfforddi, fe wnaethom gynnal diwrnodau gweithredu  wyneb yn wyneb gyda byrddau diogelu ledled Cymru 
· ymgysylltu â sefydliadau partner cenedlaethol, gan gynnwys Grŵp Diogelu Addysg Llywodraeth Cymru, Iechyd Cyhoeddus Cymru, ac AaGIC, i gefnogi cysondeb rhwng eu fframweithiau dysgu diogelu a’r safonau hyfforddiant, dysgu a datblygu diogelu cenedlaethol. Mae’r ymgysylltu hwn yn cefnogi mwy o gysondeb ac eglurder o ran dulliau dysgu diogelu ac yn hyrwyddo cyd-ddealltwriaeth o arferion diogelu ledled Cymru
· parhau i adolygu a diweddaru ein tudalennau gwe ar arferion sy’n seiliedig ar gryfderau, sydd wedi’u dylunio i helpu pobl i ddeall beth yw ymarfer sy’n seiliedig ar gryfderau, pam mae’n bwysig, a sut i’w wreiddio yn eu sefydliad drwy ddarparu adnoddau ymarferol, canllawiau ac enghreifftiau go iawn. Mae dros 4,232 o ymweliadau wedi bod â’r tudalennau gwe yn ystod y flwyddyn
· cyd-gynnal digwyddiad yn y Trallwng gyda chydweithwyr o’r Gwasanaethau Integredig Cymorth i Deuluoedd i ddathlu 15 mlynedd o Dimau Integredig Cymorth i Deuluoedd 
· datblygu dau ganllaw newydd i gefnogi pobl sy’n gweithio gyda neu’n gofalu am unigolion sydd â dementia neu anableddau dysgu, gan eu helpu i gael sgyrsiau ystyrlon am yr hyn sy’n bwysig. Fe wnaethom ddatblygu’r canllawiau ar y cyd â phobl sydd â phrofiad uniongyrchol. Dywedodd Donna Thomas, cyfarwyddwr Here2There: 

“Does dim byd yn fwy pwerus na chlywed gan bobl sy’n byw gyda hyn bob dydd. Maen nhw’n hoffi bod y canllawiau’n syml iawn ac yn hawdd eu deall.”

· parhau i gefnogi ymarfer sy’n seiliedig ar gryfderau ar draws y sector drwy fynd ati i gefnogi arweinwyr a mentoriaid. Roedd y gwaith eleni’n cynnwys y canlynol:
· cefnogi’r rhaglen gyfathrebu gydweithredol i dyfu ac ehangu ar draws iechyd a gofal cymdeithasol i oedolion yn Sir Benfro 
· cynorthwyo gyda sesiwn paratoi arweinwyr yn Nhorfaen i edrych ar sut i wreiddio ymarfer sy’n seiliedig ar gryfderau a sgiliau cyfathrebu cydweithredol drwy fentoriaid 
· cael sgyrsiau ehangach sy’n cefnogi’r gwaith o wreiddio ymarfer sy’n seiliedig ar gryfderau a’i wneud yn rhan annatod o gynnig ein tîm amlddisgyblaethol ehangach i awdurdodau lleol
· datblygu model ymarfer sy’n seiliedig ar gryfderau ar gyfer gwasanaethau oedolion Powys i’w helpu i ail-fodelu’r pwynt cyswllt cyntaf
· cyflwyno dau weithdy i fyfyrwyr MSc ym Mhrifysgol Abertawe ar ymarfer sy’n seiliedig ar gryfderau
· cyflwyno gweithdai gydag awdurdod lleol Bro Morgannwg ar gynnal sgyrsiau ‘beth sy’n bwysig’
· parhau â’n gwaith gyda rhanbarth Gwent ar eu rhaglen ‘Cydbwyso hawliau, risgiau a chyfrifoldebau’
· lansio ein sesiynau hyfforddiant newydd ar ‘beth sy’n bwysig’
· cyflwyno sesiynau pwrpasol ar ddeall ffyrdd o weithio sy’n seiliedig ar gryfderau
· gweithio gyda chydweithwyr ym maes ymchwil i gynnal cynhadledd Gwasanaeth Integredig Cymorth i Deuluoedd Cymru Gyfan


· cynnal pum gweminar arbenigol mewn partneriaeth â Straen Trawmatig Cymru i weithlu gofal preswyl i blant, gan ganolbwyntio ar ymarfer sy’n ystyriol o drawma a sut i’w ddefnyddio yn y byd go iawn. Cafwyd cynulleidfaoedd da gyda 80 i 110 o bobl ym mhob gweminar. Fe waeth 14 awdurdod lleol cymryd rhan, yn ogystal â chydweithwyr yn y sector preifat, y sector iechyd a’r trydydd sector.  Roedd yr adborth gwerthuso’n gyson gadarnhaol, gyda’r rhan fwyaf o’r cyfranogwyr yn dweud bod ganddynt fwy o wybodaeth a hyder a chynlluniau clir i gymhwyso’r hyn a ddysgwyd wrth oruchwylio, mewn trafodaethau tîm ac wrth ddatblygu polisi ac ymarfer. Tynnodd rheolwyr sylw at werth adnoddau hygyrch ac ymarferol gan nodi anghenion parhaus sy’n ymwneud â mannau myfyriol, arweinyddiaeth sy’n ystyriol o drawma a chymorth i staff
· parhau i ddarparu rhaglen gymorth therapiwtig gynhwysfawr sy’n seiliedig ar Seicotherapi Datblygiadol Dyadig (DDP) a Chwaraegarwch, Derbyn, Chwilfrydedd ac Empathi (PACE) i wyth awdurdod lleol, gan gyfuno hyfforddiant tîm cyfan â chwe mis o gefnogaeth dilynol wedi’i wreiddio. Mae’r rhaglen wedi cryfhau ymarfer sy’n ystyriol o drawma, gwella cysondeb ar draws staff a rheolwyr a chefnogi newid cynaliadwy y tu hwnt i hyfforddiant untro. Roedd yr effaith gynnar yn cynnwys adborth cadarnhaol, cadw staff yn well, gwelliannau wedi’u cofnodi yn ansawdd a goruchwyliaeth ymarfer, a chanlyniadau arolygu da. Mae llwyddiant y rhaglen wedi creu rhagor o alw, gydag awdurdodau lleol ychwanegol a darparwyr trydydd sector yn comisiynu neu’n gofyn am gymorth PACE ar gyfer gwasanaethau newydd a gwasanaethau sydd eisoes yn weithredol
· cryfhau’r berthynas â gwasanaethau preswyl i blant ledled Cymru drwy ymgysylltu’n uniongyrchol ac ymweld â chartrefi, gan gynnwys cartrefi awdurdodau lleol, trydydd sector a chartrefi darparwyr preifat. Drwy dreulio amser gyda rheolwyr, staff a thimau datblygu gwasanaethau, a chymryd rhan mewn cyfarfodydd tîm a diwrnodau datblygu, rydyn ni wedi cael cipolwg gwerthfawr ar brofiadau a chryfderau’r gweithlu, yn ogystal â’r heriau sy’n eu hwynebu. Mae’r dull hwn sy’n seiliedig ar berthynas wedi cynyddu ymddiriedaeth a chydweithio, gan sicrhau bod lleisiau rheng flaen yn cyfrannu’n uniongyrchol at ein cynnig cymorth ehangach, ac yn gwella ymwybyddiaeth o adnoddau Gofal Cymdeithasol Cymru ar yr un pryd â helpu i nodi heriau cyffredin ac anghenion penodol y gweithlu ar draws y sector

· drwy rannu gwybodaeth, rydyn ni’n parhau i gefnogi ymdrechion i gael yr wybodaeth gywir i’r bobl gywir yn y fformat cywir er mwyn helpu i lywio ymarfer a’r broses o wneud penderfyniadau. Fel rhan o’r gwaith hwn rydyn ni wedi gwneud y canlynol:
· lansio ein cynnig ‘defnyddio gwybodaeth wrth ymarfer’, sy’n hyrwyddo’r cymorth a’r adnoddau sydd ar gael i helpu pobl sy’n gweithio ym maes gofal cymdeithasol i ddefnyddio ymchwil a thystiolaeth yn eu gwaith
· parhau i ddarparu sesiynau pwrpasol i’r gweithlu gan edrych ar sut i ddeall ymchwil, ei ystyried a’i wreiddio mewn ymarfer
· cyd-gyflwyno sesiwn gyda chydweithwyr o’r Ganolfan Ymchwil a Datblygu Gofal Cymdeithasol i Blant (CASCADE) a’r Ganolfan Ymchwil Gofal Cymdeithasol i Oedolion (CARE) yng Nghynhadledd Flynyddol Ymchwil Iechyd a Gofal Cymru (HCRW) a chyhoeddi blog yn edrych yn ôl ar y gynhadledd
· parhau i gynnal sesiynau i dimau awdurdodau lleol ar-lein ac wyneb yn wyneb er mwyn cefnogi ymarferwyr sydd yn datblygu’r defnydd o ymchwil a thystiolaeth yn lleol
· [image: Pedwar aelod o staff Gofal Cymdeithasol Cymru yn sefyll o flaen baner Gofal Cymdeithasol Cymru yn un o'n sioeau teithiol ymchwil.]cynnal chwech o sioeau teithiol ymchwil ledled Cymru mewn partneriaeth â’r holl Fyrddau Diogelu Rhanbarthol, gan archwilio diogelu trosiannol a chynhyrchu fideo am y digwyddiadau.









· parhau i weithio ar y cyd â Phrifysgol Abertawe a Phrifysgol Bangor i ddatblygu, darparu, hyrwyddo a chefnogi’r gwaith o roi dulliau, offer ac adnoddau Datblygu Ymarfer a Gyfoethogir gan Dystiolaeth (DEEP) ar waith. Fel rhan o’r gwaith hwn rydyn ni wedi gwneud y canlynol:
· cyhoeddi blog gwadd gan Gyngor Bwrdeistref Sirol Pen-y-bont ar Ogwr yn edrych ar sut y gellir defnyddio dulliau adrodd straeon at ddibenion dysgu a gwerthuso mewn cyd-destun sicrhau ansawdd 
· lansio’r Fframwaith adrodd straeon ar gyfer gofal cymdeithasol yng Nghymru. Mae’r adnodd yn cynnwys gwybodaeth am fanteision adrodd straeon, ystyriaethau ac enghreifftiau moesegol, a gwahanol ffyrdd o ddefnyddio straeon mewn ymarfer ar gyfer dibenion lleisant, dysgu a datblygu, a hyrwyddo a recriwtio. Dywedodd Natalie Coates-Pryor, Rheolwr Prosiect Gwerthuso ac Arloesi ym Mwrdd Partneriaeth Rhanbarthol Gogledd Cymru: “Mae'n wych cael fframwaith sy'n seiliedig ar dystiolaeth er mwyn gallu cyfeirio pobl ato i gael popeth sydd ei angen arnyn nhw i gynllunio, casglu a defnyddio straeon i wella canlyniadau i'r bobl maen nhw'n eu cefnogi. Mae hwn yn adnodd gwych i unrhyw un sy’n awyddus i ddechrau arni. P'un a oes gennych chi ddiddordeb mewn casglu straeon at ddibenion llesiant, hyrwyddo neu werthuso, mae'r adnodd hwn yn addas i chi."

· cefnogi digwyddiad a gynhaliwyd gan DEEP gyda Canolbwyn Cydlynu Arloesi Rhanbarthol (RIC) Gogledd Cymru ar y Newid Mwyaf Arwyddocaol (MSC) a Mapio Effaith Donnog (REM). Mae ein cydweithiwr o DEEP hefyd wedi cyhoeddi blog yn edrych ar yr hyn sy’n debyg rhwng MSC a REM
· cynnal digwyddiadau hyfforddi byr ar DEEP a chyrraedd 258 o bobl, gan gynnwys ymarferwyr rheng flaen, rheolwyr, staff polisi, cynrychiolwyr cyhoeddus ac ymchwilwyr, neu’r rheini sydd wrthi’n hyfforddi ac yn dysgu
· parhau i ddarparu cwrs catalydd DEEP, a fynychwyd gan 20 o bobl eleni. 
· cynnal cyfres o weminarau yn dathlu partneriaethau ymchwil-ymarfer gofal cymdeithasol, gan archwilio sut mae prosiectau a ariennir gan y Sefydliad Cenedlaethol dros Ymchwil Iechyd a Gofal Cymdeithasol (NIHR) drwy’r Rhaglen Ymchwil Cyflawni Iechyd a Gofal Cymdeithasol (HSDR) yn meithrin gallu ymchwil ym maes gofal cymdeithasol. Rydyn ni hefyd wedi cyhoeddi blog gwadd gan yr Athro Jon Glasby, sydd yn edrych yn ôl ar ei gyfraniad at un o’r gweithdai gweminar hyn
· parhau i hyrwyddo’r adnodd sgiliau ymchwil, arloesi a gwella 
· parhau i godi ymwybyddiaeth a darparu cefnogaeth, hyfforddiant a chyngor ar werthuso. Fe wnaethom gynnal 10 digwyddiad hyfforddiant ar werthuso yn ystod y flwyddyn, gyda 110 o bobl yn bresennol, a chefnogi dros 30 o ymarferwyr ar draws y sector drwy roi cymorth gwerthuso un-i-un.

· parhau i gefnogi gweithio perthynol, wedi’i lywio gan themâu diwylliannau cadarnhaol diwylliannau dysgu, ymarfer myfyriol a gwelliant cydweithredol er mwyn deall yn well sut gall gwerthuso, llywodraethiant a systemau perfformiad gefnogi dulliau perthynol o ymarfer
· parhau i gefnogi rhwydwaith Cymru Gryf, a ddarperir mewn partneriaeth â Gweithrediaeth GIG Cymru, sy’n dod â grŵp mawr o weision cyhoeddus at ei gilydd i ddysgu a chydweithio ar draws sectorau ynghyd ag archwilio gweithio perthynol ac ymarfer myfyriol
· cynnal dau weithdy ‘Adeiladu gofal cysylltiedig’, un yng ngogledd Cymru a’r llall yn ne Cymru, lle ymunodd pobl o amrywiaeth o rolau â ni, gan gynnwys ymarferwyr, rheolwyr, cydweithwyr digidol a staff cymorth. Daeth y rheini a oedd yn bresennol at ei gilydd i archwilio sut gall rhannu gwybodaeth yn well gefnogi pobl Cymru a helpu i siapio sut dylai’r dyfodol hwnnw edrych. Fe wnaethom gyhoeddi blogiau yn myfyrio ar ddigwyddiadau Caerdydd a Llandudno. Mae rhagor o wybodaeth am ein rhan ni yn y prosiect Cysylltu Gofal ar gael yma 
· cynnal digwyddiadau hyfforddi Adnodd Rhyngweithredu Gofal Iechyd Cyflym (FHIR). Roedd y ddau gyntaf yn ddigwyddiadau rhagarweiniol ac yn addas i unrhyw un sydd â diddordeb mewn rhannu data. Mae rhagor o sesiynau ar y gweill, gan gynnwys digwyddiad tebyg i hacathon lle gall pobl gael profiad ymarferol a gweld FHIR ar waith. Mae rhagor o wybodaeth am ein rhan ni yn safonau data a FHIR ar gael yma.

Ar gyfer cynllun y gweithlu gwaith cymdeithasol, rydyn ni wedi:
· darparu bwrsariaethau i gyfanswm o 369 o fyfyrwyr gwaith cymdeithasol i’w cefnogi nhw gyda’u hastudiaethau. O’r rhain, roedd 184 yn fyfyrwyr newydd ac roedd 185 yn parhau â’u hastudiaethau
· parhau i roi cyngor a gwybodaeth am fwrsariaethau i ddarpar fyfyrwyr gwaith cymdeithasol a staff sefydliadau addysg uwch
· cynnal sesiwn fel rhan o’r Wythnos Gwaith Cymdeithasol o’r enw ‘y pethau bach sy’n bwysig - meithrin perthnasoedd llawn ymddiriedaeth gydag unigolion, teuluoedd a gofalwyr’. Daeth cydweithwyr o Ymgynghoriaeth Gofalwyr Cymru, Prifysgol Abertawe, Prifysgol Strathclyde, Prifysgol Bangor a’r Brifysgol Agored ac unigolyn oedd â phrofiad o ofal i ymuno â ni yn y sesiwn
· cynnal sesiwn arall fel rhan o’r Wythnos Gwaith Cymdeithasol o’r enw ‘Yr hyn rydyn ni’n brwydro i’w gadw: dal gafael ar galon gwaith cymdeithasol mewn byd sy’n newid’, gyda siaradwyr fel Rhoda Emlyn-Jones OBE, Cyngor Sir Ddinbych, Tîm Gwaith Cymdeithasol Ysbyty Caerdydd a Credu 


· cynnal sesiwn oedd hefyd yn rhan o'r Wythnos Gwaith Cymdeithasol o’r enw ‘Chwilfrydedd proffesiynol: y ‘beth’, y ‘pam’ a’r ‘sut’’, lle bu ein siaradwr gwadd, Siobhan Maclean, yn edrych ar yr hyn sy’n helpu ac yn rhwystro chwilfrydedd proffesiynol, sut mae ‘chwilfrydedd lleoliadol’ yn gweithio wrth weithio o bell, a llefydd diogel i fod yn chwilfrydig
· arolygu awdurdodau lleol a chyflogwyr gwaith cymdeithasol eraill i gael gwybodaeth am ymsefydlu, hyfforddiant a chefnogaeth i’n helpu i ddeall y trefniadau i weithwyr cymdeithasol sydd newydd gymhwyso yng Nghymru. Bydd adroddiad cryno gydag argymhellion ar gael yn ystod gaeaf 2026.

Ar gyfer y cynllun gweithlu iechyd meddwl strategol, ar y cyd ag AaGIC, rydyn ni wedi:

· ariannu hyfforddiant gweithwyr proffesiynol iechyd meddwl cymeradwy ychwanegol, gyda 22 o bobl yn dechrau eu hyfforddiant yn ystod y flwyddyn
· cynnal dwy gynhadledd gweithwyr proffesiynol iechyd meddwl cymeradwy am y tro cyntaf yng Nghymru er mwyn cynyddu gwelededd o’r rôl a chryfhau’r gymuned genedlaethol. Cynhaliwyd y cynadleddau yng Nghaerdydd a Llandudno ac roeddent yn lwyfan i ddangos cymhlethdod, effaith a gwerth ymarfer gweithwyr proffesiynol iechyd meddwl cymeradwy, gan fynd i’r afael â phroffil hanesyddol isel y rôl a’r cysylltiad cyson â sylwadau negyddol yn y cyfryngau. Aeth amrywiaeth o siaradwyr i’r afael â materion allweddol sy’n effeithio ar y rôl, gan gefnogi cydnabyddiaeth broffesiynol, dysgu ac ymgysylltu ar draws y system. Rydyn ni’n gobeithio cefnogi dwy gynhadledd arall yn 2026 i 2027
· cefnogi 840 o weithwyr iechyd a gofal cymdeithasol proffesiynol ledled Cymru i ddatblygu sgiliau mewn therapi byr sy’n canolbwyntio ar ddatrysiadau (SFBT) i helpu’r gweithlu iechyd meddwl i ddarparu gofal ystyrlon o ansawdd uchel  
· lansio’r Hwb Goruchwyliaeth ar gyfer gweithwyr proffesiynol ym maes iechyd a gofal ledled Cymru fel adnodd i wella diwylliannau tosturiol ac arweinyddiaeth effeithiol. Mae’r hwb goruchwyliaeth yn darparu adnoddau hygyrch i helpu gweithwyr proffesiynol i gryfhau eu sgiliau goruchwylio a’u hyder. Wrth wneud hynny, mae’n cefnogi’r gwaith o ddatblygu gweithlu mwy gwybodus sydd wedi’i rymuso’n well, gan wella’r gwasanaethau sy’n cael eu darparu i bobl ledled Cymru yn y pen draw
· lansio’r holiadur therapi teulu systemig, a ddatblygwyd ar y cyd â Llywodraeth Cymru, awdurdodau lleol, a chydweithwyr ym maes iechyd, ac sy’n cyd-fynd â Chymru sy’n Ystyriol o Drawma. Mae wedi cael ei gytuno ar sail Cymru gyfan fel ffordd o gefnogi mynediad cyson at therapi teulu systemig a dysgu oddi mewn iddo


· datblygu a chyflwyno rhaglen hyfforddiant Dosbarth Meistr Iechyd Meddwl ar gyfer gweithwyr proffesiynol iechyd meddwl cymeradwy a gweithwyr proffesiynol eraill, gan gyflwyno tair sesiwn yn ymdrin â diwygio iechyd meddwl, y rhyngwyneb rhwng y Ddeddf Galluedd Meddyliol a’r Ddeddf Iechyd Meddwl, a diweddariadau i drefniadau ôl-ofal Adran 117.

28. Ei gwneud yn haws i bobl ddechrau gyrfaoedd gofal cymdeithasol drwy gael gwared ar rwystrau a datblygu modelau dysgu seiliedig ar waith.
Rydyn ni wedi:
· parhau i weithredu'r broses asesiad cyfwerthedd cymwysterau ar gyfer pobl sy’n dymuno gweithio yng Nghymru ond sydd â chymwysterau nad ydynt wedi’u rhestru yn ein fframwaith cymwysterau fel sy’n cael ei argymell neu sy’n ofynnol i ymarfer a/neu gofrestru. Mae'r broses hon yn agored i weithwyr y DU a gweithwyr rhyngwladol, a nad oes angen eu cyflogi i wneud cais am asesiad. Cawsom gyfanswm o 135 o gyflwyniadau yn ystod y flwyddyn, a chafodd 29 eu hasesu fel rhai cyfatebol ac 86 fel rhai nad oedd yn cyfateb. Ar ben hynny, cyfeiriwyd 20 o geisiadau am ragor o wybodaeth
· parhau i hyrwyddo cyfleoedd prentisiaeth ym maes iechyd a gofal cymdeithasol, a mynd ati yn ystod yr wythnos brentisiaethau i rannu adnoddau a lansio tudalen gymwysterau newydd sydd wedi ei dylunio i ddarparu’r holl wybodaeth sy’n ymwneud â chymwysterau 
· mynd i Ddigwyddiad Prentisiaethau ac Addysg Cenedlaethol yn Stadiwm Dinas Caerdydd, gan sgwrsio â dros 39 o bobl ifanc am yrfaoedd ym maes gofal a hyrwyddo ein gweminar prentisiaethau. Buom hefyd yn y digwyddiad prentisiaethau yn y Senedd, a oedd yn gyfle da i rwydweithio â’r prif ddarparwyr contractau, Medr a chydweithwyr yn Llywodraeth Cymru. Roedd y digwyddiad yn atgyfnerthu’r flaenoriaeth barhaus a roddir ar brentisiaethau oherwydd eu cyfraniad sylweddol at yr economi
· cefnogi Medr drwy arwain ar yr adolygiadau ysgafn ar gyfer prentisiaethau gofal plant, dysgu a datblygu, ac iechyd a gofal cymdeithasol. Mae’r dolenni newydd ar gyfer y llwybrau hyn yn llyfrgell fframwaith prentisiaeth Medr
· parhau i gefnogi’r gwaith o gyflwyno’r dyfarniad Ymarferydd Gwasanaethau Cymdeithasol (SSP) a datblygu tudalennau gwe SSP penodol i rannu rhagor o wybodaeth. Mae Carfan 3 SSP yn dod i ddiwedd ei hail flwyddyn, ac mae 37 o ddysgwyr yn aros am asesiad allanol terfynol. Mae Carfan 4 yn cynnwys 44 o ddysgwyr sy’n cwblhau eu blwyddyn gyntaf o ddysgu ac mae disgwyl iddynt ddechrau ar asesiad yn seiliedig ar waith yn ystod haf 2026. Mae’r cyfraddau gadael cyn gorffen yn isel ar draws y carfannau. Y niferoedd dangosol ar gyfer Carfan 5 sy’n dechrau ym mis Medi 2026 yw 82 dysgwr, a’r bwriad yw cynnal dwy garfan ym mhob coleg

· dathlu cyflawniadau’r ail garfan o fyfyrwyr ar raglen brentisiaeth Ymarferydd Gwasanaethau Cymdeithasol Lefel 4 mewn digwyddiad gwobrwyo a gynhaliwyd gan Gyngor Castell-nedd Port Talbot. Llwyddodd 19 allan o’r 21 myfyriwr i gwblhau’r rhaglen, ac mae pump o’r myfyrwyr wedi gwneud cais i drosglwyddo credydau er mwyn cael mynediad at ail flwyddyn y cwrs gradd gwaith cymdeithasol gyda’r Brifysgol Agored a Phrifysgol Metropolitan Caerdydd
· cyhoeddi fideo astudiaeth achos yn tynnu sylw at daith gyrfa Dominique - y myfyriwr cyntaf i symud ymlaen i ail flwyddyn gradd gwaith cymdeithasol ar ôl cwblhau’r cwrs SSP a ariennir gan Lywodraeth Cymru. Mae’r astudiaeth achos yn dangos mynediad ehangach at addysg uwch ac yn dangos gwerth prentisiaethau lefel uwch
· cefnogi’r Brifysgol Agored i ymchwilio i brofiadau myfyrwyr gwaith cymdeithasol sy’n cael lle ar gyrsiau gradd drwy drosglwyddo credydau, gan ganolbwyntio ar nodi unrhyw fylchau neu wahaniaethau i’r rhai nad ydynt wedi cwblhau’r modiwlau cychwynnol. O ganlyniad i’r niferoedd isel a gymerodd ran yn yr arolwg yn y cyfnod cynnar, mae’r prosiect yn canolbwyntio o’r newydd ar olrhain myfyrwyr sy’n cael mynediad at y gyrsiau drwy lwybr SSP City and Guilds, yn enwedig y rhai sy’n trosglwyddo’n uniongyrchol i’r ail flwyddyn, er mwyn cael dealltwriaeth well o gynnydd, profiadau pontio ac anghenion cymorth. Roedd y gwaith hefyd yn tynnu sylw at heriau ymarferol yn y broses trosglwyddo credydau, gan gynnwys oedi cyn cyhoeddi tystysgrifau a all achosi ansicrwydd i fyfyrwyr, ac yn nodi gwelliannau posibl fel asesu cymhwysedd yn gynharach, creu amserlenni cliriach a chydlyniant gwell rhwng awdurdodau lleol, colegau a’r brifysgol. Cadarnhawyd bod y cymhwyster SSP yn parhau yn ddilys ar gyfer trosglwyddo credydau am hyd at bum mlynedd ar ôl cwblhau’r cymhwyster. Bydd y canfyddiadau’n cael eu rhannu â’r grŵp cenedlaethol pan fyddant ar gael; ar hyn o bryd rydyn ni’n disgwyl iddynt fod ar gael yn hydref 2026.  

[bookmark: _Toc192160580][bookmark: _Toc203054158][bookmark: _Toc236149689][bookmark: _Toc237867486]Camau gweithredu i’w datblygu yn ystod 2026 i 2027: 

Bydd y camau gweithredu canlynol yn cael eu datblygu ymhellach yn 2026 i 2027:
29. Ystyried a sefydlu ffyrdd o gyflwyno llwybrau gyrfa a dysgu sy’n gysylltiedig â’r Fframwaith Cyflog a Chynnydd sy’n cael ei ddatblygu gan y Fforwm Gwaith Teg Gofal Cymdeithasol, a chysoni’r rhain â disgwyliadau DPP diwygiedig Gofal Cymdeithasol Cymru. 
30. Ystyried a sefydlu cymwysterau sy’n cefnogi’r gwaith o gydnabod amrywiaeth o drefniadau gweithio, fel myfyrwyr a gweithwyr nos.
31. Ystyried a sefydlu ‘pasbort’ ar gyfer hyfforddiant sydd wedi ei anelu’n benodol at gydnabod hyfforddiant, gan wneud yn siŵr ei fod yn gludadwy o un rôl i’r llall ac yn cysylltu â disgwyliadau datblygiad proffesiynol parhaus. 

Mae amrywiaeth o ffactorau’n effeithio ar arweinyddiaeth ac olyniaeth ragorol, felly byddai cynnydd cadarnhaol yn achos y thema hon yn golygu:
· cynnydd yng nghanran y gweithlu a hoffai swydd arweinyddiaeth yn y dyfodol 
Yn ôl arolwg Dweud eich Dweud 2025, yn gyffredinol, roedd 43 y cant o’r gweithlu eisiau swydd arwain yn y dyfodol, sydd ychydig yn is na’r ganran yn 2024 (47 y cant) ac yn sylweddol uwch na’r ganran yn 2023 (36 y cant).
Roedd 58 y cant yn credu ei bod yn bosibl iddynt ddod yn arweinydd, sy’n eithaf tebyg i’r canfyddiad yn 2024 (60 y cant) ac yn 2023 (50 y cant).
Gostyngodd cyfran y gweithlu a oedd wrthi'n chwilio am y cam nesaf yn eu gyrfa ym mhob grŵp, o 37 y cant yn 2024 i 27 y cant yn 2025.

· cynnydd yng nghanran y gweithlu sy’n teimlo eu bod yn cael eu cefnogi gan eu rheolwr 
Roedd y rhan fwyaf o’r gweithlu (73 y cant) yn teimlo bod eu rheolwr yn eu helpu a’u cefnogi (cynnydd o 70 y cant yn 2024 a 66 y cant yn 2023).

· Gostyngiad mewn anghydraddolodeb staff lleiafrifol mewn swyddi rheoli
Mae Safon Cydraddoldeb Hil y Gweithlu (WRES) yn adnodd i helpu i fonitro profiad pobl o leiafrifoedd ethnig sy’n gweithio ym maes iechyd a gofal cymdeithasol yng Nghymru. Ynghyd â Llywodraeth Cymru a GIG Cymru, rydyn ni wedi cyhoeddi’r adroddiad WRES cyntaf ar gyfer gofal cymdeithasol.
Canfu’r adroddiad nad yw staff gofal cymdeithasol Du, Asiaidd ac Ethnig Leiafrifol yn cael eu cynrychioli’n ddigonol mewn swyddi rheoli, er gwaethaf awydd i ddatblygu yn eu gyrfa. Mae’r 22 y cant o weithwyr gofal cymdeithasol Ethnig Leiafrifol yn gostwng i saith y cant ar lefel rheolwyr.

32. Creu adnoddau a chynigion datblygu arweinyddiaeth hygyrch i unigolion a sefydliadau, yn seiliedig ar egwyddorion arweinyddiaeth dosturiol, a gwella mynediad i’r rhai o gefndiroedd amrywiol.
Rydyn ni wedi:
· parhau i gefnogi’r sector i roi cymwysterau lefel 4 a lefel 5 mewn Arweinyddiaeth a Rheoli ar waith, sy’n ofyniad cofrestru ar gyfer rheolwyr gofal cymdeithasol. Dyma’r cymwysterau lefel uwch sy’n datblygu’r wybodaeth, y ddealltwriaeth, yr ymddygiadau a’r sgiliau sy’n sail i ymarfer proffesiynol yn y sector. Mae’r adnoddau hyn yn cynnwys: 
· Lefel 4 Paratoi i Arwain a Rheoli ym maes Iechyd a Gofal Cymdeithasol, sy’n rhoi’r wybodaeth i reolwyr gymryd eu cam cyntaf i swydd arwain
· Lefel 4 Ymarfer Proffesiynol mewn Iechyd a Gofal Cymdeithasol, sef cymhwyster seiliedig ar ymarfer sy’n datblygu’r wybodaeth, y sgiliau, yr ymddygiadau a’r ddealltwriaeth sy’n ofynnol ar gyfer ymarfer proffesiynol ym maes iechyd a gofal cymdeithasol. Mae wedi’i gynllunio ar gyfer dysgwyr mewn rolau seiliedig ar waith ac mae’n asesu gwybodaeth a chymhwysedd. Mae’n rhoi dilyniant i ddysgwyr sydd wedi cwblhau Lefel 2 a/neu Lefel 3 Ymarfer Iechyd a Gofal Cymdeithasol (Oedolion) neu Lefel 3 Iechyd a Gofal Cymdeithasol: Cymhwyster Ymarfer (Plant a Phobl Ifanc)

· Lefel 5 Arwain a Rheoli Iechyd a Gofal Cymdeithasol: Ymarfer, sef cymhwyster seiliedig ar ymarfer ar gyfer arweinwyr a rheolwyr profiadol sy’n gweithio ym maes iechyd a gofal cymdeithasol. Addas i ddysgwyr sydd â chymhwyster Arwain a Rheoli Lefel 4 (neu gymhwyster cyfatebol), sy’n gallu defnyddio theori yn eu gweithle a bodloni gofynion rheoleiddio a gofynion lleoliad gwaith.
· cynnal rhaglen Cyflwyniad i Arweinyddiaeth Dosturiol, gan ddarparu 10 o ddigwyddiadau ar-lein a 10 digwyddiad wyneb yn wyneb yn ystod y flwyddyn, a fynychwyd gan 375 o bobl. Dysgodd y rhai a gymerodd ran am bwysigrwydd tosturi wrth wella canlyniadau, llesiant staff a diwylliant sefydliadol. O’r rhai a fynychodd, dywedodd 98 y cant:
· eu bod wedi dysgu rhywbeth newydd i’w roi ar waith yn y gweithle
· bod y sesiwn wedi bodloni eu disgwyliadau
· bod y cyflwyniad a’r wybodaeth yn glir
· roedd cyflwyniad, cyflymder a chynnwys y sesiwn ar y lefel gywir.

“Heb os, dyma un o’r cyrsiau hyfforddi gorau i mi gymryd rhan ynddo.”

“Cyflwyniad gwych i’r pwnc.”

“Mae sesiynau fel hyn yn helpu i greu’r amodau ar gyfer llwyddo.”


· darparu sesiynau wyneb yn wyneb pwrpasol fel rhan o’r rhaglen Cyflwyniad i Arweinyddiaeth Dosturiol ar gyfer awdurdodau lleol Wrecsam, Blaenau Gwent, Bro Morgannwg a Gwynedd, yn ogystal â darparwr gofal preifat a ofynnodd am y sesiynau pwrpasol ar ôl cymryd rhan mewn sesiwn ar-lein 
· parhau i hyrwyddo ein tudalennau gwe ar arweinyddiaeth dosturiol i helpu pobl sy’n gweithio yn y sector i ddefnyddio arweinyddiaeth dosturiol yn eu gwaith. Cafwyd 1,509 o ymweliadau â’r tudalennau gwe yn ystod y flwyddyn
· dechrau ar y gwaith o ddatblygu fframwaith arweinyddiaeth dosturiol. Roedd y gweithgarwch yn ystod y flwyddyn yn cynnwys ymchwil bwrdd gwaith ac ymarfer mapio, ochr yn ochr ag ymgysylltu â Rhwydwaith Rheolwyr Hyfforddi Cymru Gyfan ac aelodau’r rhwydwaith arweinyddiaeth i gasglu rhagor o wybodaeth. Roedd y dull hwn yn helpu i sicrhau bod y fframwaith sydd ar y gweill yn ystyrlon, wedi’i gyd-gynhyrchu ac wedi’i wreiddio’n gadarn yn anghenion y sector. Bydd y gwaith o ddatblygu’r fframwaith yn parhau, a’r nod yw ei lansio yn ystod 2026 i 2027
· lansio’r rhaglen arweinyddiaeth beilot i gefnogi pobl o gefndiroedd amrywiol i symud ymlaen i rolau arwain. Nod y rhaglen, sy’n cael ei chyflwyno gan y Sefydliad Gofal Cyhoeddus (Prifysgol Oxford Brookes), yw cryfhau gallu arwain, gwella cynrychiolaeth ac ehangu cyfleoedd i ddatblygu ar draws y sector. Bydd y cynllun peilot yn parhau yn ystod 2026 i 2027, cyn cael ei werthuso’n llawn i asesu effaith a llywio’r ddarpariaeth yn y dyfodol. 
Ar gyfer cynllun y gweithlu gwaith cymdeithasol, rydyn ni wedi:
· cynnal sesiwn o’r enw ‘Yr arweinydd chwilfrydig: codi hyder a chryfhau’r broses o wneud penderfyniadau’ fel rhan o’r Wythnos Gwaith Cymdeithasol. Roedd y sesiwn yn defnyddio trafodaeth ryngweithiol a sefyllfaoedd o’r byd go iawn i gefnogi arweinwyr gwaith cymdeithasol i wella eu gallu i wneud penderfyniadau a meithrin hyder yn eu timau.




33. Hyrwyddo rhaglenni sy’n cefnogi arweinwyr uchelgeisiol
Rydyn ni wedi: 
· parhau i hyrwyddo, cefnogi ac adolygu’r Rhaglen i Ddarpar Reolwyr Canol, gyda 18 o bobl yn cymryd rhan eleni. Dywedodd un cyfranogwr: “Rydw i eisoes wedi profi manteision amlwg o’r cwrs, o ran fy natblygiad personol ac o ran yr effaith gadarnhaol ar fy sefydliad.”

Ar gyfer cynllun y gweithlu gwaith cymdeithasol, rydyn ni wedi:
· [image: Quotes outline]parhau i hyrwyddo, cefnogi ac adolygu cymwysterau’r Rhaglen Datblygu Rheolwyr Tîm a’r Rhaglen Datblygu Rheolwyr Canol.  Eleni, cofrestrodd 102 o fyfyrwyr ar draws y ddwy raglen. Bu i 18 o bobl gwblhau a phasio 42ain carfan y Rhaglen Datblygu Rheolwyr Tîm. Roedd adborth ar y cyrsiau’n cynnwys: 
· 







“Roedd y gefnogaeth, yr arweiniad a’r deunyddiau a ddarparwyd cyn aseiniadau yn fwy na’r hyn roeddwn i wedi ei ddisgwyl, ac yn llawer mwy na'r hyn gefais ar y cyrsiau dysgu o bell eraill rwyf i wedi’u cwblhau.”
“Rwy’n mwynhau cynnwys y cwrs ac mae ein trafodaethau’n berthnasol iawn i’m swydd ac yn rhoi amser i mi fyfyrio ar ymarfer.”


34. Parhau i ddatblygu, hyrwyddo ac ehangu mynediad i safle Gwella.
Ar y cyd ag AaGIC, rydyn ni wedi:
· parhau i ddatblygu, hyrwyddo ac ehangu mynediad at safle Gwella. Mae gennym 146 o bobl o’r sector gofal cymdeithasol wedi cofrestru ar gyfer Gwella fel aelodau.
35. Bydd Arolygiaeth Gofal Cymru a Gofal Cymdeithasol Cymru yn cyhoeddi egwyddorion diwylliannau cadarnhaol i gefnogi gwasanaethau i’w hymgorffori mewn ymarfer.
Ar y cyd ag AGC, rydyn ni wedi:
· cyhoeddi’r canllaw cefnogi diwylliannau cadarnhaol newydd. Ymunodd 220 o ymarferwyr, arweinwyr a phartneriaid o bob rhan o Gymru â ni yn y weminar lansio. Mae’r canllaw yn helpu darparwyr gwasanaethau i ddarparu gwasanaethau gwell ac i wella canlyniadau i bobl sy’n darparu ac yn defnyddio gofal a chymorth drwy gasglu adnoddau ynghyd ar egwyddorion allweddol diwylliannau cadarnhaol a’i rhoi nhw i gyd mewn un lle. Mae’r canllaw hefyd yn cynnwys fideos gan arweinwyr ysbrydoledig ym maes gofal cymdeithasol, sy’n rhannu eu cyngor a’u profiadau personol o greu diwylliannau cadarnhaol
· [image: Quotes outline]bwrw ymlaen â’n gwaith gyda Sefydliad Rayne i ddylunio dull newydd sy’n seiliedig ar dystiolaeth i helpu darparwyr gofal cymdeithasol i oedolion i wreiddio diwylliannau cadarnhaol yn eu sefydliadau. Roedd hyn yn cynnwys comisiynu darn o waith darganfod a gwahodd darparwyr gofal cymdeithasol i helpu i lunio cam nesaf y gwaith. Dywedodd Holly Baine, Arweinydd Datblygu Rhaglenni Sefydliad Rayne: 

“Dyma ein prosiect cyntaf yng Nghymru yn y rhaglen Gyrfaoedd Gwell ar gyfer Gofal Gwell, ac rydyn ni’n falch iawn o fod yn gweithio gyda Gofal Cymdeithasol Cymru i gefnogi dysgu ar sut i roi diwylliannau cadarnhaol ar waith ym maes gofal cymdeithasol i oedolion, a mesur ei effaith ar y gweithlu ac ansawdd gofal i bobl hŷn.” 






36. Datblygu rhaglenni arweinyddiaeth ar y cyd ar draws iechyd a gofal cymdeithasol.
Ar gyfer y cynllun gweithlu iechyd meddwl strategol, ar y cyd ag AaGIC, rydyn ni wedi:

· parhau i ddarparu Rhaglen Datblygu Rheolwyr Tîm Iechyd Meddwl achrededig Lefel 7 wedi’i hariannu’n llawn, gydag oddeutu 60 o bobl yn parhau â’u hastudiaethau yn ystod y flwyddyn. Mae’r broses werthuso a’r adborth wedi bod yn gadarnhaol dros ben, ac mae arweinwyr wedi gweld y cyfle i fyfyrio ar arweinyddiaeth a rhannu a chlywed profiadau o bob cwr o Gymru yn werthfawr iawn. Mae nifer o gyfranogwyr wedi dweud bod y rhaglen wedi trawsnewid y ffordd maen nhw’n arwain ac yn cysylltu ag eraill, gan gael effaith amlwg ar ddarparu gwasanaethau. Rydyn ni nawr yn gobeithio adolygu’r cynnwys a chynnal rhagor o sesiynau yn 2026 i 2027.

37. Ymgorffori egwyddorion diwylliant tosturiol a chadarnhaol yn y Cod Ymarfer diwygiedig ar gyfer Cyflogwyr Gofal Cymdeithasol a gweithwyr Gofal Cymdeithasol.
Rydyn ni wedi:
· lansio’r Codau Ymarfer Proffesiynol wedi’u diweddaru ar gyfer gweithwyr gofal cymdeithasol a chyflogwyr yng Nghymru i’w gwneud yn gliriach, yn fwy cryno ac yn haws i’w dilyn. Mae’r Codau Ymarfer Proffesiynol i Weithwyr Gofal Cymdeithasol, a’r Cod Ymarfer Proffesiynol i Gyflogwyr Gofal Cymdeithasol yn safonau sy’n nodi’r hyn a ddisgwylir gan bobl sy’n gweithio ym maes gofal cymdeithasol, er mwyn helpu i gadw’r cyhoedd yn ddiogel. O 1 Gorffennaf 2026, dylai pob gweithiwr gofal cymdeithasol ddilyn y Cod Ymarfer Proffesiynol hyd yn oed os nad oes disgwyl iddynt gofrestru ar hyn o bryd.  Fe wnaethom hefyd ddiweddaru ein canllawiau ymarfer, sy’n egluro sut mae defnyddio’r Codau mewn ymarfer o ddydd i ddydd drwy wreiddio egwyddorion diwylliant tosturiol a chadarnhaol ynddynt.

Mae amrywiaeth o ffactorau’n effeithio ar gyflenwad a ffurf y gweithlu, felly byddai cynnydd cadarnhaol yn achos y thema hon yn golygu:
· gostyngiad yng nghanran y swyddi gwag fel cyfran o’r sector
Roedd 6,103 o swyddi gwag yn 2025[footnoteRef:23] sy’n cynrychioli 7.2 y cant o’r gweithlu. Yn 2023, amcangyfrifwyd bod 5,346 o swyddi gwag – 757 yn fwy na 2024.  [23:  Gofal Cymdeithasol Cymru (2026) Adroddiad Gweithlu Gofal Cymdeithasol 2025. Ar gael yn Data a gwybodaeth am y gweithlu gofal cymdeithasol] 

· cynlluniau gweithlu ym mhob rhanbarth yng Nghymru i ddiwallu anghenion y boblogaeth 
Asesiadau statudol yw asesiadau o anghenion y boblogaeth, sy’n cael eu cynnal ar y cyd gan awdurdodau lleol a byrddau iechyd lleol yng Nghymru. Eu pwrpas yw deall anghenion gofal a chymorth y boblogaeth nawr ac yn y dyfodol, gan gynnwys anghenion gofalwyr di-dâl. Mae cynnal asesiadau o anghenion y boblogaeth yn ofynnol o dan Ran 2, Adran 14 o Ddeddf Gwasanaethau Cymdeithasol a Llesiant (Cymru) 2014, ac maent yn cael eu cynhyrchu ar sail ranbarthol drwy Fyrddau Partneriaeth Rhanbarthol (RPB).
Caiff asesiadau o anghenion y boblogaeth eu cwblhau bob pum mlynedd. Cyhoeddwyd yr asesiadau diweddaraf ym mis Ebrill 2022, a disgwylir y nesaf ym mis Ebrill 2027. Disgwylir i asesiadau 2027 gyd-fynd yn agosach ag asesiadau llesiant a gynhyrchir dan Ddeddf Llesiant Cenedlaethau’r Dyfodol (Cymru) 2015, gan gefnogi dull mwy cydgysylltiedig o ddeall anghenion ar lefel leol a rhanbarthol. 


Mae asesiadau o anghenion y boblogaeth yn helpu i nodi pa ofal a chymorth sydd eu hangen nawr ac yn y dyfodol ym mhob rhanbarth. Mae prosesau cynllunio gweithlu strategol yn defnyddio’r wybodaeth hon i ddeall pa weithlu gofal cymdeithasol fydd ei angen dros y tymor hwy, gan gynnwys nifer y staff a’r sgiliau sydd eu hangen. Yna, mae prosesau cynllunio gweithlu strategol rhanbarthol yn defnyddio hyn i nodi camau gweithredu ymarferol, sy’n dangos sut dylai sefydliadau recriwtio, datblygu a dal gafael ar y gweithlu sydd ei angen i fodloni gofynion y boblogaeth leol, nawr ac yn y dyfodol.
Nid oes gan Gymru set gyson ar draws pob rhanbarth o gynlluniau ffurfiol ar gyfer gweithluoedd gofal cymdeithasol rhanbarthol. Er bod Byrddau Partneriaeth Rhanbarthol yn arwain asesiadau o anghenion y boblogaeth a chynlluniau ardaloedd rhanbarthol, a bod gwaith cynllunio’r gweithlu yn digwydd ar lefel leol a rhanbarthol, mae dulliau gweithredu yn parhau i amrywio ledled Cymru. Mae cryfhau’r gwaith o gynllunio’r gweithlu’n lleol ac yn rhanbarthol yn faes pwysig i’w ddatblygu er mwyn gwella’r cysondeb rhwng cyflenwad y gweithlu, sgiliau, ac anghenion y boblogaeth leol.
Mae trafodaethau ag awdurdodau lleol yn ystod 2025 i 2026 wedi cadarnhau bod yr heriau cynllunio gweithlu strategol a nodwyd yn astudiaeth gwmpasu 2023 yn dal i fodoli. Mae’r rhain yn cynnwys capasiti a gallu cyfyngedig, pwysau parhaus ar y gyllideb a diffyg offer, systemau a data cyson i gefnogi’r gwaith o gynllunio’r gweithlu’n effeithiol. 
I gydnabod hyn, bydd trafodaethau cenedlaethol yn cael eu cynnal i gytuno ar y camau nesaf ar gyfer cryfhau’r gwaith o gynllunio’r gweithlu gofal cymdeithasol yng Nghymru. Bydd y trafodaethau hyn yn canolbwyntio ar ddiffinio disgwyliadau, gwella’r gefnogaeth i ranbarthau ac archwilio pa alluogwyr cenedlaethol pellach y gallai fod eu hangen i gefnogi prosesau cynllunio gweithlu rhanbarthol mwy cyson ac effeithiol yn y dyfodol.

38.  Meithrin capasiti a gallu wrth gynllunio’r gweithlu.
Rydyn ni wedi:
· lansio cam nesaf y cymorth cynllunio gweithlu mewn partneriaeth â Chymdeithas Llywodraeth Leol Cymru (CLlLC), gan gynnwys rhaglen waith a ddarperir gan Practice Solutions i gryfhau cynaliadwyedd tymor hir y gweithlu drwy hyrwyddo dull mwy cyson sy’n seiliedig ar ddata ac sy’n cyd-fynd â modelau gwasanaeth yn y dyfodol, pwysau ariannol, a thrawsnewid digidol. Dangosodd gwaith ymgysylltu â phob un o’r 22 awdurdod lleol ymrwymiad cryf i agenda’r gweithlu, gan dynnu sylw hefyd at amrywiad sylweddol mewn aeddfedrwydd cynllunio’r gweithlu, capasiti arwain a pharodrwydd sefydliadol. Roedd pwysau gweithredol parhaus yn cyfyngu ar allu rhai awdurdodau lleol i ymgysylltu’n gyflym, gan arwain at ddull gweithredu fesul cam, oedd yn seiliedig ar barodrwydd. Ffurfiodd chwe awdurdod lleol garfan gychwynnol yn wirfoddol er mwyn adolygu eu dulliau cynllunio’r gweithlu a nodi cyfleoedd i wella ar lefelau lleol, rhanbarthol a chenedlaethol. Casglodd y cam hwn wybodaeth werthfawr am ymarfer effeithiol gan atgyfnerthu pwysigrwydd cynllunio’r gweithlu’n strategol, fel un o gyfrifoldebau craidd y system arwain. Mae’r gwersi a ddysgwyd o’r gwaith hwn yn llywio cam nesaf y cymorth yn 2026 i 2027, gan ddylanwadu ar y gwaith o sefydlu Rhwydwaith Cynllunio Gweithlu Cenedlaethol ar gyfer Gofal Cymdeithasol, datblygu adnoddau dysgu hygyrch, ac archwilio rhagor ar ddatblygu sgiliau wedi’u targedu er mwyn cefnogi gwelliant parhaus ledled Cymru
· parhau i gefnogi cyflogwyr gofal cymdeithasol i gynllunio eu gweithlu Cymraeg ac i ddatblygu sgiliau Cymraeg eu gweithwyr 
· datblygu dangosfwrdd cofrestru newydd ar y Porth Data Gofal Cymdeithasol Cenedlaethol, sy’n ei gwneud yn haws cael rhagor o wybodaeth am y gweithlu gofal cymdeithasol cofrestredig yng Nghymru. Mae’r dangosfwrdd yn rhoi trosolwg o rywfaint o’r data sydd gennym fel rhan o’n Cofrestr, a gellir ei deilwra i ddangos yr wybodaeth sydd fwyaf o ddiddordeb i bobl. Mae’r adnodd newydd hwn yn ei gwneud yn haws i bobl gael atebion i’w cwestiynau am y gweithlu cofrestredig
· cyhoeddi adroddiad 2024 ar y gweithlu gofal cymdeithasol, sy’n rhoi cipolwg ar y gweithlu gofal cymdeithasol yng Nghymru, a chynnal proses casglu data am y gweithlu yn 2025. Bydd adroddiad 2025 ar y gweithlu gofal cymdeithasol yn cael ei gyhoeddi yn 2026 


· parhau i weithio gydag Arolygiaeth Gofal Cymru i ddod â’n dau gasgliad data blynyddol at ei gilydd mewn un broses unigol ac anfon llythyr ar y cyd at ddarparwyr i roi gwybod iddynt am ein cynlluniau ar gyfer proses ar y cyd.  Bydd hyn yn ei gwneud yn haws i ddarparwyr gofal cymdeithasol drwy leihau’r angen iddynt gasglu gwybodaeth debyg ddwywaith. Bydd hyn hefyd yn cefnogi ein hymrwymiad i’r Fframwaith Perfformiad a Gwella ar gyfer gofal cymdeithasol yng Nghymru, drwy symleiddio’r gwaith o gasglu data o ansawdd uchel 
· diweddaru’r data amcanestyniadau ar y porth data. Gall y data hwn helpu i roi gwell dealltwriaeth i’r sector o faint o bobl y gallai dementia a chyflyrau iechyd eraill effeithio arnynt yn y dyfodol. Buom yn gweithio gydag ST Analytics i edrych ar sut i wella’r data amcanestyniadau rydyn ni’n ei gynnig a nododd ST Analytics gyfraddau achosion wedi’u diweddaru, drwy ddefnyddio’r holl adborth rydyn ni’n ei dderbyn   
· dechrau datblygu porth data gweithlu preswyl i gryfhau prosesau cynllunio'r gweithlu a rheoli risg ar draws gofal preswyl i blant. Drwy gyfuno data cofrestru o systemau Gofal Cymdeithasol Cymru â gwybodaeth gan Arolygiaeth Gofal Cymru, mae’r porth yn darparu un darlun hygyrch o broffil y gweithlu preswyl i bartneriaid. Bydd hyn yn gwella dealltwriaeth o gapasiti a thueddiadau’r gweithlu, yn galluogi triongli mwy cadarn â data ehangach y sector, a chynlluniau strategol cryfach i gefnogi newid deddfwriaethol, gan gynnwys paratoi ar gyfer dileu elw mewn gofal preswyl i blant. Bydd hyn yn y pendraw yn cyfrannu at wella canlyniadau tymor hir i blant
· cyhoeddi tudalennau gwe newydd i egluro sut rydyn ni’n gweithio gyda phartneriaid ym mhob rhan o Gymru i wella’r ffordd y mae gofal cymdeithasol yn casglu, yn rheoli ac yn defnyddio ei ddata. Mae’r tudalennau’n cynnwys gwybodaeth a fideos am brosiectau data rydyn ni’n ymwneud â nhw ac yn eu cefnogi.

Ar gyfer cynllun y gweithlu gwaith cymdeithasol, rydyn ni wedi:
· comisiynu darparwr annibynnol i gefnogi’r gwaith o ddatblygu’r cynllun gweithlu gwaith cymdeithasol. Mae’r gweithgarwch ymgysylltu’n mynd rhagddo, a’r nod yw cyhoeddi’r cynllun erbyn gaeaf 2026.
Ar gyfer y cynllun gweithlu iechyd meddwl strategol, ar y cyd ag AaGIC, rydyn ni wedi:
· lansio arolwg gweithwyr proffesiynol iechyd meddwl cymeradwy 2025 i wella gwybodaeth a dealltwriaeth o rôl y gweithwyr hyn, gan gynnwys yr effeithiau a’r heriau allweddol a wynebir ar draws awdurdodau lleol yng Nghymru. Bydd y canfyddiadau’n cael eu defnyddio i lywio cymorth yn y dyfodol ac i helpu i gynnal y gweithlu gweithwyr proffesiynol iechyd meddwl cymeradwy.

39. Datblygu, gwerthuso ac adnewyddu cynlluniau gweithlu yn seiliedig ar flaenoriaethau y cytunwyd arnynt.

Rydyn ni wedi:
· cyhoeddi’r adroddiad blynyddol a oedd yn dangos y cynnydd a wnaed yn erbyn Cynllun Cyflawni’r Gweithlu Gofal Cymdeithasol rhwng mis Ebrill 2024 a mis Mawrth 2025
· dechrau ar y gwaith o ddatblygu cynllun cyflawni ar gyfer y gweithlu gofal preswyl i blant. Roedd ymgysylltu cam un yn canolbwyntio ar holiaduron wedi’u targedu i ddilysu’r themâu strategol a nodi meysydd lle mae angen trafodaethau dyfnach sydd wedi’u targedu’n well yng ngham dau. Ffocws cam dau bydd ymgysylltu ansoddol â rhanddeiliaid allweddol yn gynnar yn 2026. Y nod yw cyhoeddi’r cynllun erbyn hydref 2026. 
Ar gyfer cynllun y gweithlu gwaith cymdeithasol, rydyn ni wedi:
· dechrau ar y gwaith o ddatblygu cynllun cyflawni gwaith cymdeithasol wedi’i adnewyddu. Cynhaliwyd yr ymgysylltu cychwynnol drwy holiaduron wedi’u targedu ddechrau 2026. Bydd gweithdai ac ymgysylltu ehangach i ddilyn ganol 2026, a’r nod yw cyhoeddi’r cynllun diwygiedig erbyn hydref 2026
· dechrau cynnal ymchwiliad gydag addysgwyr ymarfer i ddeall yn well sut mae myfyrwyr gwaith cymdeithasol yn cael eu cefnogi mewn sefyllfaoedd dysgu ymarferol a sut mae addysgwyr ymarfer yn cael eu cefnogi. Cynhaliwyd yr ymgysylltu cychwynnol drwy holiaduron wedi’u targedu ddechrau 2026, a fydd yn cael eu dilyn gan weithdai ac ymgysylltu dyfnach yn ystod canol 2026, gyda’r nod o gyhoeddi canlyniadau’r ymchwiliad erbyn hydref 2026.

Ar gyfer y cynllun gweithlu iechyd meddwl strategol, ar y cyd ag AaGIC, rydyn ni wedi:
· parhau i wneud cynnydd ym mlwyddyn olaf gweithredu’r cynllun gweithlu iechyd meddwl strategol, a chynhyrchu adroddiad effaith a gwaddol yn nodi’r prif gyflawniadau ac yn amlinellu’r camau nesaf wrth i’r cynllun ddod i ben ym mis Mawrth 2026.

40.  Cefnogi datblygiad Gwasanaeth Gofal a Chymorth Cenedlaethol ac ymateb i oblygiadau i’r gweithlu.
Mae Llywodraeth Cymru wedi:
· cyflawni Cynllun Gweithredu Cychwynnol Cam 1 (2022 i 2026) a chyhoeddi Cam 2 y Cynllun Gweithredu arfaethedig ar gyfer 2026 i 2028. Mae’r prif lwyddiannau yn ystod y flwyddyn yn cynnwys:
· cyhoeddi’r adroddiad blynyddol cyntaf, gan dynnu sylw at y cynnydd o ran sefydlu’r Swyddfa Genedlaethol Gofal a Chymorth a gosod y sylfeini ar gyfer datblygu Gwasanaeth Gofal a Chymorth Cenedlaethol yng Nghymru
· cynnal gweithgareddau ymgysylltu cenedlaethol, gan gynnwys digwyddiad bwrdd crwn yn Sioe Frenhinol Cymru a sesiwn holi ac ateb yn yr Eisteddfod Genedlaethol, gan godi proffil gofal cymdeithasol ac ysgogi trafodaeth genedlaethol ar ddatblygu Gwasanaeth Gofal a Chymorth Cenedlaethol i Gymru. Mae rhagor o waith ymgysylltu wedi’i ddechrau gyda Llais i gynnal gwaith allgymorth cymunedol wedi’i dargedu gyda grwpiau allweddol
· penodi gweithiwr cymdeithasol ymgynghorol, dan ofal BASW Cymru ac wedi’i ariannu gan y Swyddfa Genedlaethol Gofal a Chymorth, i weithredu fel catalydd i greu newid trawsnewidiol
· Partneriaeth y Gweithlu Gofal Cymdeithasol yn datblygu polisïau gweithlu enghreifftiol i gefnogi mwy o gysondeb, gwell arferion cyflogaeth ac amodau gwaith gwell, sy’n cyd-fynd â Cham Gweithredu 7 y cynllun cyflawni
· y Fforwm Gwaith Teg Gofal Cymdeithasol yn cyhoeddi’r fframwaith tâl a dilyniant, gan gefnogi Cam Gweithredu 2a y cynllun cyflawni 
· ymrwymo cyllid i weithredu cam cyntaf Academi Gofal Cymdeithasol Genedlaethol Cymru 
· lansio ymgynghoriad ar sefydlu corff trafod gofal cymdeithasol i ddatblygu cytundebau cyflog teg ar gyfer gweithwyr gofal cymdeithasol yng Nghymru
· cynnal a datblygu’r pecyn cymorth sydd ar gael i’r cyhoedd ymhellach, gan gefnogi’r Fframwaith Cenedlaethol ar gyfer Comisiynu Gofal a Chymorth
· ariannu 48 o leoedd ar gyfer cymwysterau Lefel 5 i gydweithwyr ar draws awdurdodau lleol a byrddau iechyd lleol er mwyn cryfhau gallu comisiynu a gweithredu safonau comisiynu 
· trefnu a chyflwyno tair cynhadledd fach undydd i gomisiynwyr, gan roi cyfleoedd i ddysgu gan gymheiriaid, mireinio’r adnodd hunanasesu, a thrafod prosesau adrodd drwy adroddiadau blynyddol gan gyfarwyddwyr gwasanaethau cymdeithasol a Byrddau Partneriaeth Rhanbarthol
· dechreuodd y Swyddfa Genedlaethol ddatblygu theori newid i gefnogi’r gwaith o werthuso’r Fframwaith Cenedlaethol ar gyfer comisiynu gofal a chymorth: cod ymarfer, ac i lywio adolygiadau yn y dyfodol
· diweddaru’r gofyniad am adroddiadau blynyddol cyfarwyddwr gwasanaethau cymdeithasol, gan gryfhau eu rôl fel mecanwaith statudol ar gyfer atebolrwydd a sicrwydd
· diweddaru Adran 9 y canllawiau ar drefniadau partneriaeth er mwyn cryfhau atebolrwydd ar gyfer integreiddio, gan gyflwyno swyddogion cyfrifol newydd Adran 9 ym mhob awdurdod lleol a bwrdd iechyd
· datblygu adnodd adrodd canlyniadau cenedlaethol ar gyfer y Gronfa Integreiddio Rhanbarthol (RIF), sy’n cynnwys 20 mesur cenedlaethol meintiol. Mae’r adnodd hwn yn dangos effaith ar draws prosiectau a ariennir ar y cyd a modelau gofal integreiddio a gellir ei addasu ar gyfer gwasanaethau a gomisiynir yn fwy penodol lle bo angen
· darparu goruchwyliaeth genedlaethol o ‘Mwy na geiriau’, gan gefnogi’r gwaith o fonitro’r ddarpariaeth a chryfhau adroddiadau gofal cymdeithasol mewn prosesau adrodd blynyddol
· bwrw ymlaen â gwaith i wneud taliadau uniongyrchol i oedolion sy’n cael gofal iechyd parhaus yn gyfreithiol bosibl yng Nghymru, gan gynnwys ymgynghoriad cyhoeddus ar reoliadau a chanllawiau arfaethedig
· gweithio’n agos rhwng Llywodraeth Cymru a Bwrdd Gwerth a Chynaliadwyedd y GIG i ddatblygu adnodd goruchwylio gofal iechyd parhaus digidol cenedlaethol, sy’n ymdrin â rheoli achosion, perfformiad a chyllid ochr yn ochr â datblygu Fframwaith Rheoli Perfformiad ac archwilio atebion a alluogir gan ddeallusrwydd artiffisial
· dechrau cwmpasu dull cenedlaethol o gofnodi sgyrsiau ‘beth sy’n bwysig’ drwy’r posibilrwydd o ddatblygu set ddata ac arolwg cenedlaethol posibl ar gyfer oedolion sy’n defnyddio gofal a chymorth. Mae cynnig i sefydlu grŵp rhanddeiliaid cenedlaethol wedi cael ei ddatblygu 
· ffurfio grŵp gorchwyl a gorffen gydag arweinwyr cenedlaethol i baratoi’r asesiad o anghenion y boblogaeth nesaf ar gyfer mis Ebrill 2027, gan gyd-fynd ag Asesiadau Llesiant o dan Ddeddf Llesiant Cenedlaethau’r Dyfodol. Mae canllawiau diwygiedig Cod Ymarfer Rhan 2 wedi cael eu cyhoeddi
· comisiynu astudiaeth ddichonoldeb i fethodolegau ffioedd cenedlaethol ar gyfer lleoliadau cartrefi gofal, gan gynnwys gofal iechyd parhaus a gofal nyrsio a ariennir, sy’n cyd-fynd â’r Fframwaith Cenedlaethol ar gyfer Comisiynu Gofal a Chymorth. Roedd yr adroddiad a ddeilliodd o hyn yn nodi argymhellion a'r camau nesaf arfaethedig
· lansio ymgynghoriad ar Strategaeth Genedlaethol ar gyfer Gofalwyr Di-dâl newydd, wedi’i llunio gan brofiadau bywyd a blaenoriaethau
· cyhoeddi ymrwymiad o’r newydd i’r Cynllun Seibiant Byr, gan ehangu cyfleoedd i ofalwyr di-dâl gymryd seibiant y tu hwnt i’r dyletswyddau statudol presennol 
· cynnydd sylweddol wrth ddatblygu’r set ddata Capasiti a Galw Gofal Cymdeithasol, gyda’r cyhoeddiad cychwynnol wedi’i drefnu ar gyfer dechrau mis Mawrth 2026
· comisiynu ymchwil annibynnol i wariant awdurdodau lleol ar atal ac ymyrryd yn gynnar dros y degawd diwethaf; bydd y canfyddiadau’n llywio penderfyniadau polisi yn y dyfodol
· parhau i weithio ar yr agenda dileu elw, gan gynnwys ymgysylltu ac ymgynghori ar draws y sector ynghylch ei gwneud yn ofynnol i awdurdodau lleol gynhyrchu cynlluniau digonolrwydd blynyddol
· cynnull gweithdai i gefnogi’r gwaith o ddatblygu system Gofal Cymunedol Integredig (ICCS) i Gymru, gan gynnwys ystyried cronfa cyfalaf a refeniw ehangach
· dadansoddi goblygiadau ariannol a gweithredol gofal am ddim ar adeg yr angen yn barhaus, gan gydnabod bod angen rhagor o ymchwil fanwl o ystyried cymhlethdod a graddfa’r diwygiad hwn.

41. Datblygu fframwaith cadw staff sy’n cefnogi sefydliadau i wella lefelau cadw staff. 
Rydyn ni wedi:
· cwblhau fframwaith cadw staff ar-lein i gefnogi sefydliadau gofal cymdeithasol i ddal gafael ar staff. Bydd y fframwaith yn dwyn ynghyd offer ymarferol, tystiolaeth ac adnoddau i helpu cyflogwyr i greu profiadau cadarnhaol yn y gweithle sy’n annog staff i aros, datblygu a ffynnu yn eu swyddi. Mae disgwyl iddi gael ei lansio ar ein gwefan yng ngwanwyn 2026. Bydd rhagor o adnoddau sy’n canolbwyntio ar recriwtio ar sail gwerthoedd a chyfweliadau cadw a gadael yn cael eu cyflwyno rhwng 2026 a 2027.

Ar gyfer y cynllun gweithlu iechyd meddwl strategol, ar y cyd ag AaGIC, rydyn ni wedi:
· datblygu Profforma Cyfweliad Ymadael Gweithwyr Proffesiynol Iechyd Meddwl Cymeradwy (AMHP) i fynd i’r afael â’r diffyg gwybodaeth genedlaethol gyson am y ffactorau sy’n dylanwadu ar benderfyniadau gweithwyr i roi’r gorau i’w gwarant. O ystyried y buddsoddiad sylweddol sydd wedi bod mewn hyfforddiant ac achrediad gweithwyr proffesiynol iechyd meddwl cymeradwy, mae’n hollbwysig ein bod yn deall y rhesymau personol ac ymarferol dros adael y swydd er mwyn llywio ymatebion strategol a lleol y gweithlu. Cyflwynwyd y profforma ym mis Hydref 2025, a gellir ei lenwi’n ddienw. Mae’r themâu allweddol yn cael eu rhannu drwy fforymau perthnasol i gefnogi camau gweithredu i gryfhau a chynnal y gweithlu.

